Hashigandah araameh hoadhan beynun tha? Nikan sihrun mi kiyaabala! – Iru\nހަށިގަނޑަށް އަރާމެއް ހޯދަން ބޭނުން ތަ؟ ނިކަން ސިއްރުން މި ކިޔާބަލަ!\nބުރަ ދުވަހެއް ނިންމާލުމަށްފަހު ކޮންމެ މީހަކުވެސް ބޭނުންވަނީ ހަށިގަނޑަށް އަރާމެއް ހޯދުމަށެވެ. އެކަމަކު ހަށިގަނޑަށް އަރާމެއް ލިބެނީ ހިތާއި ސިކުނޑިއަށް ހަމަޖެހުން ލިބިގެންކަން ވަރަށް ގިނަ ފަހަރަށް ހަދާނުން ކައްސާލައެވެ. މިހަމަޖެހުން ހޯދުމަށްޓަކައި ދިރިއުޅުމާއި ގުޅިފައިވާ ގުޅުންތަށް ވަރުގަދަކުރަން ޖެހެއެވެ. ހާއްސަކޮށް ތިމާގެ ބައިވެރިޔާއާއި ގުޅުން ކުޑަވިޔަ ނުދީ ދަމަހައްޓަން ޖެހެއެވެ.\nމިކަން ކުރުމަށްޓަކައި ކުރެވިދާނެ ވަރަށް ގިނަ ކަންތަށްތަށް ހުރެއެވެ. އޭގެތެރެއިންވެސް ހާއްސަ ސަމާލުކަމެއް ދޭންޖެހޭ ކަންކަން ހުންނާނެއެވެ. ތިމާގެ ބައިވެރިޔާއާއި ވާހަކަ ދެއްކުމަށްޓަކައި ރަގަނޅު ވަގުތެއްގެ އިންތިޒާރުގައި ނުހުންނާށެވެ. ދެމީހުން ދިމާވުމުން ކޮންމެވެސް މައުލުއަކަން ވާހަކަ ފައްޓާށެވެ. އާއްމު ދިރިއުޅުމުގެ ވާހަކަދަން ބޭނުންނުވާނަމަ ހިނި އަންނަފަދަ ވާހަކައެއް ހިއްސާކޮށް ދެމީހުން އެކީ އުފާކުރާށެވެ.\nދެމަފިރިން އެކުގައި އަވަހަށް ނިދަން އާދަކުރާށެވެ. އެހެނީ ޖެހިގެން އަންނަދުވަހު ދެމީހުންވެސް އެކުގައި ތެދުވެ ހިތްހަމަޖެހޭ ވާހަކަތަކަކާއެކު ހެދުނުގެ ނާސްތާއަށް ފަހު ދުވަސްފެށުމަކީ ގުޅުން ދެމެހެއްޓުމަށް މުހިއްމު ކަމެކެވެ. ހެދުނުގެ އެވަގުތުކޮޅަށްޓަކައި ރޭގަނޑު އަވަހަށް ނިދުން މުހިއްމެވެ.\nއޮފީސް ނޫނީ ވަޒީފާގެ މާހައުލުގައި ދިމާވާ ހިތް ނުތަނަވަސްވުންތަށް ގެއަށް ގެނެސް އޭގެ ނޭދެވޭ އަސަރު ގުޅުމަށް ނުގެންނާށެވެ. އެ މާހައުލުގައި ދިމާވާ ކަމަކާ ގުޅިގެން ބައިވެރިޔާއާއި ހިއްސާކޮއްލުން އެންމެ ރަގަނޅެވެ. އެހެން ނަމަވެސް އެހެން މީހަކަށް އޮންނަ ރުޅިވެރިކަން ގޭގައި ތިބި ކަމާ ނުގުޅޭ މީހުނަށް ބޭލުމުގެ ފައިދާއެއްނެތެވެ.\nއަބަދުވެސް ދެމީހުންގެ ހުވަފެންތަކާއި ލަޑުދަނޑިތަކާއި ބެހޭގޮތުން ވާހަކަ ދައްކާށެވެ. އަދި އެކަންކަން ހާސިލްވަމުންދާވަރު ބަލާ ފާހަގަކުރާށެވެ.\nކިޔަމުންދާއިރު މިއީ ވަރަށް އާދައިގެ ކަންކަން ކަމުގައި ހީވެދާނެއެވެ. އެހެން ނަމަވެސް މިއިން ކޮންމެ ކަމަކީވެސް އޭގެ ޒާތުގައި ކުޑަ، ނަމަވެސް ދިރިއުޅުމަށް ހެޔޮބަދަލުތަކެއް ގެނުވާނެ ކަންކަމެވެ.\n162 97 47 47\nInnaane kujjaku nehtha\nKaiveni kohdhey person\n6 ސެޕްޓެމްބަރު 2020\n‘aharen’ adhi ‘nisa’ kaiveni kohdheefin!’\nHappy wedding day. Stay together and do those things\naharen wes innaane kuhjeh hodhanee mi\nFirst i have to find someone to marry.


SunOnline: Covid-19 ge dhevana raalheh miaharu ge fahukolhu nagaane: WHO\nކޮވިޑް-19 ގެ ދެވަނަ ރާޅެއް މިއަހަރުގެ ފަހުކޮޅު ނަގާނެ: ޑަބްލިއުއެޗްއޯ\nމުހައްމަދު ޖަވާދު ޔޫސުފު 26 May 2020, 19:55\nޑރ. މައިކް ރިޔަން\nޖެނީވާ (26 މޭ 220): ކޮވިޑް-19 ގެ ދެވަނަ ރާޅެއް މިއަހަރުގެ ފަހުކޮޅު ނެގުން ވަރަށް ގާތްކަމަށް ކަމަށް ދުނިޔޭގެ ސިއްހަތު ޖަމްއިއްޔާ ޑަބްލިއުއެޗްއޯ އިން ބުނެފިއެވެ.\nޖެނީވާގައި ނޫސްވެރިންނަށް މައުލޫމާތު ދެއްވަމުން އެޖަމްއިއްޔާގެ ސިއްހަތުގެ ކުއްލި ހާލަތާބެހޭ ޕްރޮގްރާމްގެ ވެރިޔާ ޑރ. މައިކް ރިޔަން ވިދާޅުވީ މިހާރު ދުނިޔެ ތަހައްމަލް ކުރަމުންމިދަނީ ކޮވިޑް-19 ގެ ފުރަތަމަ ރާޅުކަމަށާއި ކާމިޔާބު ވެކްސިން އެއް ނުއުފެއްދިއްޖެނަ އެ ރޯގާގެ ދެވަނަ ރާޅެއް މިއަހަރުގެ ފަހުކޮޅު ނަގާނެ ކަމުގައެވެ.\nކޮވިޑް-19 ފަދަ ރޯގާތަކަކީ އެކި ދުވަސްވަރު ރާޅުގޮތަށް އަންނަ އެއްޗެއް ކަމަށާއި ފުރަތަމަ ރާޅުގެ ބާރު ގިނަ ގައުމުތަކުގައި މިހާރު ކުޑަވެފައިވާކަން އޭނާ ފާހަގަ ކުރެއްވިއެވެ. ރިޔަން ވިދާޅުވީ ދިގުމުއްދަތަކަށް ފުރަބަންދުގައި ނުތިބެވޭނެތީ ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް ގިނަ ގައުމުތަކުން މިހާރު ލުއިދެމުން ގެންދާކަމުގައެވެ. އެެހެންކަމުން ކޮވިޑް-19 ގެ ދެވަނަ ރާޅު ނަގާނީ ލުއިދިނުމާއެކު ސިއްހީ ރައްކާތެރިކަމުގެ ފިޔަވަޅުތަކަށް ވެވޭ އިހުމާލުގެ ތެރެއިންކަން ރިޔަން ފާހަގަ ކުރެއްވިއެވެ.\nކޮވިޑް-19 އަކީ މޫސުމުގެ އަސަރުވެސް ކޮންމެވެސް ވަރަކަށް ކުރާ ވައިރަސްއެއްކަމަށް ސައިންސްވެރިން ބުނެއެވެ. ކޮވިޑް-19 ވައިރަސް ދިރާސާކުރާ ޗައިނާގެ ސައިންސްވެރިންވަނީ އެގައުމުގެ ތަފާތު ސަރަހައްދުތަކުގައި ކޮވިޑް-19 ޖެހޭ މީހުންގެ ހަށިގަނޑުން އަލާމާތްތައް ފެންނަގޮތަށް ވަރަށް ތަފާތުކަން ފާހަގަ ކުރައްވާފައެވެ. އެހެންވަނީ ފިނި ހޫނުމިނާއި ވައިގެ ތެތްކަން ހުންނަމިންވަރުން ކަމުގެ އަސަރު އެވައިރަހށް ކުރާތީ ކަމަށް ޗައިނާގެ ސައިންސްވެރިން ބުނެއެވެ.\nޑރ. ރިޔަން ވިދާޅުވީ ކޮވިޑް-19 މައިތިރިވަމުންދާކަން ތަފާސް ހިސާބުތަކުން ދެއްކި ނަމަވެސް އެކަން ދާއިމީގޮތެއްގައި އެގޮތަށް ނޯންނާނެކަމަށާއި ޕޮޒިޓިވް ހާލަތު ގިނަ ދުވަސްވަރާއި މަދުދުވަސްތައް އަންނާނެކަމުގައެވެ. މިމޭރުމުން ވާހަކަ ދައްކަވަމުން ކޮވިޑް-19 ގެ މިހާރު ގެ ހާލަތަށް ބަލާއިރު އެރޯގާގެ ނުރައްކާ އަދިވެސް އޮތީ ކުރިޔަށްކަމަށް އޭނާ ވިދާޅުވިއެވެ.\nއިންޑިއާގައި ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް ބައެއް ލުއިދިނުމާއެކު އެގައުމުގައި ޕޮޒިޓިވްވާ މީހުން ގިނަވާކަން ފާހަގަ ކުރެވުނު ނަމަވެސް ޔޫރަޕްގެ ގައުމުތަކުން އެކަން އެގޮތަށް ފެނިފައެއް ނުވެއެވެ.\nޔޫރަޕްގައި ކޮވިޑް-19 ގެ އަސަރު އެންމެ ބޮޑަށްކުރި ހަތަރު ގައުމު ކަމަށްވާ އިޓަލީ، ފަރަންސޭސިވިލާތް، ސްޕޭން އަދި ޖަރުމަނުން ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް މިމަހުގެ ކުރީކޮޅު ބޮޑެތި ލުއިތަކެއް ދީފައިވީނަމަވެސް އެއިން އެއްވެސް ގައުމަކުން ޕޮޒިޓިވް ކޭސްތައް ކުރިޔަށްވުރެ އިތުރުވެފައެއް ނުވެއެވެ. އަދި ޗައިނާގައިވެސް ލުއިތައްދީ އިގްތިސާދީ ހަރަކާތްތައް އަލުން ފަށާފައިވީ ނަމަވެސް ޕޮޒިޓިވް ކޭސްތައް އިތުރުވެފައެއް ނުވެއެވެ. (ނޫސްއެޖެންސީތައް)


ޕްލާސްޓިކުގެ ނުރައްކަލުން މޫދާއި ކަނޑު ހިމާޔަތްކުރާނީ އަހަރެމެން - މޫދު މަދަރުސާގެ ދަރިވަރުން ޕްލާސްޓިކުގެ ނުރައްކަލުން މޫދާއި ކަނޑު ހިމާޔަތްކުރާނީ އަހަރެމެން - މޫދު މަދަރުސާގެ ދަރިވަރުން\nމޫދު މަދަރުސާ ޕްރޮގްރާމްގެ ދަރިވަރުން ބ.އަތޮޅުގައި ހިމާޔަތްކޮށް ބަލަހައްޓަމުންގެންދާ އޮޅަގިރިއަށް ޒިޔާރަތްކޮށް އެތަނުގެ ތަޖުރިބާ ދެނެގަތުމަށް ކުރި ދަތުރުގެ ތެރެއިން ފޮޓޯ.\nމިއަހަރު ބޭއްވި2ވަނަ މަންޓާ ފެސްޓިވަލްގައި މޫދުމަދަރުސާ ސްޓޯލްއިން ނާއިބު ރައީސް ފައިސަލް ނަސީމް އަށް އެ ޕްރޮގްރާމްއާ ބެހޭ މައުލޫމާތު ފޯރުކޮށްދެނީ.\nމޫދުމަދަރުސާ ދަރިވަރުން ފޯސީޒަން ލަނޑާ ގިރާވަރަށް ޒިޔާރަތްކޮށް ވެލާ ކަނބާ ބެހޭ މައުލޫމާތު ހޯދުމުގެ ތެރެއިން.\nމިއަހަރު ހިންގި މޫދު މަދަރުސާ ޕްރޮގްރާމުން ތިމާވެއްޓާ ގުޅޭ އައު މަޢުލޫމާތުތަކެއްލިބި ތިމާވެއްޓަށް ވަރަށްބޮޑަށް ހޭލުންތެރި ވެގެންދިޔަކަމަށް އެ ޕްރޮގްރާމުގައި ބައިވެރިވި ދަރިވަރުން ބުނެފިއެވެ.\nމޫދުމަދަރުސާ ޕްރޮގްރާމަކީ ބ.އަތޮޅުގެ ސުކޫލްތަކަށް އަމާޒުކޮށްގެން ބ.އަތޮޅު ބަޔޯސްފިއަރ ރިސާވް އާ ފޯސީޒަން ލަނޑާ ގިރާވަރު އަދި މަންޓާގެ ދިރާސާތައް ކުރާ އިނގިރޭސި ވިލާތުގެ ޖަމްއިއްޔާއެއްކަމަށްވާ މަންޓާ ޓްރަސްޓުން އިންތިޒާމުކޮށްގެން ކުރިއަށް ގެންދިޔަ ޙަރަކާތެކެވެ. މިހަރަކާތް ނިންމުމަށް ބޭއްވި ރަސްމިއްޔާތުގައި، މަންޓާ ޓްރަސްޓުގެ އެމްއެމްޕީއާރު އެޑިއުކޭޝަން އެންޑް އައުޓްރީޗް އޮފިސަރ ބުނީ އެ ޖަމްޢިއްޔާއިން މިއަހަރު ހިންގި ހަރަކާތުގައި މުހިންމު ދައުރެއް ދަރިވަރުން އަދާކޮށްދިން ކަމަށާ، އަމާޒަކީ މެދުނުކެނޑި މިޕްރޮގާރްމް ބ.އަތޮޅާ މުޅި ރާއްޖޭގައި ކުރިއަށް ގެންދިއުންކަމަށެވެ.\nރާއްޖޭގެ ތިމާވެއްޓަށް ކުރާ ނޭދެވޭ އަަސަރުތަކާއި، ކަނޑު ފަޅުގެ މުއްސަނދިކަމާ، ކަނޑުފަޅު ހިމާޔަތްކުރުމުގެ ބޭނުމާ ނުރައްކާތެރި ހާލަތެއް ދިމާވެއްޖެނަމަ ރެސްކިއު ކުރާނެގޮތް މި ޕްރޮގްރާމްގެ ދަށުން ދަރިވަރުންނަށް ވަނީ ކިޔައިދީފައެވެ. ހަތަރު މަސްދުވަހުގެ މުއްދަތަކަށް ކުރިއަށްގެންދިޔަ މި ޕްރޮގްރާމް މިއަހަރު ކުރިއަށްގެންދިޔައީ ބ.އަތޮޅު ތައުލީމީ މަރުކަޒުގައި ކިޔަވާ ދަރިވަރުންނަށް އަމާޒުކޮށްގެންނެވެ. މިއީ ޕްރޮގްރާމް ހިންގާ4ވަނަ އަހަރެވެ.\nއެންމެ ފުރަތަމަ މި ޕްރޮގްރާމް ހިންގީ ބ.ކެންދޫ ސްކޫލްގެ ދަރިވަރުންނަށެވެ. އެއަށްފަހު ކަމަދޫ ސުކޫލާއި ދަރަވަންދޫ ސުކޫލްގެ ދަރިވަރުނަށްވެސް މިޕްރޮގްރާމް ވަނީ ހިންގާފައެވެ. މީގެ އިތުރުން މާލެ އަތޮޅު ދިއްފުށީ ސްކޫލް ދަރިވަރުންނަށްވެސް މި ޕްރޮގްރާމް މިއަހަރު ވަނީ ހިންގާފައެވެ.\nމި ޕްރޮގްރާމްގައި ބައިވެރިވި ދަރިވަރުން ވަނީ ބ.އަތޮޅުގައި ހިމާޔަތްކޮށް ބަލަހައްޓަމުންދާ ތަންތަނުގެ ތެރެއިން ހަނިފަރުބޭ އާއި އޮޅަގިރިއަށްގޮސް އެތަންތަން ހިމާޔަތްކޮށް ބެލެހެއްޓުމުގެ ބޭނުމާއި، އެތަންތައް ހިމާޔަތްކޮށް ބެލެހެއްޓުމަށް ކުރަމުންގެންދާ މަސައްކަތްތަކުގެ މަޢުލޫމާތު ހޯދާފައެވެ.\n"ބ.އަތޮޅުގައި ހިމާޔަތްކޮށް ބަލަހައްޓަމުންދާ ތަންތަނަށް ދިޔައިން އަދި ތަޖުރިބާވެސް ކުރިން، ރާއްޖޭގެ ކަނޑުގެ މުއްސަދިކަން ހިމާޔަތްކޮށް ބަލަހައްޓާނީ އަހަރެމެން، ޕްލާސްޓިކް އެއީ ވަރަށް ނުރައްކާ އެއްޗެއް މޫދައް އެޅުމުން ގެންލުން ވަނީ ހަމަ އަހަރެމެންނަށް، އަދި ކިރިޔާ މިއެނގުނީ ޕްލާސްޓިކް އެއީ ނުރައްކާ އެއްޗެއްކަން" ޕްރޮގްރާމްގެ ބައިވެރިންބުންޏެވެ.\nރާއްޖޭގައި އަލަށް ކުރިއަށްގެންދާ މި ޕްރޮގްރާމް އިތުރު5ސަރަހައްދެއްގައި އަންނަ އަހަރު ފެށުމަށް ތައްޔާރުވަމުން ދާކަމަށް މަންޓާ ޓްރަސްޓްއިން ބުނެއެވެ. މިއަހަރު 58 ދަރިވަރުންވަނީ މި ޕްރޮގްރާމްގައި ބައިވެރިވެފައެވެ.


ކޮމަންޑޫ ބަނދަރުގެ ތަރައްގީ ކުރުމުގެ މަޝްރޫއުގެ 73 ޕަސެންޓު ނިމިއްޖެ – Dhuvas Online\nކޮމަންޑޫ ބަނދަރުގެ ތަރައްގީ ކުރުމުގެ މަޝްރޫއުގެ 73 ޕަސެންޓު ނިމިއްޖެ\nށ. ކޮމަންޑޫ ބަނދަރު ތަރައްގީ ކުރުމުގެ މަޝްރުއުގެ73 ޕަސެންޓު ނިމިފައިވާ ކަމަށް އެމްޓީސީސީން ބުނެފި އެވެ.\nއެމްޓީސީސީން ބުނީ މި މަޝްރޫއުގެ ދަށުން ކުރިޔަށް ގެންދާ މަސައްކަތްތަކުގެ ތެރެއިން އެއްގަމުތޮށީގެ ގާ އެތުރުމުގެ މަސައްކަތް ނިމިފައިވާ ކަމަށެވެ. މިހާރު ކުރިއަށް ދަނީ އެއްގަމުތޮށީގެ ކެޕިން ބީމް ހެދުމުގެ މަސައްކަތް ކަމަށް ބުނެފައިވެ އެވެ.\nމި މަޝްރޫޢުގެ ދަށުން 35،348 ކިއުބިކް މީޓަރުގެ ސަރަހައްދެއްގެ ބަނދަރު ފުންކުރުމާއި، 14،731 ކިއުބިކް މީޓަރުގެ ސަރަހައްދެއްގެ ނެރު ފުންކުރާނެ އެވެ. 12 މީޓަރުގެ ސަރަހައްދެއްގައި ބޭރު ތޮށި ލައި 20 މީޓަރުގެ ސަރަޙައްދެއްގައި ރިވެޓްމެންޓް ޖެހުމަށް ހަމަޖެހިފައިވެ އެވެ.\nއަދި 190 މީޓަރުގެ ސަރަހައްދެއްގައި އެއްގަމު ތޮށިލުމުގެ މަސައްކަތުގެ އިތުރުން 1,991 ސްކުއެއާ މީޓަރުގެ ސަރަހައްދެއްގައި ޕޭވްމަންޓް ހަދާނެ އެވެ. އެ ރަށު ބަނދަރު ބައްތިއާއި ނެރު ބައްތި ޖެހުމުގެ މަސައްކަތްވެސް މި މަޝްރޫއުގެ ދަށުން ކުރާނެ އެވެ.\nމި މަޝްރޫއު އެމްޓީސީސީ އާއި ހަވާލުކޮށްފައިވަނީ 29.41 މިލިއަން ރުފިޔާ އަށެވެ. މި މަޝްރޫޢުގެ އަމަލީ މަސައްކަތް ފަށާފައިވަނީ 08 ޑިސެމްބަރ 2019 ގައި އެވެ.


އިޢުލާން: ނ.މާފަރު ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން އާއި ބެހޭ – Maldivian Democratic Party\nއިޢުލާން: ނ.މާފަރު ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން އާއި ބެހޭ\nނ.މާފަރު ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން އާއި ބެހޭ\nނ.އަތޮޅު މާފަރު ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން، 17 މާރޗް 2012 ވާ ހޮނިހިރު ދުވަހު ބާއްވާ ގޮތަށް އިލެކްޝަންސް ކޮމިޝަނުން ވަނީ ހަމަޖައްސާފައެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި ނ.އަތޮޅު މާފަރު ކައުންސިލް މެންބަރުކަމަށް ވާދަކުރެއްވުމަށް ބޭނުންފުޅުވާ، ޝަރުޠު ފުރިހަމަވާ ފަރާތްތަކުން 07 ފެބްރުއަރީ 2012 ވާ އަންގާރަ ދުވަހުގެ ހަވީރު 4:00 ގެ ކުރިން އެޕްލިކޭޝަން ފޯމާއި ވަނަވަރުގެ އިތުރުން އިލެކްޝަންސް ކޮމިޝަނަށް ހުށަހަޅަންޖެހޭ އެންމެހައި ލިޔެކިޔުންތައް، އެމްޑީޕީގެ ޤައުމީ ސެކްރެޓޭރިއަޓް (ހ. ޝަރާޝާ، މާލެ) އަށް ހުށަހެޅުއްވުން އެދެމެވެ. ފެކްސްކުރައްވާނަމަ މި ޕާޓީގެ މައި ސެކްރެޓޭރިއަޓްގެ ފެކްސް ނަންބަރު 3322960 އަށް ފެކްސް ކުރެއްވުން އެދެމެވެ. މެއިލް ކުރައްވާނީelections@mdp.org.mv އަށެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރެއްވުމަށް، ޝަރުތުހަމަވާ އެއް ބޭފުޅުންނަށް ވުރެ ގިނަ ބޭފުޅުން ކުރިމަތިލައްވައިފިނަމަ، ލޯކަލް ކައުންސިލް އިންތިޚާބުގެ ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރައްވާނޭ ކެންޑިޑޭޓަކު ކަނޑައަޅާނީ މި ޕާޓީގެ އިންތިޚާބާއި ބެހޭ ކޮމިޓީގެ ބެލުމުގެ ދަށުން 8 ފެބްރުއަރީ 2012 ވާ ބުދަ ދުވަހު ބާއްވާ ޕްރައިމަރީއަކުން ކަމުގައި ދެންނެވީމެވެ.\n2 ފެބްރުއަރީ 2012


Kangana ge sitee eh sonia gandhi ah – Iru\nކަންގަނާގެ ސިޓީއެއް ސޯނިޔާ ގާންދީއަށް\nބޮލީވުޑުގެ މަޝްހޫރު ތަރި ކަންގަނާ ރަނޯޓަށް ސަރުކާރުގެ ފަރާތުން އުދަނގޫތަށް ކުރިމަތިވަމުން އަންނަ ކަމަށްބުނެ ފަހަކަށް އައިސް އިންޑިއާ ސަރުކާރުގެ ބައެއް މުއައްސަސާތަކާއި މިނިސްޓަރުންނަށް ކަންގަ ދަނީ ފައުޅުކަންބޮޑުގޮތުގައި ފާޑުވިދާޅުވަމުންނެވެ. މިދިޔަ ބުދަ ދުވަހު ބީއެމްސީގެ އޮފިޝަލުން އޭނާގެ އޮފީސްތަޅާލުމައިގުޅިގެން މި މައްސަލަވަނީ އިތުރަށް ހޫނުވެފައެވެ.\nސޯޝަލް މީޑިއާ މެދުވެރިކޮށް ކަންގަނާ އޭނާގެ އިހުސާސްތަށް ފައުޅުކުރަމުންދާއިރު އޭނާ ވަނީ ސޯނިޔާގަދީއަށްވެސް އެކަމާ ގުޅިގެން ޓްވިޓާ މެދުވެރިކޮށް ސިޓީއެއް ފޮނުވާފައެވެ. މި ޓްވިޓާގެ ޖަވާބުގައި ސޯނިޔާ ގަދީ ބުނެފައިވަނީ އަންހެނުންނަށް އިންޑިއާގެ މާހައުލުގައި ދިމާވާ ދަތިތަށް ކަންގަނާއަށްވެސް އެގިލަންވާނެކަމަށް ޤަބޫލުކުރެވޭ ކަމަށާއި އަދި އަމިއްލަ ޤައުމުގެ ސަރުކާރުގެ ފަރާތުން އެފަދަ އުދަނގޫތަކެއް ދިމާވަމުންދާތީ އެކަންތަށްތަށް ކުރެވެނީ ޤާނޫނާއި ޤަވައިދުގެ ދަށުންތޯ ޔަޤީން ކުރާނެކަމަށް ބުނެފައިވެއެވެ.\nއެވާހަކަތަކާއި އެކު ކަންގަނާވަނީ އަންހެނެއްކަށްވީތީ ސަރުކާރުގެ ފަރާތުން އެކަމަނާއަށް އެފަދަ އުދަޤޫތަކާއި ކުރިމަތިވެފައި ވޭތޯ ސުވާލުކޮއްފައެވެ. އަދި ސަރުކާރުން އެކުރާ އެންމެހާ ކަންތަށްތަށް ޤާނޫނުގެ ތެރެއިން ކުރުމަށް ހުށައެޅިދާނެތޯވެސްވަނީ ސުވާލުކޮއްފައެވެ.\nމިދިޔަ ބުދަ ދުވަހު ކަންގަނާގެ އޮފީސްތަޅާލާފައިވީނަމަވެސް ކަންގަނާ އޭނާގެ މަސައްކަތްތަކައް އަދިވެސް ބޭނުންކުރަނީ އެތަން ކަމަށް އޭނާ ސޯޝަލް މީޑިއާގައިވަނީ ބުނެފައެވެ. އަދި އެނޫން އެހެންތަނެއް ހޯދާ އަލުން އޮފީސް ހެދުމުމަށް އޭނާ އަކީ އެހައި ފައިސާހުރި ފައިސާވެރިއެއް ނޫންކަމަށް ބުނަމުން ކަންގަނާ އިތުރަށް ބުނެފައިވަނީ ކިތަންމެ އުދަނގުލަކާއި ތުރާލެއް ކުރިމަތިވިޔަސް އަދިވެސް ސާބިތުކަމާއެކު އަޑުއުފުލާނެކަމަށެވެ.


Raajje isthihaaru kuran mifaharu India ge noosverin | Mihaaru\nވިޔަފާރި / ރާއްޖެ-އިންޑިއާ\nރާއްޖެ އިޝްތިހާރު ކުރަން މިފަހަރު އިންޑިއާގެ ނޫސްވެރިން\nރާއްޖެ އިޝްތިހާރު ކުރަން އިންޑިއާއިން އިއްޔެ އައި ޓީމު-- ފޮޓޯ: އެމްއެމްޕީއާރުސީ\n22 ފެބުރުއަރީ 2021 - 13:33\nއިންޑިއާގައި ރާއްޖެ އިޝްތިހާރު ކުރަން އެމްއެމްޕީއާރުސީން އެ ގައުމުގެ ނޫސްވެރިން ރާއްޖެ ގެނެސްފި އެވެ.\nމި ޓީމުގައި އިންޑިއާގެ މަޝްހޫރު ފަސް ނޫހެއްގެ އެޑިޓޯރިއަލްގައި މަސައްކަތް ކުރާ ނޫސްވެރިން ހިމެނެ އެވެ. މީގެ ތެރޭގައި ދަ ޕައިނިއާ އާއި ސަންޑޭ ގާޑިއަން އާއި އީޓީ ޓްރެވަލް ވޯލްޑާއި ޓީއެމްއެމް މެގަޒިން އަދި ސްޕަޓްނިކްގެ ނޫސްވެރިން ހިމެނެ އެވެ.\nއެމްއެމްޕީއާރުސީން ބުނިގޮތުގައި މި ޓީމު މި މަހުގެ 26އާ ހަމައަށް ރާއްޖޭގައި ޗުއްޓީ ހޭދަ ކުރާނެ އެވެ. މި މުއްދަތުގެ ތެރޭގައި އެ ޓީމުން ރާއްޖޭގައި ކުރާ ތަޖުރިބާތަކުގެ ވާހަކަތައް އެ ނޫސްވެރިއަކު ތަމްސީލު ކުރާ ނޫހެއްގައި ނުވަތަ މަޖައްލާއެއްގައި ކިޔައިދޭނެ އެވެ.\nމި ޓީމު ރާއްޖޭގައި ޗުއްޓީ ހޭދަ ކުރާނީ ކަގި މޯލްޑިވްސް އާއި އެމެރަލްޑް މޯލްޑިވްސްގަ އެވެ.\nއެމްއެމްޕީއާރުސީން ރާއްޖެ އިޝްތިހާރު ކުރަން އިންޑިއާގެ ނޫސްވެރިންގެ ޓީމެއް އެންމެ ފަހުން ރާއްޖެ ގެނައީ މިދިޔަ އަހަރުގެ އޮކްޓޯބަރު މަހުގަ އެވެ. އެއީ ކޮވިޑް-19ގެ ސަބަބުން ޓޫރިޒަމް ހުއްޓިފައި އޮތުމަށްފަހު އަލުން ހުޅުވީ ފަހުން ފުރަތަމަ ގެނައި ޓީމެވެ.\nއިންޑިއާއަކީ މިދިޔަ އަހަރުން ފެށިގެން މިއަހަރުގެ މިހާތަނަށް ރާއްޖެއަށް އެންމެ ގިނަ ޓޫރިސްޓުން އަންނަ ގައުމެވެ. އެ ގައުމުގެ ގިނަ އަދަދެއްގެ ފިލްމީ ތަރިންނާއި ޓީވީ ތަރިން އަންނަނީ ރާއްޖެއަށް ޒިޔާރަތް ކުރަމުންނެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުގައި މިދިޔަ ހޮނިހިރު ދުވަހުގެ ނިޔަލަށް އިންޑިއާއިން 36،084 ޓޫރިސްޓުން ރާއްޖެ އައެވެ.\nޓޫރިޒަމް ޓޫރިޒަމް ޕްރޮމޯޝަން ރާއްޖެ-އިންޑިއާ އެމްއެމްޕީއާރުސީ އިންޑިއާ ނޫސްވެރިން\n5 ކޮމެންޓް,6ރިއެކްޝަންސް\nއިންޑިއާ އިންޑިއާ އިންޑިއާ. ވަރުގަދަ ކަމެއްނު. އިންޑިއާއިން އެއްމިލިއަން މީހުންނާ ޔޫރަޕް އެއްހާސްމީހުން ކުރާ ހަރަދުގަ ނުބައްދަލު. ކިތައްމެ މީހުންނެއް އިންޑިއާއިންގެނަޔަސް ވާނެފައިދާއެއް ނޯނާނެ. 1 ރުޕީދީފަ ހުރިހާކަމެއް ވޭތޯބަލާބައެއް\nއަހަރުމެންވެސް ބޭރު ގައުމުތަކަށް ގޮސް އުޅެނީ ޚަރަދަށް ބަލައިގެން. އަށްޑިހައިގެ އަހަރެއްގައި ނިއުދިއްލީގަ އާންމުކޮށް ގެސްޓުންދާ ރެސްޓޯރެންޓަކަށް ގޮސް ޑިނަރއަށް އޯޑަރުދިނީމަ ވެއިޓަރުބުނި. އަޕްނޭ ލޯގްހޭ އިސްލިއޭ ބަތާރަހާހޫނ. އޭކް ކާ އޯޑަރުދޯ ޔަހާނ ބޮހޮތް މޭނގާހޭ. ޔޭ ގޯރޭ ލޯގުނކޭލިއޭހެ. މޭ އެކް ޚާލީ ޕްލޭޓް ލާއޫނގާ. އޭނަ އެކަކަށް ގެނައި އެއްޗެހިވެސް ދެމީހުނަށް ހުސްނުވި. އޭނައަށް ނޭގުނު ބޭރުބައެއްކަން އަހަރުމެނަށްވެސް ޚަރަދުކުޑަކުރަން ބާރުއެޅި.\nދުނިޔޭގެ އެންމެ މީހުން ގިނަ ގައުމުން ކަމުގައިވާ ޗައިނާއިން ފާއިތުވި އަހަރު ތަކުގައި އެންމެ ގިނައިން މީހުންއައީ. މިއަދު އެގައުމުން ބަޔަކަށް ނާދެވޭގޮތަށް އޮތީމާ އިންޑިއާ މީހުން ގިނަކަމަށް ދައްކަނީ؟ ދެބޯގެރި ނުދުއްވާ.\nދެންބުނޭ އިންޑިޔާއިން މިތައްހާސް ފަތުރުވެރިން އަތުވެއްޖޭ. މުޅިންހެން އަންނަނީ މިކަހަލަ ހިލޭ ދަތުރު ދީގެން އަންނަމީހުން.\nމިކަހަލަ ގަޅިކަންތައް ކުރާތީ މަ ރުޅިއަންނަނީ.


Breaking: Adheeb ge edhivadaigathumakah govaa echeh thaarukodhinin: hekkeh | Mihaaru\nކްރިމިނަލް ކޯޓުގައި ރޭ އޮތް ޝަރީއަތަށް ފަހު އަދީބު ފުލުހުންގެ ވެހިކަލަށް އަރާވަޑައިގަންނަވަނީ.---ފޮޓޯ: މުހައްމަދު ޝަރުހާން/މިހާރު\nއަދީބުގެ އެދިވަޑައިގަތުމަކަށް ގޮވާ އެެއްޗެއް ތައްޔާރުކޮށްދިނިން: ހެކިވެރިއެއް\n02 ޖޫން 2016 - 13:42 23 comments\nރިޔާސީ ލޯންޗްކޮޅު "ފިނިފެންމާ" އައިއީޑީއެއް ގޮއްވާލި މައްސަލާގައި މިހާރު ކުރިއަށް ގެންދާ ޝަރީއަތުގެ މަޖިލިހުގައި، ކާކުކަން ނޭނގޭ ގޮތަށް ސިއްރުން ހެކިބަސް ދިން ސިފައިންގެ މީހާ ބުނީ، އެ ލޯންޗްކޮޅުގައި ގޮއްވި ފަހުން އަދީބު އޭނާ އަށް ގުޅުއްވި ކަމަށެވެ. އަދި އެއީ އަދީބު ވިދާޅުވެގެން ތައްޔާރުކޮށްދިން ގޮވާ އެއްޗެއް ކަމަށާއި ބަލައިގެން އުޅުމަށް އަދީބު އެދިވަޑައިގެންނެވި ކަމަށް ސިފައިންގެ މީހާ ބުންޏެވެ.\nއެ ހެކިވެރިޔާ ބުނިގޮތުގައި އިިދިކޮޅު ފަރާތްތަކުން މިދިޔަ އަހަރުގެ މޭ 1 ގައި ބޭއްވި ބޮޑު މުޒާހަރާއާ ގުޅުވައިގެން ވެސް ގޮވާ އެއްޗެއް ތައްޔާރުކޮށްދިނެވެ. އެކަމަކު އޭތި ގޮއްވާލާފައި ނުވާ ކަމަށް އޭނާ ބުންޏެވެ.\n"ފިނިފެންމާ" ގައި އައިއީޑީއެއް ގޮއްވާލި މައްސަލައެއްގައި ސިފައިންގެ ބަޔަކު ވަނީ ވަރަށް ކުރިއްސުރެ ފެށިގެން ހައްޔަރުކޮށްފަ އެވެ. އަދީބާ ދެކޮޅަށް ކޯޓުގައި މިއަދު ހެކިބަސް ދިނީ އެއިގެ ތެރެއިން ބައެއް ކަމެއް ނުވަތަ ނޫން ކަމެއް ނޭނގެ އެވެ.


ICU gai mivaguthu faruvadhemundha 65 insahtha meehunaky zuvaanun\nކޮވިޑް-19 ޖެހިފައިވާ މީހަކަށް ވެންޓިލޭޓަރުގަ ފަރުވާ ދެނީ-\nއައިސީޔޫގައި މިވަގުތު ތިބި 65އިންސައްތަ މީހުންނަކީ ޒުވާނުން\n09 މޭ 2021 - 23:45:46\nއައިސީޔޫގައި މިވަގުތު ފަރުވާދެމުންދާ 65އިންސައްތަ މީހުންނަކީ ޒުވާނުން ކަމަށް އެޗްޕީއޭގެ ކްލިނިކަލް އެޑްވައިޒަރީ ގުރޫޕް މެންބަރެއްގެ ގޮތުގައި މަސައްކަތް ކުރައްވާ ޑރ.މުހައްމަދު އިސްމާއީލް ވިދާޅުވެއްޖެ އެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. އިސްމާއިލް ވިދާޅުވީ، މިއަދު ހަވީރާއި ހަމަޔަށް ދަރުމަވަންތަ ހޮސްޕިޓަލް އައިސީޔޫ އޮތީ ފުރިފަ ކަމަށެވެ.\nއަދި މިވަގުތު އައިސީޔޫގައި ފަރުވާދެމުން ގެންދާ 65އިންސައްތަ މީހުންނަކީ އުމުރުން 40 އަހަރުން ދަށުގެ މީހުން ކަމަށް ޑރ. އިސްމާއިލް ވިދާޅުވިއެވެ.\nޑރ. އިސްމާއިލް ވިދާޅުވީ މީގެކުރިން ބަލީގައި ހާލު ބޮޑުވާކަމަށް ފާހަގަކުރެވުނީ އުމުރުން ދުވަސްވީ މީހުން ނަމަވެސް މިހާރު ގިނަ އަދަދެއްގެ ޒުވާނުންވެސް ހާލު ބޮޑުވެ އައިސީޔޫގައި ފަރުވާދޭން ޖެހޭކަން ފާހަގަކުރެވިފައިވާ ކަމަށެވެ.\nއޭގެއިތުރުން މިހާރު އައިސީޔޫގައި ތިބި ބަލިމީހުންގެ ތެރެއިން ގިނަ މީހުންނަކީ ވެކްސިން ދެވިފައިނުވާ މީހުންކަން ޑރ. އިސްމާއިލް ފާހަގަކުރެއްވިއެވެ.\nއެގޮތުން ވެކްސިން ޖަހާފައިވަނީ އެންމެ ތިން މީހުން ކަމަށާއި އޭގެތެރެއިންވެސް ދެ ޑޯޒް ޖަހައިގެން ވެކްސިން ފުރިހަމަ ކޮށްފައިވަނީ އެންމެ މީހެއް ކަމަށް ޑރ. އިސްމާއިލް ވިދާޅުވިއެެވެ.\nޑރ. އިސްމާއިލް ވިދާޅުވީ، އެމީހުންގެ ތެރެއިން ފުރަތަމަ ޑޯޒް ޖަހާފައި އެހެންނަމަވެސް ދެވަނަ ޑޯޒް ނުޖަހާ ހުރި ފަރާތް ވެންޓިލޭޓަރަށް ލާންޖެހުނުނަމަވެސް އޭނާ މިހާރު ވަނީ ވެންޓިލޭޓަރުން ނެގިފައި ކަމަށާއި ދެ ޑޯޒް ފުރިހަމަ ކުރި ފަރާތްް އަދި މިހާތަނަށް ވެންޓިލޭޓަރަށް ލާން ޖެހިފައިނުވާކަމަަށް ޑރ. އިސްމާއިލް ވިދާޅުވިއެވެ


Drug'ge Massalathakehgai2Meehaku Hayyarah, Ekaku Dhoovejje - Vaguthu\n4 މަސް ކުރިން ( ޖެނުއަރީ 2, 2022 )\nފުލުހުންގެ ބެލުމުގެ ދަށުގައި ހުރި މަސްތުވާތަކެތި ނައްތާލަނީ. --- ފޮޓޯ: ޕޮލިސް\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ވިލިމާލެއާއި ދިއްފުށިން ދެ މީހަކު ހައްޔަރުކޮށްފިއެވެ.\nފުލުހުން ބުނީ ދިއްފުށީގައި މަސްތުވާތަކެތި ގެންގުޅެ އެ ތަކެތީގެ ވިޔަފާރިކުރާކަމަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައި ހައްޔަރުކޮށްފައިވަނީ 38 އަހަރުގެ ދިވެހި ފިރިހެނެއް ކަމަށެވެ. މިދިޔަ ޑިސެމްބަރު މަހުގެ 30 ވަނަ ދުވަހު ހިންގި އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 21 ކަރުދާސްކޮޅާއި ރަބަރު ޕެކެޓެއް ފެނިފައިވާ ކަމަށް ފުލުހުން ބުންޏެވެ. އަދި އޭނާ ދިރިއުޅޭ ގެ ޑިސެމްބަރު 31 ވަނަ ދުވަހު ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 50 ކަރުދާސްކޮޅު ފެނިފައިވެއެވެ.\nމައްސަލައާ ގުޅިގެން ހައްޔަރުކުރި މީހާގެ ބަންދާމެދު ގޮތެއް ނިންމުމަށް ދިއްފުށި މެޖިސްޓްރޭޓް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nއޭގެ އިތުރުން، ޑިސެމްބަރ 31 ވަނަ މާފުށިން ދެ ކޭސް ބިޔަރު ފުލުހުންގެ ބެލުމުގެ ދަށަށް ގެނެސްފައިވެއެވެ. މި މައްސަލައާ ގުޅިގެން މިހާތަނަށް މީހަކު ހައްޔަރުކޮށްފައެއް ނުވާކަމަށް ފުލުހުން ބުންޏެވެ.\nއަދި މަސްތުވާތަކެތީގެ މައްސަލައަކާ ގުޅިގެން ވިލިމާލެއިން 33 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. މިދިޔަ ޑިސެމްބަރު މަހުގެ 29 ވަނަ ދުވަހު އޭނާ ހައްޔަރުކޮށްފައިވަނީ ވިލިމާލޭގައި މަސައްކަތްކުރާ ފުލުހުން ރަށުތެރެ ޕެޓްރޯލުކުރަމުން ދިޔައިރު އޭނާގެ އަމަލުތައް ހުރިގޮތުން ހުއްޓުވައި ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނުމާ ގުޅިގެންނެވެ.\nމައްސަލައާ ގުޅިގެން ހައްޔަރުކުރި މީހާގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން، ކޯޓުން އޭނާވަނީ ދޫކޮށްލާފައެވެ.\nޑްރަގް މައްސަލައެއްގައި ތިނަދޫ މީހަކު ހޯދަނީ\nޖެނުއަރީ 3, 2022 11:12\nއާކަމެއްނުންދޯ ދުވުން.ދޫވީއަކީނުން.ދޫކޮށްލީ..ދޯހަޅި ސިޔާސަތުގެ ތެރެއިން.


Muaasalaathee Vaseelaiythah Medhuverikoh Gulhun Badhahi Kurumah Raees Edhivadaigenfi - Vaguthu\nމުއާސަލާތީ ވަސީލަތްތައް މެދުވެރިކޮށް ގުޅުންތައް ބަދަހިކުރެއްވުމަށް ރައީސް އެދިވަޑައިގެންފި\n6 ދުވަސް ކުރިން ( މެއި 24, 2020 )\nކޮވިޑް19 ގެ ސަބަބުން، އިޖްތިމާއީ ގައިދުރުކަން ދަމަހައްޓަން މަޖުބޫރުވެފައި ވިޔަސް، ޒަމާނީ ޓެކްނޮލޮޖީގެ އެހީގައި، ގުޅުންތައް ބަދަހިކުރުމުގެ ވަރަށް ފަހި ފުރުސަތުތަކެއް ތަނަވަސްވެފައި އޮތުމާއެކު، އީދު ދުވަހަކީ މުވާސަލާތީ ވަސީލަތްތަކުގެ އެހީގައި، އެ ގުޅުންތައް ބަދަހިކުރުމަށް ހުރިހާ ބޭފުޅުންވެސް ހާއްސަ ސަމާލުކަމެއް ދެއްވުމަށް ރައީސް އިބްރާހީމް މުހައްމަދު ސޯލިހު އިލްތިމާސް ކުރައްވައިފިއެވެ.\nމާދަމާ އަކީ މިއަހަރުގެ ފިތުރު އީދު ދުވަސް ކަމުން ދިވެހި އެންމެހާ ރައްޔިތުންނަށް ރައީސް ސޯލިހު ފޮނުއްވެވި ތަހުނިޔާގެ މެސެޖުގައި އެކުގައި ދިރިއުޅޭ މީހުންނާ އެކީ އުފާވެރި ވަގުތުކޮޅެއް ހޭދަކޮށްލުމަށް އިސްކަން ދިނުމާއި، ދުރުގައި ދިރިއުޅުއްވާ ގާތްތިމާގެ މީހުންނާއި އެކުވެރިންނާއެކު ވެސް، މުވާސަލާތީ ވަސީލަތްތައް މެދުވެރިކޮށް، ވަގުތުކޮޅެއް ހޭދަކޮށްލައި، ހާލުއަހުވާލު އޮޅުންފިލުވައި، އީދުގެ ތަހުނިޔާ ބަދަލުކުރެއްވުމަކީ، މިއަދާ ވަރަށް މުނާސަބު ކަމެއްކަމުގައި އެމަނިކުފާނު ފާހަގަކުރެއްވިއެވެ.\nކޮވިޑް19 ގެ ސަބަބުން، ތަފާތު ނިކަމެތި ހާލަތްތައް މެދުވެރިވެފައިވާ ކިތަންމެ ބަޔަކު، މުޖްތަމައުގައި ތިބިކަން ހަނދާންކޮށް، އެމީހަކަށް ވެވުނު އެންމެ ދީލަތި ގޮތެއްގައި، އެފަދަ މީހުންނަށް އެހީތެރިވުމަކީ، މި އުފާވެރި ފިތުރު އީދުގެ ދަރުމައާއި ސަވާބު އެތައް ގުނައަކަށް އިތުރުވެގެންދާނެ ކަމެއްކަމުގައި އެމަނިކުފާނު ވަނީ ފާހަގަކުރައްވާފައެވެ.\nގޭތެރޭގައި ބަންދުވެފައި ތިބޭ މި ދުވަސްކޮޅުގައި، މައިންބަފައިންނާއި ދަރިން، އެކަކު އަނެކަކަށް އަޅާލައި އެހީތެރިވެދިނުމުގެ ރީތި ސިފަ އަށަގެންނެވުމަށާއި، އާއިލާގެ ތުއްތު ކުދީންނަށް އޯގާތެރިކަމާއި ލޯތްބާއެކު، ހޭހަންކުރުމަށާއި، އުމުރުން ދުވަސްވެފައި ތިބި މާމައިންނާއި ކާފައިންނަށް އޯގާތެރިކަމާއި ކުލުނާއެކު، ހިދުމަތްކޮށްދިނުމުގެ ރޫހު އާލާކުރެއްވުމަކީ މުހިންމު ކަމެއްކަން ރައީސުލްޖުމްހޫރިއްޔާ ފާހަގަކުރެއްވިއެވެ.\nތަހުނިޔާގެ މެސެޖުގައި ގެއިން ބޭރަށް ނުނިކުމެ ގިނަ ދުވަސްތަކެއް ވަންދެން ތިބެން ޖެހުމުން، ކުރިމަތިވާ ނަފްސާނީ އުނދަގޫތައް ލުއިކުރުމަށްޓަކައި، އާއިލާގެ މެންބަރުން އެކުގައި، ފައިދާހުރި ވަގުތުތަކެއް ހޭދަކުރާނެ އިންތިޒާމެއް ހަމަޖެއްސުމަކީ ވެސް ވަރަށް މުހިންމު ކަމެއްކަމުގައި އެމަނުކުފާނު ވިދާޅުވިއެވެ.\nއެމަނިކުފާނު ވަނީ ފިތުރު އީދު ބައްދަލުކުރީ، ކެތްތެރިވުމަށާއި އިސްރާފު ނުކުރުމަށާއި އިގްތިސާދުކުރުމަށް ނަފްސުތައް ތަރުބިއްޔަތު ކޮށްދިން މޫސުމަކަށް ފަހުގައިކަމަށްވުމާއެކު، އަދި މިއީ ގައުމުގެ އިގްތިސޯދު ހުއްޓުމަކަށް އައިސްފައިވާ ވަގުތެއް ކަމުން، ރަމަޟާން މަހުން ހާސިލުވި މި ސިފަތަކުގެ މަތީގައި، ކުރިއަށް އޮތް ދުވަސްތައް ހޭދަކުރެވޭތޯ ބެލުމަކީ ވަރަށް މުހިންމު ކަމެއްކަމުގައި ވިދާޅުވިއެވެ.\nހަމައެއާއެކު ރައީސުލްޖުމްހޫރިއްޔާ ވަނީ ގައުމު މިހާރު ތަހައްމަލު ކުރަމުންދާ ދަތި އުނދަގޫ ޙާލަތުން އަރައިގަތުމުގައި އެންމެ ބޮޑަށް ބޭނުންވަނީ އެންމެންގެ އެކުވެރިކަމާއި އެބާރުލުންކަމުގައި ފާހަގަކުރައްވާފައެވެ.\nއެފްއޭ ކަޕްގެ ފައިނަލް މެޗު ކުޅޭނީ އޮގަސްޓް 1 ގައި\nއަނިޔާގެ ސަބަބުން ކުރިއަށް އޮތް މެޗުގައި ހާލަންޑަށް ނުކުޅެވޭނެ\nމެއި 24, 2020 00:09\nމުވާސަލާތީ ޚިދުމަތް ވައުދުވި ގޮތަށް އަގު ހެޔޮ ކުރައްވާ.\nމެއި 24, 2020 10:01\nރަގަނޅު! އިޖުތިމާޢީ ގުޅުން ގާއިމުކޮށް އެކުވެރިކަމާއެކު އުޅެން ރައިސް ގޮވާލެއްވީތީ އުފާކުރަން!! ނަމަވެސް ހަނދާނަށް އަންނަނީ އެމްޑީޕީ އިދިކޮޅުގައި އޮތް ދުވަސްވަރުގެމަތިން!! ކަންތައްތައް ކުރިގޮތް!! މައުމޫނުގެ ފަހު ފަސް އަހަރު ދުވަހުން ފެށިގެން ، އެޕާޓީއަކަށް މިހާރުގެ ރައިސް ނިސްބަތްވާ ޕާޓީއަކުން ކަންތައްތައް ކުރަމުން ދިޔަގޮތް!! އޭރު ގޮވަމުން ދިޔައީ އަދި ހިތްވަރު ދެމުން ދިޔައީ ބިރު ފަހަނައަޅާގޮސް ގާނޫނޫ ޚިލާފަށް ތަންތަނަށް އެއްވެ މަގުމަތީގެ އަމަންކަން ނަގާލަން!! މަގުމަތީގައި ހިނގާބިނގާވެ އުޅޭ މީހުނާއި ދުއްވަ އެއްޗިއްސަށް ދަތިވާގޮތަށް ކަންތައްތައް ކުރަން! ޕެޓްރޯލު ބޭނުން ކޮށްގެން އަލިފާން ބޯޅަ ފުލުހުންނާއި ދިމާލަށް އުކަން!! ހއ ރަށެއްގެ ރަށު އޮފީސްތެރެއަށް ބާނައިގެން އައިސް މަސްތައް އަޅާލަން!! ފުލުހުންނާއި ތަޅާނެ ކުދިން ހޯދަން!! ސިފައިން ގައުމުގެ ފަޚުރުވެރި ޔުނިފޯމްގައި މަގުމަތީ ޕެރޭޑްކުރަމުންދަނިކޮށް މަގުމައްޗަށް މީހުންނެރެ އެމީހުންގެ ފަހަތުން ހަޑިހުތުރު އެއްޗެހި ކިޔަމުން ދުވަން!! ފުލުހުންނާއި ސިފައިންގެ މީހަކު މަގުމަތިން ފެނިއްޖެނަމަ އެމީހުނާއި ދިމާލަށް ހަޑިހުތުރު އެއްޗެހި ގޮވާ "މަނީމަނީ ޔެސް ސަރ" ގޮވަމުންދާން!! ވެރިންނާއި ދިމާކުރަން!! ރައްޔިތުންގެ މަޖްލިސްތެރޭ ތިބެ ހަޑިހުތުރު އެއްޗެހި ގޮވުމާއި މޭޒުމައްޗަށް އެރުމާއި ދައުލަތުގެ މުދަލަށް ގެއްލުންދޭން!! ރާއްޖޭގެ އިގުތިސޯދު ހަލާކުކޮށް ޓޫރިސްޓުން ނައުމަށް ގޮވަން!! ކުޑަކުދިންނާއި ބޮޑެތި މީހުންގެ އަޚްލާގަށް އެތައް ނޭދެވޭ އަސަރުކުރާފަދަ އެތައްކަމެއްކުރަން ހިތްވަރުދީ ބަހާއި ޢަމަލުން ކަންކަން ކުރިތަން!! ރާއްޖޭގައި އޮތް އެކުވެރިކަމާއި އެއްބައެއް ވަންތަކަން ނަގާލާ ބައިބައިވުން އުފެއްދުމަށް ހިތްވަރުދޭން! މިއަދު ކީކޭތޯ ދެން ތިބޭފުޅުން ކިޔަން އޮތީ؟\nމެއި 24, 2020 00:45\nނެޓު އަގުހެޔޮ ކުރާށޭ އަބުރާހިމާ...އެއައް ފަހު ތި ކިޔާ އެއްޗެއް ކިޔާބަލަ\nމެއި 24, 2020 01:18\nހަތް ރަށެއްގައި ނޫނީ މިސްކިތްތައް ހުޅުވުމުގެ ހުއްދަ ދީފި ނަމަ އެއީ މަމެން އުފާ ކުރާ ކަމެކޭ ...\nމެއި 24, 2020 01:22\nގޭގައި ކަރަންޓީނު ވާން ބޭނުންވާ މީހުން އެކަން އަންގަން އެދިއްޖެ ނަމަ އެއީ މަމެން ހައިރާންވާ ކަމެކޭ ގޭގައި ކަރަންޓީން ވަނީ އެއީ ކިއެއްކުރަން ކޮން މަގްސަދެއް ހާސިލް ކުރަންްއޭ ކޮވިޑް 19 އާއި ގުޅޭ ގޮތުން ރާއްޖޭގެ މެޑިކަލް ކޮމިއުނިޓީން ބުނި އެއްވެސް އެއްޗެއް ދިމައެއް ނުވެއޭ ވޯލްޑް ހެލްތް އިން ބުނި އެއްޗެއް ވެސް ދިމައެއް ނުވެއޭ ކޮވިޑް 19 އަކީ އެއީ އަމިއްލަ އަށް ވެސް ރަނގަޅުވާ ރޯގާ އެކޭ ދެން ތަމެން ތިޔާ ދައްކާ ވާހަކައިގެ ހަގީގަތް އެއްގޮތަކަށް ވެސް މަމެންނަށް ނޭގެއޭ ނޭގެއޭ ނޭގެއޭ...\nމެއި 24, 2020 03:01\nހާރޖީ ގުޅުން \_އިންސާފުވެރި ކަމާއެކު ނުގެންގުޅެވޭ ވެތިއެެެއްގެ ބޭނުމަކީ ކޮބާ...\nމެއި 24, 2020 04:30\nއަޅޭފަހެ ދެމީހަކަށް ވާހަކައް ދެއްކޭތަ ސްލޯކަމުން\nމެއި 24, 2020 06:11\nފޮނުވާ ހިޔާލުތައް އަވަސް ނޫހުން ރިވިއު ކުރާއިރު ބަލަނީ ކުލައައް ރީނދޫ ވެއްޖެއްޔާ އޯކޭ!!!\nމެއި 24, 2020 06:16\nހެޔޮނުވާނެ ތަސައްރަފުފުދޭކަހަލަ ވާހަކައެއް ދައްކަބަލަ ގަމެއްގެވެރިއެއްވިއްޔާ ތިވެސް\nމެއި 24, 2020 08:53\nޙިދުމަތް ކަނޑާލާފަ އޮތީ.\nމެއި 24, 2020 09:14\nމިއޮއްހާދުހު މޑޕ އިން އާއިލާތައް ފަސާދަ ކުރީ މިމީހުންނައް ވެރިކަންލިބެންދެން. ދެން މިއަދުގުޅުންރަގަޅެއް ނުކުރެވޭނެ ކަލޭބުންޏަކަސް. އަދިވެސް އެއްޗެތިގޮވުމާ ބައިބައި ވުންދަނީ ކުރިޔައް. އާއިލާގަ ފިރިމީހާޔާ އަބިމީހާ ދެޕާޓީއެއް. ދެންމާމޮޅުނަސޭހަތެއް ދޭންއުޅޭނެކަމެއްނެތް.ކަލޭމެން އެރޯދަމަސްތަކުގެ ރޭތައް ހޭދަކުރީ ޖަގަހަތަކުގަ އަންހެނުންތަކާމަންޖޯޅިޖެހެން.\nމެއި 24, 2020 11:14\nއިބުރާހިމާ ގުޅުންކިނެއްރަނގަޅުވާނީ ފަޑިޔާރުގެޔައް އަތްބާނާގެން ނުހައްޤުން ތަރައްޤީގެ ބާނީ ރޔ ޖަލުގަހުއްޓާ ކޮސްނުގޮވާ ދުލައްނުދަމާ!!\nމެއި 24, 2020 12:19\nމީނަގެ ރިޔާސީ ވަޢުދެއް ނެޓު އަގުހެޔޮކުރުން ކޮބާ ވަޢުދު މުޅިންވެސް ހޮޅި ވަޢުދު ސަޙާދެއް މީނައަށް ވޯޓްދެވުނީތީ ހިތާމަ ކުރަން\nމެއި 24, 2020 13:24\nއޭރުންތާ އަދިވެސް އަތުން ގިނަ ޚަރަދުތަކެއް ހިނގާނީ.\nމެއި 24, 2020 13:28\nރޭގައި މުވާސަލާތީ ޚިދުމަތްމެދުވެރިކޮށް ގުޅުން ބަދަހިކުރަނިކޮށް އެދިޔައީ ކަރަންޓް ކަނޑައިގެން.


ދިރާސީ އާ އަހަރު\nޕްރިންސިޕަލުން ބޮޑެތި އަމާޒުތަކެއްގައި\nބޮޑު ޗުއްޓީއަށް ފަހު ސްކޫލުތަކުގެ ކިޔެވުން މި ފެށީ އާ ހިތްވަރަކާ އެކުގަ އެވެ. އާ ކަންތައްތަކެއް ދަސްކޮށްދީ މުޖުތަމައުއަށް ރަނގަޅު ދަރިންތަކެއް ނެރުމުގެ ބުރަ ބޮޑު މަސްއޫލިއްޔަތާ އެކުގަ އެވެ. އެ ޒިންމާއާ އެކު، ސްކޫލުތަކުގެ ވެރިން ތިބީ ތައުލީމީ ދާއިރާއިން ހިތްހަމަޖެހޭ ފަދަ ބަދަލެއް ފެންނާނެ ކަމުގެ އުއްމީދުގަ އެވެ.\nކީ ސްޓޭޖް ހަތަރަކާ ހަމައަށް ފޮތްތައް ޑިޖިޓަލައިޒްކުރަނީ\nJanuary 12, 2020 54\nއިއްޒުއްދީންގެ ދަރިވަރުން ގެއަށްދާނީ ނަމާދުކޮށް ކައިގެން\nސްކޫލް ގައިޑް: އާ އަހަރު، ނަމޫނާ މަސައްކަތްތަކަކަށް\nތައުލީމީ އާ އަހަރު، އާ އުއްމީދުތަކަކާ އެކު\nJanuary 11, 2020 51\nތައުލީމީ އާ އަހަރުގެ މެސެޖާއެކު ވަޒީރުން 19 އަތޮޅަށް\nމާދަމާ ފަށާ ދިރާސީ އާ އަހަރުގެ ކިޔެވުމަށް މަރުހަބާ ވިދާލުވެ، ދަރިވަރުންނަށް ހިތްވަރުު ދެއްވުމުގެ މެސެޖަކާ އެކު، މިނިސްޓަރުން 19 އަތޮޅަކަށް ވަޑައިގަންނަވަން ނިންމައިފި އެވެ.\nJanuary 08, 2020 14\nއާ ތައުލީމީ އަހަރު ފަށަނީ 73،000 ކުދިންނާ އެކު\nދޮޅު މަސް ދުވަހުގެ ބޮޑު ޗުއްޓީ އަކަށް ފަހު، ދިރާސީ އާ އަހަރުގެ ކިޔެވުން 73،000 އަށް ވުރެ ގިނަ ކުދިންނާ އެކު އަންނަ އާދިއްތަ ދުވަހު ފެށުމަށް ސްކޫލްތަކުން ތައްޔާރުވާން ފަށައިފި އެވެ.\nހުރަވީ ސްކޫލަކީ ބައިނަލްއަގްވާމީ ޑިޒައިނެއް:އާކިޓެކްޓް\nJanuary 13, 2019 32\nނާސްތާ ޕްރޮގްރާމް: ރަނގަޅު ސިއްހަތުގެ ކުދިން އުފެދޭނެ\nސްކޫލުތަކުގައި ނާސްތާ ދޭނެ ބަޔަކު ހޯދައި އާ އަހަރުގެ ކިޔެވުމާއެކު ހެނދުނުގެ ނާސްތާ ދިނުން ފަށާނެ ކަމަށް އެޑިއުކޭޝަން މިނިސްޓަރު ޑރ. އާއިޝަތު އަލީ މިއަދު ވިދާޅުވެއްޖެ އެވެ.\nއަންނަ އާދިއްތަ ދުވަހު ކިޔެވުން ފެށެން ވާއިރަށް ސްކޫލުތަކަށް ޓީޗަރުންނާއި ވަސީލަތްތައް ހަމަވާނެ ކަމަށް އެޑިއުކޭޝަން މިނިސްޓަރު ޑރ. އާއިޝަތު އަލީ މިއަދު ވިދާޅުވެއްޖެ އެވެ.\nJanuary 09, 2019 44\nފޮތްތައް ހަވާލުކުރަން އޮތީ ޖެނުއަރީ 13: މިނިސްޓަރު\nޓެކްސްޓް ފޮތްތައް ހަވާލުކުރަން ކުރިން ވެސް ހަމަޖައްސާފައިވަނީ އާ އަހަރުގެ ކިޔެވުން ފެށޭ ދުވަސް، އަންނަ އާދިއްތަ ދުވަހު ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ މިއަދު...\nJanuary 09, 2019 26\nސްކޫލްތައް ހުޅުވެނީ އެކަމަކު ފޮތްތައް ހަމައެއް ނުވޭ!\nދިރާސީ އާ އަހަރުގެ ކިޔެވުން ފެށެން ތިން ދުވަހަށް ވީ އިރު ވެސް ބައެއް ސްކޫލުތަކަށް ޓެކްސްޓް ފޮތްތަކާއި އެކްޓިވިޓީ ޔުނީފޯމް ނުލިބޭ ކަމުގެ ޝަކުވާ ބޮޑުވެއްޖެ އެވެ.\nދިރާސީ އަހަރުގެ ކިޔެވުން ނިންމައި ބޮޑު ޗުއްޓީ އަށް\nދިރާސީ އާ އަހަރުގެ ކިޔެވުން ނިންމައި ދޮޅު މަސް ދުވަހުގެ ބޮޑު ޗުއްޓީ މިއަދު ފަށައިފި އެވެ.\nNovember 01, 2018 1\nކޮޕިއަ ޕްލަސްގެ ހާއްސަ ޕްރޮމޯޝަނެއް ދަރިވަރުންނަށް\nދަރިވަރުންނަށް ހާއްސަކޮށްގެން ކޮޕިއަ ޕްލަސް އިން ޕްރޮމޯޝަނެއް ފަށައިފި އެވެ.\nޒަމާނީ ވަސީލަތްތަކާއެކު ކިޔަވައިދިނުން، ބޮޑު އަމާޒަކަށް\nތައުލީމީ ދާއިރާގައި މި އަހަރު އެންމެ ބޮޑު އިސްކަމެއް ދޭނީ ޒަމާނީ ވަސީލަތްތަކާއެކު، ދަރިވަރުންނަށް ފެންވަރު ރަނގަޅު ތައުލީމެއް ފޯރުކޮށް ދިނުމަށް ކަމަށް އެޑިއުކޭޝަން މިނިސްޓަރު ޑރ. އާއިޝަތު ޝިހާމް މިއަދު ވިދާޅުވެއްޖެ އެވެ.\nJanuary 14, 2018 3\nއާ އިމާރާތާ އެކު ގޮންޖެހުންތައް ފިލައިގެންދާނެ\nސްކޫލެއް އިމާރާތް ކުރަން ސަރުކާރުން މިހާތަނަށް ކުރި އެންމެ ބޮޑު ހަރަދަކީ މިއީ އެވެ. އަމިން ކޮންސްޓްރަކްޝަނާ ހަވާލުކޮށްގެން 2015 ގައި އިމާރާތް ކުރަން ފެށި 54 ކްލާސް ރޫމުގެ އާ އިމާރާތާ...\nJanuary 14, 2018 6\n81،000 ކުދިންނާއެކު ކިޔެވުން ފަށައިފި\nރާއްޖޭގެ ހުރިހާ ސްކޫލެއްގައި ދިރާސީ އާ އަހަރުގެ ކިޔެވުން މިއަދު ފަށައިފި އެވެ.\nJanuary 10, 2018 49\nފޮތްތައް ނުލިބިގެން ގޭޓްވޭ ބެލެނިވެރިން ރުޅިގަދަވެއްޖެ\nސްކޫލުތައް ހުޅުވެން ތިން ދުވަހަށް ވެފައިވާއިރު ވެސް ގޭޓްވޭ އިންޓަނޭޝަނަލް ސްކޫލުގެ ބައެއް ގްރޭޑްތަކުގެ ފޮތްތަކާއި ޔުނިފޯމު ނުލިބޭތީވެ ބެލެނިވެރިން ރުޅިގަދަވެއްޖެ އެވެ.\nJanuary 10, 2018 50\nފަސްޓް ލޭޑީ، ޕްރިންސިޕަލުންނާ ބައްދަލުކުރައްވައިފި\nމާލޭ ސްކޫލްތަކުގެ ޕްރިންސިޕަލުންނާ، ރައީސް އަބްދުﷲ ޔާމީންގެ އަނބިކަނބަލުން ފަސްޓް ލޭޑީ ފާތިމަތު އިބްރާހީމް އިއްޔެ ބައްދަލު ކުރައްވައިފި އެވެ.\nJanuary 07, 2018 7\n400 ޓީޗަރުން ހޯދަނީ ގިނަ ދިވެހިންނަށް ފުރުސަތު ދޭން\nސްކޫލްތަކަށް 400 އެއްހާ ޓީޗަރުން ހޯދަން އިއުލާންކުރީ ވީހާވެސް ގިނަ ދިވެހިންނަށް ފުރުސަތު ދިނުމަށް ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nJanuary 04, 2018 19\n400 ޓީޗަރުން ލިބޭނެ ކަމާ މެދު ޝައްކު: އިދިކޮޅު\nމި އަހަރުގެ ދިރާސީ އަހަރުގެ ކިޔެވުން މި މަހުގެ 14 ގައި ފަށާއިރު ވެސް، ސްކޫލްތަކަށް ބޭނުންވެގެން އެޑިއުކޭޝަން މިނިސްޓްރީން އިއުލާންކުރި 400 ޓީޗަރުން އެ އަދަދަށް ހަމަވާނެ ކަމާ މެދު ޝައްކު އުފެދޭ ކަމަށް އިދިކޮޅު ހަރަކާތުން މިއަދު ބުނެފި އެވެ.\nއަންނަ އަހަރަށް ބޭނުންވާ ފޮތްތައް ދޫކުރަން ފަށައިފި\nރާއްޖޭގެ ސްކޫލްތަކުގައި ކިޔަވާ ދަރިވަރުންނަށް އަންނަ އަހަރަށް ބޭނުންވާ ޓެކްސްޓް ފޮތްތައް އެ ސްކޫލްތަކުން ދަރިވަރުންނަށް ދޫކުރަން ފަށައިފި އެވެ.\nJanuary 08, 2017 13\nމޮޅު ދަރިވަރަކަށް ވާނީ ކިހިނެއް؟ އުގެއިލްގެ5ނަސޭހަތް\nJanuary 08, 2017 4\nއާ އަޒުމާއި އުއްމީދާ އެކު ދަރިވަރުންނަށް އުފާވެރިކަން\nJanuary 08, 2017 25\nގޮންޖެހުމެއް ނެތް، ދިރާސީ އާ އަހަރަކަށް\nJanuary 08, 2017 65\nއިސްކަންދަރުގެ މަގްބޫލުކަން އެހާ ބޮޑީ ކީއްވެ؟\n"3177 ދަރިވަރުންނަށް ގްރޭޑުތަކުން ފުރުސަތު ދީފިން"\nގްރޭޑް 1-10އަށް، އަންނަ އަހަރަށް 3177 ދަރިވަރުންނަށް ފުރުސަތު ދީފައިވާނެ ކަމަށް އެޑިއުކޭޝަން މިނިސްޓްރީން ބުނެފި އެވެ.\n600 ދަރިވަރުންނާއެކު ގޭޓްވޭ އަންނަ އަހަރަށް ތައްޔާރު\nސްރީލަންކާގެ ގޭޓްވޭ ކޮލެޖާ ގުޅިގެން ހުޅުމާލޭގައި ހިންގަން ފަށާ އާ ސްކޫލު، ގޭޓްވޭ އިންޓަނޭޝަނަލް ސްކޫލަށް މިހާތަނަށް 600 އަށް ވުރެ ގިނަ ދަރިވަރުން ރަޖިސްޓްރީވެފައިވާ ކަމަށާއި ދިރާސީ އާ އަހަރާ އެކު އެ ތަނުގައި ކިޔެވުން ފެށޭނެ ކަމަށް ބުނެފި އެވެ.


އެކުވެރި ކުންފުނިތަކުން މޯލްޑިވް ގޭހުގެ 20 ވަނަ އަހަރީ ދުވަހު ދެއްކީ ނަމޫނާއެއް! | Jazeera\tއެކުވެރި ކުންފުނިތަކުން މޯލްޑިވް ގޭހުގެ 20 ވަނަ އަހަރީ ދުވަހު ދެއްކީ ނަމޫނާއެއް! - Jazeera\nޢަލީ ޔާމީން October 3, 2019 51 views0


'Joadegge saafu loabi'، kazmik International ge furathama feature film - vNews.mv\n"ޖޯޑެއްގެ ސާފު ލޯބި"، ކަޒްމިކްގެ ފުރަތަމަ ފީޗާ ފިލްމު\nއައިޝަތު އިބްރާހީމް Male' | 23 December 2021, 19:35\nދާދި ފަހުން ބެލުންތެރިންގެ މެދުގައި މަގްބޫލުކަން ހޯދި "މަޒްލޫމް"ގެ ދަށުން ސިލްސިލާކޮށް ކުރު ފިލްމް ތަކެއް ގެެނެސްދެމުން އަންނަ ކަޒްމިކް އިންޓަނޭޝަނަލްގެ ފުރަތަމަ ފީޗަރ ފިލްމަކީ "ޖޯޑެއްގެ ސާފު ލޯބި" ކަމުގައި އެ ސްޓޫޑިއޯއިން ހާމަކޮށްފިއެވެ.\nއެ ސްޓޫޑިއޯން ބުނެފައިވަނީ "ޖޯޑެއްގެ ސާފު ލޯބި"ގެ ނަމުގައި ނެރުމަށް ހަމަޖެހިފައިވާ މި ފިލްމުގެ ޕްރޮޑިއުސަރަކީ އާސިމް އަލީ ކަމަށެވެ. ކަޒްމިކް އިންޓަނޭޝަނަލްގެ އިންސްޓަގްރާމްގައި އެކަން ހާމަކޮށްފައިވާއިރު، ފިލްމުގެ ޑައިރެކްޓަރަކީ ބެލުންތެރިންގެ އިތުބާރު ހޯދާފައިވާ އިލްޔާސް ވަޙީދު (އިއްލެ) އެވެ. 2019 ވަނަ އަހަރުގެ ކާމިޔާބު އެއް ފިލްމު "ބަވަތި"ގައިވެސް ޕްރޮޑިއުސަރެއްގެ ގޮތުގައި އާސިމް ވަނީ މަސައްކަތް ކޮށްފައެވެ.\n"ޖޯޑެއްގެ ސާފު ލޯބި" އާއި ގުޅޭ މާގިނަ މައުލޫމާތެއް މިހާތަނަށް އަދި ހިއްސާ ކޮށްފައި ނުވިނަމަވެސް ފިލްމުގެ ކާސްޓުންނާއި އަދި ފިލްމާ ގުޅޭ އިތުރު މައުލޫމާތު ވަރަށް އަވަހަށް ހާމަކުރާނެ ކަމަށް ކަޒްމިކުން ބުނެފައިވެއެވެ.\nކަޒްމިކް އިންޓަރނޭޝަނަލްގެ ފުރަތަމަ ފީޗަރ ފިލްމު އިއުލާނު ކުރިއިރު، ކަޒްމިކުން ވަނީ އިއްލެ އާއި ގުޅިގެން ”މަޒްލޫމް“ގެ ނަމުގައި ކުރު ފިލްމުތަކެއްވެސް ގެނެސްދީފައެވެ. މިހާތަނަށް ”މަޒްލޫމް“ ގެ3ބައި ގެނެސްދީފައިވާއިރު، މިހާރު ބެލުންތެރިން އިންތިޒާރު ކުރަމުން ދަނީ އޭގެ4ވަނަ ބައި ނުވަތަ ފަހު ބައި ”ހިންތަ“ ނެރޭނެ ދުވަހަކަށެވެ.


Hoara Ibbe Minivan Kuran Raees Ninmevumun Ehchkey Nubuneveyne - Minister Shidhatha - Vaguthu\nހޯރަ އިއްބެ މިނިވަންކުރަން ރައީސް ނިންމެވުމުން އެއްޗެކޭ ނުބުނެވޭނެ – ޝިދާތާ\n7 މަސް ކުރިން ( ޑިސެމްބަރު 5, 2018 )\nމިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޝިދާތާ ޝަރީފް – ފޮޓޯ: ރައީސް އޮފީސް\nކުޑަކުއްޖަކާ ޖިންސީ އަމަލު ހިންގުމުގެ ކުށުގައި 10 އަހަރަށް ޖަލަށް ލާފައިވާ އިބްރާހިމް ރަޝީދު (ހޯރަ އިއްބެ) ދޫކޮށްލަން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ނިންމެވުމުން އެކަމާއި ގުޅޭ ގޮތުން އެއްޗެކޭ ނުބުނެވޭނެ ކަމަށް ކުޑަކުދިންނާއި ބެހޭ ވަޒީރު ޝިދާތާ ޝަރީފް ވިދާޅުވެއްޖެއެވެ.\nހޯރަ އިއްބެ ދޫކޮށްލަން ރައީސް ނިންމެވުމުން އެއްޗެއް ބުނެވެން ނޯންނާނެ ކަމަށް މިނިސްޓަރ ޝިދާތާ ވިދާޅުވީ އެކަމާއި ގުޅިގެން "މިހާރު" ނޫހުން ސުވާލު ކުރުމުންނެވެ.\nއެނޫހަށް މައުލޫމާތު ދެއްވަމުން ޝިދާތާ ވިދާޅުވީ ހޯރަ އިއްބެ ދޫކޮށްލުމާއި ގުޅޭ ގޮތުން ކޮމެންޓެއް ކުރެއްވެން ނެތް ކަމަށާއި ރައީސްގެ ނިންމެވުމަކާ މެދު އެއްޗެކޭ ވިދާޅުވެވެން ނޯންނާނެ ކަމަށެވެ.\nހޯރަ އިއްބެ ދޫކޮށްލަން ނިންމެވުމުގެ ކުރިން ޝިދާތާ ނުވަތަ މިނިސްޓްރީއާ ރައީސް މަޝްވަރާކުރެއްވިތޯ އެހުމުން އޭނާ ވިދާޅުވީ މަޝްވަރާ ނުކުރައްވާ ކަމަށާއި އެއީ ރައީސް ނުވަތަ ރައީސް އޮފީހުން ކޮންމެހެން ކުރަން ޖެހޭ ގޮތަށް އޮންނަ ކަމެއް ވެސް ނޫން ކަމަށެވެ.\nރައީސް އިބްރާހިމް މުހައްމަދު ޞާލިހާއި ރައީސް މުހައްމަދު ނަޝީދުގެ ގާތް އެކުވެރިޔާ އިބްރާހިމް ރަޝީދު (ހޯރަ އިއްބެ) ދޫކޮށްލަން ރައީސް އިބްރާމިހް މުހައްމަދު ޞާލިހް ނިންމެވި ނިންމެވުން ބަދަލުކޮށް އޭނާ ބަންދުން ދޫކޮށް ނުލުމަށް ގޮވާލާ ޕެޓިޝަނެއްގައި ވެސް ގެންދަނީ ސޮއި ކުރަމުންނެވެ.\nހޯރަ އިއްބެ އަށް އިއްވާފައިވާ 10 އަހަރުގެ ޖަލު ޙުކުމް ތިން ދުވަހަށް ކުރު ކުރަން އިއްޔެ ރައީސް ވަނީ ނިންމަވާފައެވެ. އެހެންކަމުން މާދަމާ އޭނާ މިނިވަން ވާނެއެވެ.\nޑިސެމްބަރު 5, 2018 11:13\nސާބަސް ސިދާތާ ތިޔަހުރީ ގުއިނުފެންނަ ކާޅަަކަށް ގުއިފެނިފައި! ކަލެއަކީ ސުންޕާ ނުލަފާ މީހެއްކަން މީގެކުރިންވެސްވަނީ ފެނިފައި!\nޑިސެމްބަރު 5, 2018 11:14\n"ޝިދާތާ ވިދާޅުވީ ހޯރަ އިއްބެ ދޫކޮށްލުމާއި ގުޅޭ ގޮތުން ކޮމެންޓެއް ކުރެއްވެން ނެތް ކަމަށާއި ރައީސްގެ ނިންމެވުމަކާ މެދު އެއްޗެކޭ ވިދާޅުވެވެން ނޯންނާނެ ކަމަށެވެ." ރައީސް ކަމެއްކުރެއްވުމުން އެކަމަކީ ގޯސް ކަމެއް ވިޔަސް އެކަމަށް އެއްޗެކޭ ނުބުނެވޭ ވަރުގެ ވަޒީރުން މިތެބެނީ ތަންތަނަށްލާފަ! ހަބޭސް.. މަޤާމް ގެއްލިދާނެތީ...\nޑިސެމްބަރު 5, 2018 11:18\nއެއީ ސިޔާސީ ކުއްވެރި އެއްކަމަށް ބައްލަވާ ނިންމާފައިވަކަމެއް\nޑިސެމްބަރު 5, 2018 13:36\nސިޔާސީ ކުއްވެރިން ...\nޑިސެމްބަރު 5, 2018 11:21\nޙަރާމްކޯރު! ބަލަގަ ތިޔައީ ޖެންޑަމިނިސްޓަރެއްނޫންތަ؟ ޅަކުއްޖަކު ފަޅައިގެން ޖަލަށް ޙުކުމްކޮށްފަހުރި ގޮލައެއް ޤާނޫނާ ޚިލާފަށް އެ ދޫކޮށްލީ! މިނިސްތަރުކަން ގެއްލިދާނޭތީތަ އެއްޗެކޭ ނުބުނެވެނީ ؟\nޑިސެމްބަރު 5, 2018 11:23\nމިވަރުގެ މިނިސްޓަރެއްދޯ ޖެންޑާމިނިސްޓަރ މިއީ މީނައަށް ބަހެއްނުބުނެވެންޏާ އިސްތިއުފާ ދޭންވީންނުދެން\nޑިސެމްބަރު 5, 2018 11:24\nއެހެންވިއްޔާ ގާނޫންއަސާސީ އުވާލާ. ގަވާއިދުތައްވެސް އުވާލާ.\nޑިސެމްބަރު 5, 2018 11:26\nކޮބާ މަޖިލިހުން ރުހުންދިން ރައްޔިތުންގެ މެނަބަރުން! ރައްޔިތުންނަށް ހެއުގޮތަތައް ހޯދައިދޭން ލޮލަށް ނިދިނައިސްގެން ތެޅެބައިލާ މަޖިލިހުގައި ޤުރުއާނުގެ އާޔަތްތަކާއި ކީރިތި ރަސޫލާގެ ހަދީސްފުޅުތަކުން މިސާލު ޖައްސަވާ އޭދަފުށީ ސަލީމު ކަންބޮޑުނުވޭ މަޖިހަކު ނުތިބޭނެ ސަހަލު އެކަތިވެސް ބަލަ ރައީސް އިބޫ ބުނީމައި ހުރިހާކަމެއް ހުއްދަވީތަ\nޑިސެމްބަރު 5, 2018 11:28\nކުޑަދިންނަށް ޖިންސީ ގޯނާ ކުރާ މީހުންނަށް ވެސް ގާނޫނީ ހަމަ ހަމަ ކަން ލިބެން ޖެހޭނެ ކަމަށް ދެކެން ދެންޖަލުގައި ތިބި މީހުންނަށް ވެސް ލުއި ދެއްވާ ނޫން ނަމަ ބެލެވޭނީ ރައްޔަތުން ދިންވޯޓް ބޮލާލާ ޖެހުން ކަމުގާއި\nފަށްޅިއަޅަން ރައީސްނިންމެވީމަވެސް އެއްޗެއް ނުބުނެވޭނެ ސިދާތާމެންނަކަށް. ޢެކަމު ސިދާތާ ހައްޔަރުކޮށްފިއްޔާ ބުނެވޭނެ. ދޫބަންދުކޮށްފަ\nޑިސެމްބަރު 5, 2018 11:30\nކުޑަކުދިންގެ ހައްގުެއް ނެތީނުން. ރޭޕު ހުއްދަ ކޮއްލާ. މިގައުމުގަ އަމއެއް ބަފައެއް އެއްބަޑައް ކުޑަކުއްޖެއް މިސަރުކާރުގަ ނެއްކަން މިކަހަލަ ޖަރީމާހިންގަން ނެއްކަން މިމީހުން މިސާބިތުކޮއްދެނީ. އިޔާޒޫ މިދަނީ ރަގަޅަށްތަ. ޒައިދޫ ކޮބާ ކިހިނެއް.\nޑިސެމްބަރު 5, 2018 11:33\nމިކަމުން މި ދައްކައިދެނީ ޤާނޫނުގެ ބާރުގެ ނިކަމެތިކަން. އެހެނީ ކަންކަން ނިންމަން ޤާނޫނީ އިޖުރާޢަތުތަކެއް އޮވެ އޭގެ ތެރެއިން މިފަދަ ކަންކަން ހިފެހެއްޓިގެން ނުދާކަން. މިފަދަ ކަންކަމުގެ ނަޖީޖާއަކީ މުސްތަޤްބަލު ކަޅުވެގެންދިއުން.\nދެން އެހެންވިއްޔާ ތީ ދިދަޖެހި ކާރުގަ ދުވާލު ދެދަޅަޔަށް ތިތަނަށް ކޮފީ ބޯން ވައްދާފައިން މީހެއްތަ؟\nޑިސެމްބަރު 5, 2018 11:34\nއެއްޗެކޭ ބުނިއްޔާ މިނިސްޓަރުކަން އަތުލާނެ! ދީނޭ ދީނޭ ގޮވައިގެން ތަންމިނަށް އަނގަފުޅާކުރީ ދުނިޔަވީ އިއްޒަތާއި ލައްޒަތަށްތަކައިވިއްޔާ!\nޑިސެމްބަރު 5, 2018 11:35\nއެއްޗެކޭ ބުނެފިއްޔާ ވަޒީފާ ގެއްލޭނެ ވިއްޔާ، އިސްތިއުފާ ދޭން ގޮވާލަން މަޤާމުގެ މައްސޫލިއްޔަތު ނޫފުލެންޏާ އަހަރުމެންގެ ޓެކްސް ފައިސާއިން މުސާރަ ނަގައިގެން އަހަރެމެންގެ ދަރިންގެ ހައްޤަށް މަސައްކަތް ނުކުރެވެންޏާ، ދަތްރޮނޑު\nޑިސެމްބަރު 5, 2018 11:41\nމަޤާމު ގެއްލިދާނެތީ ބިރުން އެއްޗެއް ބުނެވެންނެތީ، އަސްލު އެކަމަކީ ކޮއްގެންވާނެ ކަމެއް ނޫންކަން ކަލޭވެސް ޤަބޫލުކުރާނެ،\nރައީސް ކީއްވެގެންތޯ ހޯރައިއްބެ ދޫކޮއްލި އިރު އެގާނޫނުގެ ދަށުން ހައްޔަރު ކޮށްފައިވާ އެހެން މީހުން ދޫނުކުރަނީ ކީއްވެބާ މިހާރު ދެން ކުޑަކުދިން ނާއި ބެހުންވެސް ހުއްދަވީތާ\nއެއީ ރަސޫލާގެ ދުއާ ލިބިގެންވާ ރައީސް އެއް. އަބަދު ހުދު ގަމީސް ލައްވާފަ ބަހައްޓާ..\nޑިސެމްބަރު 5, 2018 11:44\nއެމްޑީޕީގެ އެންމެން މިނިވަން ކުރަންވާނެ....\nޑިސެމްބަރު 5, 2018 11:45\nކިހާރަނގަޅު ޝިދާތާ އެހިއްވަރު ދެނީ ކުޑަކުދިންނާއި ބެހެން މަގާމުގެ ދަހިވެތި ކަމުގަ ހުރިހާ ކަމެއްވެސް އޯކޭވާނެ މިހާރު މިއަދު ތިޔަހެން އުޅެވިދާނެ މިނުން ދުވަހެއް އަދި އެބައޮތްކަން ހަނދާން ކުރޭ\nސިދާތާއަކީ ޤާނޫނާ އެއްގޮތަށް ކަންކުރަން ނުކެރޭ ރައިސް ވިދާޅުވާހާ ގޮތަކަށް ކަންކުރަން ބޭނުންވާ ފިޑިއެއް ކަން މިފެނުނީ ތިއީ އަދާލަތު ޕާޓީއަށްވެސް ލިބުނު ހުތުރެއް ޤާނޫނު ތަންފީޒުކުރަން ނުކެރޭ އަދި ހައްގުގެ މަގުގައި ބަސް ބުނަން ނުކެރޭނަމަ މަގާމުން އިސްތިއުފާ ދިނުމަށް ގޮވާލަން\nޑިސެމްބަރު 5, 2018 11:46\nމިއަށްކިޔަނީ ހެޔޮވެރިކަން. ކޮންމެ ފަދަ ކުށެއްކޮށްފައި ހުއްޓަސްހެޔޮ ޢާއިލާ މީހުންނާ ތިމާގެމީހުންނާ ރައްޓެހި ރަޙްމަތްތެރިން ޢުމުރަށޤ ޖަލަށްލާފަ އޮތަސް ވަގުތުން މިނިވަންކުރަނީ. ކިހާ ހެޔޮ. ކިހާ ރަނގަޅު. ނިކަމެތިންނަކަށް އެފަދަ ޙުކުމެއް ނުހިނގާނެ. މިއޮތީވާ އިންސާފު ޤާއިމުވެފަ.\nޑިސެމްބަރު 5, 2018 11:49\nކަމަނާޔާ ތިޔަސުވާލު ކުރެއްވި މިހާ މޮޔައީ އަހަރެމެންނަމަ މިސަރުކާރުން ކުރާ އެއްވެސްކަމަކާ ގުޅޭގޮތުން ކަމަނާޔާ ސުވާލެއް ނުުރާނަން ސަބަބަކީ ކަމަނާ ތިޔައީ މަގާމެއްލިބުމުން މަގާމުގެ ދަހިވެތިކަމުގަ އިސްލާމްދީނުގެ ހުކުމްތައް ހަނދާންނައްތާލާހުންނެވި ކަނބަލެއް އެހެންކަމުން މިސަރުކާރުންކުރާކަމަކައް ކަމަނާއަކައް ދެއްވޭނެ ކޮމެންޓެއް ނޮއޮންނާނެ\nޑިސެމްބަރު 5, 2018 11:50\nޑިސެމްބަރު 5, 2018 11:54\nﷲ ތަޢާލާގެ ވަޙީ ބަސްފުޅު ބަދަލުކުރެވޭ ކަލޭމެންނަށް އެކަމަކު އެކަމަު ރައީސްގެ ނިންމުން ބަދަލެއްނުކުރެވޭ އެކަމާ ބުނާނެ އެއްޗެއްވެސް ނޯވޭ\nޑިސެމްބަރު 5, 2018 11:55\nވަޒީފާ ގެއްލި ދާނީ ބިރުން. ކޮބާ މިހުރިހާ ދުވަހު ތެޅި އަނގަ. ކޮބާ ޝޭޚުން.\nޑިސެމްބަރު 5, 2018 11:59\nޢެހެންވިއްޔާ ރައީސް ރާބޯށޭ ބުންޏަސް ބޯނެތާދޯ.\nޑިސެމްބަރު 5, 2018 12:08\nމަޤާމް ގެއްލިދާނެ. އެއްޗެކޭ ނުބުނާތި! ދީން ފުނޑުފުނޑު ކޮށްލިޔަސް އެއްޗެކޭ ނުބުނާތި! މަގޭ މިނިސްޓަރ ކަން.\nޑިސެމްބަރު 5, 2018 12:10\nބުނާކަށް ނުވާނެ ނަޝީދަކީ މި ޤައުމަށް އެއްމެ ގެއްލުންދޭ މީހާ އެއަރޕޯރޓް ނުއަގުގަ ޖީއެމް އާރ އަށް ދިން މީހާ އޭނަގެ ރައްޓެހިން އޭނަދޫކޮލި ގޮތަށް ދޫކޮށްލަން ވާނެ.\nޑިސެމްބަރު 5, 2018 12:11\nކަމުގެ ހަގީގަތް ނޭނގޭ ނަމަ އަނގަ ނުތަޅާށެވެ\nމި ގައުމުގަ ބާވަރު ވިއްކާ އަންހެން ކުދިން އެބަ އުޅެ އެވެ ގަދަކަމުން ބެހޭކައް ނުޖެހެ ްް އެވެ އަދި މީގެ އިތުރުން އެއީ އިއްބެ ގެ ލޯބި ވެރިޔާ މިހާރުގެ އަނބި މީހާ އެވެ\nޑިސެމްބަރު 5, 2018 12:13\nސިދާތާގެ ތުބަށް ގޮބޮޅި ޖެހިފާ. ދެން މަޑުމަޑުން ހުރެ. އަޑެއް ލައްވާލިއަސް. ގެއަށް.\nޑިސެމްބަރު 5, 2018 12:17\nމީ އެ ބުނާ ކުޑަ ކެކުރި އާއި ބޮޑު ކެކުރި. ފެނޭތަ. ކިހާ އިންސާފްވެރި.\nޑިސެމްބަރު 5, 2018 12:21\nހަމަ ޝިދަތާ ދޯ ނުބަޔަކީ ! ބަލަގަ ރައީސް ނިންމި ނިންމުނެކޭ އެއީ ... ކީއްވެތަ އެކަކުވެސް ރައީސް އަށް ހަޅޭ ނުލަވަނީ ... ރައީސް އަށަް ލިބޭ ހާއްސަ ބާރުގެ ދަށުން ދޯ އޭނަ އެ މިނިވަން ކުރީ ... ސާބަސް އިނގޭ ކަލޯ މެންނަށް\nޑިސެމްބަރު 5, 2018 12:22\nސިދާތާ އެވެ. ރައީސް މީ މަތިން ފައިބާވަޑައިގެންނެވި މީހެއްތަ؟ ރައީސް ހޮޔޮތަ ކޮންމެފަދަ ކަމެއްކުރެއްވިޔަސް ހަމަ އަނގަ ލައްޕައިގެން އިންނަންވީތަ. ތީ ފުކެއް ބޮޑުވަރު\nޑިސެމްބަރު 5, 2018 12:32\nސިދާތާއަކީ ބަސް ނުވިކޭ މިނިސްޓަރެއް ދޯ. ތިވަރުގެ މީހުން ތި އުޅެނީ. މަގާމް ގެއްލިދާނެތީ ބިރުން\nޑިސެމްބަރު 5, 2018 12:35\nޞޯލިޙުވެސް މިވީހަމަ ވަރުގަދަ ޑިކްޓޭޓަރަކަށްތާ ނަމުން ޞޯލިޙު ކަމުން ފިރުޢައުނު.\nޑިސެމްބަރު 5, 2018 12:42\nކޮބާތޯ ހޯމްމިނިސްޓަރ މަގާމް ލިބުނީމަ އަގަބަންދުވެފަ، ތީ ދޯ ތިބުނަާ އިންސާފުވެރިކަމަކީ\nޑިސެމްބަރު 5, 2018 12:46\nބަލަ އެއްޗެއް ނުބުނެވެން އިބޫ ނިންމާ ނިންމުމަކީ ވަހީބަސްފުޅެއްތަ؟\nޑިސެމްބަރު 5, 2018 12:57\nބަލަ ކަމަނާފާނު. ރަގަޅަށް ދަށުވީތޯ. ރައީސް ސޯލިހު ކުރައްވަން އެޅުއްވަނީ ރަގަޅު ކަމެއްތޯ ނުވަތަ ނޫންތޯވެސް ތިކަމަނާއަށް ނުބުނެވޭހާ ދަށުދަރަޖައަށް ވެއްޓުނީތޯ. އަޅުގަނޑަށް އެގިފައިވާގޮތުގައި ކުޑަކުދިންނާއި ބެހިގެން ހުކުމް ސާބިތުވެއްޖެނަމަ ރައީސްއަށްވެސް ކުއްވެރިޔާއަށް މާފު ނުދެވޭކަމަށް ގާނޫނުގައި އޮންނަނީ. މީތެދެއްތޯ ސާފުކޮށްދެއްވާ. ބިރުފުޅު ގަންނަނީތޯ\nޑިސެމްބަރު 5, 2018 13:12\nމޯދީމެންގެ ގައުމާ އެއްގޮތް، ރޭޕް ހުއްދަވީތަ؟ ސިދާތާޔަށް ވ.ސަލާން...\nޑިސެމްބަރު 5, 2018 13:15\nތިހެންވެއްޖެއްޔާ ތިކަމަނާ ތިގޮނޑިއަށް ކުފޫ ހަމައެއްނުވޭ! ޤާނޫނު އަސާސީއެއް ހަދާފައޮންނައިރު ކީއްވެ އެއްޗެއް ނުބުނެވޭނީ\nޑިސެމްބަރު 5, 2018 13:17\nރައީސް ގޯހުން ކަމެއް ކުރަން ބުނެފިއްޔާ ނުވަތަ ކޮއްފިއްޔާ އެކަމަށް އެއްޗެއް ނުބުނެވޭ ކަމަށްވިއްޔާ މިގެނައި ބަދަލުގެ ބޭނުމެއްނެއި އޭރުން ޔާމީންވެސަ ހަމައޯކޭވާނެ.\nކުރިން ރައީސް ޔާމީން ކަމެއްކުރަން ނިންމީމާ ކީއްވެތޯ އެއްޗެކޭ ބުނެވެނީ\nޑިސެމްބަރު 5, 2018 13:20\nދެން ނޫސްވެރިޔަކު އެއްޗެއް އަހާލިޔަސް ސިދާތާ ތިޔަ ގޮނޑީގައި ބަހެއް ނުބުނެ އިންނާނީ! ތަލީގެ ރަންގަޑެއް ނުވެއްޓޭނެ! ބަހެއް ބުނޔަކަސް މިސްމިސް ! ކަމެއް ލިބުނީމަ އުޅޭވައްތަރު\nޑިސެމްބަރު 5, 2018 13:21\nތިޔަކަހަލަ ވަޒީރަކަށް ރުހުންދިނީތީވެސް ކުއްވެރިކުރަން\nޑިސެމްބަރު 5, 2018 13:22\nސިދާތާ މަބުނާނެ ވާހަކައެއްނެތް ތިޔަ ދުލުގެ ވިންދު ކެނޑިދާނެ! އެއްވެސް ބަހެއް ނުބުނެ އިނދޭ! އޭރުން މީހކަށްވާނީ\nޖެންޑާ މިނިސްޓަރު ކަމުން އިސްތިއުފާ ދެންވީއެއް ނޮއް.. ބަސް ބުނާންޖެހޭ ވަގުތު ހަނުގަ ތިޔަހުންނަނީ.. ސޯލިހުގެ އަޅެއް ހެންހީވަނީ... އިސްތިއުފާ ދީ މިނިސްޓަރު ކަން ނުކުރެވެއްޏާ..... މުޅި ގައުމު ހަލާކޭ މި ވަނީ.. މިކަހަލަ މަންމަނުންނައް މިނިސްޓަރު ކަން ދީގެން... މިސަބަބާ ހުރެ ރައީސް ޔާމީނު ހޮވާންޖެހެނީ.. ސޯލިހެކަށް ނޭގެ ވެރިކަން ކުރާކަށް...\nޑިސެމްބަރު 5, 2018 13:23\nޑިސެމްބަރު 5, 2018 13:24\nއާ އެއްޗެއް ބުނެފިއްޔާ މިނިސްޓަރކަން ނަގާނެދޯ ކަމަނާ\nޑިސެމްބަރު 5, 2018 13:25\nސިދާތާއަށް އެކަމާއި ގުޅޭ ގޮތުން އެއްވެސް އެއްޗެނުބުނެ ވެނީ ސިދާތާއަކީ އޭގެ މީހަކަށް ވާތީދޯ\nޑިސެމްބަރު 5, 2018 13:34\n17 އަހަރުގެ އެއީ ކުަޑަކުދިންތަ. މިގައުމުގަ މިހާރު ހުރިހާ ގޭންގުތަކުގައި މީހުން މެރުމާއި ޑްރަގުވިއްކަނީ ވެސް ތިޔަބުނާ ކުޑަކުދިން. ކުރެވިފަ އޮތްހުކުމަކީ ސިޔާސީ ހުކުމަކަށްވެސް ވެދާނެ.\nޑިސެމްބަރު 5, 2018 14:01\nނަޖިހުން ނަޖިސް ތާހިރު ކުރާނީ ކިހިނެއްތޯ ؟ އަޅުގަޑު ހީކުރީ އަނގަފުޅާކޮށްގެން އަނިޔާވެރި ކަމާއި ދެކޮޅަށް ނިކުމެ ކުއްލި އަކަށް ތިވަނީ ކިހިނެެއްތޯ ؟\nޑިސެމްބަރު 5, 2018 14:03\nކަނބުލޯ .... ކަނބުލޮ ހަމަ ބަރާބަރު. ކޮމެންޓުކުރާ މަދު ބަޔަކު ފިޔަވައި ޤައުމު އެދި ގޮވަނީ ކަމާނާމެން ތިކުރައްވާ ހުޅަނގުގެ ތަރައްޤީއަށް....\nޑިސެމްބަރު 5, 2018 14:06\nކޮބާތަ ކުރިންދެމި ފަތިވަރު. ރ.ޔާމިން ކަންކަންނިންމީ އަމިއްލަމީހެއްގެ ހައިސިއްޔަތުންތަ. އިސްތުއުފާ އަވަސްކުރޭ، ނޫނީ މިދިޔަފަހަރު ކަލޭމެން މަޖަލިސްތެރޭ ކުޅުންކުޅިޔައް ވުރެ އަހަރުމެން މާހުތުރުވެފަ މާގޮތް ބޮޑުވާނެ. ތި ގޮންޑިގާ މާގިނަދުވަހު ދެން ނުބައިންދާނަން.\nރައީސަކަށްވެސް ގާނޫނުގެ ބޭނުން ނުބައިމަގުން ހިފުމަކަށް ފުރުސަތެއްނޯންނާނެ.\nޑިސެމްބަރު 5, 2018 14:23\nއިބްތިހާލުގެ މަރުގެ އެއް ބައިވެރިޔާ ކިހިނެއް އެއްޗެއް ބުނާނީ؟ ހަގީގަތުގަވެސް ނުބުނެވޭނެ. ދަތްޕިލާ ރޮނޑަށް ދީގެން މަގާމުގަ ބައްދައިގަނެގެން އޮވޭ.\nމިނިސްޓަރ ޝިދާތާ އަނިޔާ ލިބުނީ ހަމަ އަންހެނަކަށް\nޑިސެމްބަރު 5, 2018 14:43\nޝިދާތާމެން ބުނާ ގޮތުން ވިއްޔާ ރައީސް މީހާ ރާ ބޯން ވިދާޅުވިއަސް ކޮމެންޓް ނުކުރެ ވޭނެ..\nޑިސެމްބަރު 5, 2018 15:37\nތިހެން ފެލިފެލި ތިބެން ޖެހޭނީ ބޭނުން މީހަކު ދޫކުރާނީ\nޢެއީ ކުޑަކުއްޖެއް ތިބޭފުޅާގަބޫލު ކުރަމުތޯ\nޑިސެމްބަރު 5, 2018 15:40\nސިދާތާ އެއީ ފައްކާ ގޯލްޑު ޑިގާއެއް\nޑިސެމްބަރު 5, 2018 16:13\nމަގާމުގެ ހުވާ ކުރެއްވި އިރު ވިދާޅުވި އެއްޗެ ހަދާނނެތީ ތޯ؟\nޑިސެމްބަރު 5, 2018 16:17\nޑިސެމްބަރު 5, 2018 16:46\nޙޯރަ އިއްބެ ބެހުނު ކުއްޖާއޭ ތިކިޔާ ކުއްޖާއަކީ މިހާރު ހޯރައިއްބެގެ އަންހެނުން، ހުކުމް އިއްވީ އިދެގެން އުޅެނިކޮން\nޑިސެމްބަރު 5, 2018 17:30\nއެމްޑީޕީއަކީ، ކުށުގެ މާޒީއެއް އޮންނަ ޕާޓީއެއް، އެއީ ކުށްކުރުމުގެ ޘަޤާފަތެއް ގެންގުޅޭބައެއް، އެކަމާކަންބޮޑުވާންޖެހޭ،\nޑިސެމްބަރު 5, 2018 17:59\nސިދާތާ އެފަދަ ޖަވާބެއް ދިނީ ޖެއްސުމަކަށްކަމެއް، ރުޅިއައިސްގެންކަމެއް މަށަކަށް ނޭނގެ. ސިދާތާއަށް ވުރެ މަގޭ ގަމާރުކަން މާބޮޑެއްނު.\nޑިސެމްބަރު 5, 2018 19:21\nކޮބަތަ ސުޕްރިންގކޯޓް، ޤާނޫނު ނަގަހައްޓާ ތަން؟؟؟؟؟؟؟؟؟؟؟؟؟؟؟\_\nމިސަރުކާރުން ކުރާކޮންމެކަމެއް އޯކޭދޯ،\nޜައީސްގެ އެއްވެސް އެދިވަޑައިގަތުމަކަށް ޝިދާތާ ދެކޮޅުނަހަދާނެކަމަށް މާކުރިންވެސް އެނގޭ. އެއީ ޝިދާތާއަކީ އެކަހަލަ މީހެއްކަން ތިނަދޫގެ ރައްޔިތުން ދަންނާނެ.\nޑިސެމްބަރު 5, 2018 21:01\nހިތާމައަކީ މިކަން ވަރަށް ބޮޑަށް އޮޅުވާލުމަށް ހުދު ހޯރަ އިބްރާގެ އަންހެނުން ވެސް މަސައްކަތް ކުރާކަން. އިއްބެ ފްރޭމް ކޮށްފަވަނީ އަންހެން ކުއްޖާ ރާވައިގެން ލާރީގެ ދަހިވެތި ކަމުގައި ރާއްޖޭގެ ސޯޓް މަހުޖަނަކު އަތުން ލާރި ނަގާގެން. ހައްޔަރުކުރި ދުވަހުވެސް އެމްޑީޕީގެ އިއްބެގެ ރައްޓެހިން މިވާހަކަތައް ގޮވާ ނަގަމުންދިޔަ. އަދި އިއްބެއެއް ހުކުމް އަންނާނެކަން ޔަގީންވި ހިސާބުން މުޅި އެތި ލޯޔަރާއި ގުޅިގެން ބަދަލުކޮށްލާ އަންހެން ކުއްޖާގެ މައިންބަފައިންގެ ބޮލަށް ޗިޕު ޖަހާ ލާރިއަޅާ އަންހެން ކުއްޖާއާ ކައިވެނި ކުރަން ސެޓްކޮށް ކާވެނިކޮށް ހުކުމުގެ ކުރިއަށް އާއިލީ ބައްދަލުވުން ހޯދާގެން އަންހެން ކުއްޖާ ގެންގޮސް މާބަނޑު ކުރުވީ ރޭވުމުގެ ތެރެއިން ލޯޔަރުގެ މަޝްވަރާއާއި އެކު އަންނަން އޮތް ބޮޑު ހުކުމުން ރެކިގަތުމަށް ހީލަތްތެރި ކަމާއި އެކު ކަން އެގިފަވޭ\nޑިސެމްބަރު 5, 2018 21:14\nއިސްލާމް ދީންހިމާޔައްކުރާ ޕާޓީގެ ވަޒީރެއްތީ\nއެމީހުންނަކަތް ދީނީކަމެއްގަ އިބޫގެ ހުކުމަކާމެދު ބަހުސެއްނުކުރެވޭނެ\nމަގުމަތީގަ ފެންބޮޑުވުން މަގުތަކަށް ކުނިއެޅުން ޓެކުސީ ތަކުގެ ކުލި ކުޑަނުކުރުންކަހަލަ ކަންކަމުގަ ވަރަށްބާރަތް ވަކާލާތު ކުރާނެ ކުރެވޭނެ. ޟުކުރިއްޔާ\nއަދާލަތު ޕާޓީ އަށް\nޑިސެމްބަރު 5, 2018 22:55\nސިދާތާ ފެއިލް ވެއްޖެ މިހާރުންމިހާރައް އިސްތިއުފާދީ!!!\nޑިސެމްބަރު 5, 2018 23:51\nޙެއްވާ ދެއްތޯ؟ ރައީސް ރާބޯން ބުނެފިނަމަވެސް ނޫނެކޭ ބުނަން ނުކެރިގެން ބޯލާނީ ދެއްތޯ؟ ކަމަނާއަކީ ޓެސްޓުކުރެވި ފެއިލްވއފަހުރި ކަބަލެއް.ހައިރަންވާކަށް ނުޖެހޭ........ގޮޑިސަލާމތްވޭތޯ ބައްލަވާތި......\nޑިސެމްބަރު 6, 2018 04:43\nޖޯކެއްތަ ، ޖަލުގައި ތިބިއެންމެން ދޫކޮއްލަން ގޮވާލަން\nޑިސެމްބަރު 6, 2018 06:28\nނުކެރޭނެ އެއްޗެއް ބުނާކަށް ރާއްޖެ ޓީވީއަށްވެސް ބޮޑު ކަމަކަށްވީ ހޯރަ އިއްބެގެ އިއްޒަތުއް ނަފްސު ކަތިލީމަ އެހެން މީހުންގެ މައްޗަށް ކުށެއްގެ ދައުވާއެއް ނުކުރިޔަސް ކުށެއް ސާބިތު ނުވިޔަށް ރާއްޖެ ޓީވީ އިން އޯކޭ ކިތަންމެ ވަރަކަށް މީހުންގެ އަބުރުކަތިލިޔަސް އަދި ފިތުނަ އުފެއްދިޔަސް މޑޕ އާއި ކުޑަކުދިން ގަޔަށް ބޮލަށް އަރާ ބެފުޅުންގެ އެކަނި އިއްޒަތުއް ނަފްސެއް އޮންނަން ޖެހެނީ މީދެން ވ ކާޓޫނު ކަމެއް\nޑިސެމްބަރު 6, 2018 08:50\nތިމަންނައަށް މަޤާމު ލިބުނީމަ ރޭޕް އޯކޭ ބަދުއަޚުލާޤީ ޢަމަލުތަކާ އެއްޖިންސުގެ ގުޅުން އޮކޭ އިންޑިއާއިން ޑޮލަރު ދޭން ބުންޏެއްނު ދޯ ސިއްތިދާތާ.\nޑިސެމްބަރު 6, 2018 08:54\nޜައީސް ނިންމީމަ ދެފިރިން ވެސް ހުއްދަ ވާނެ ތާ އެއްޗެއް ނުބުނާތި . ޅަދުކޮބާތަ ސިދާތާ؟ ޜައީސް ރައްބުތަ؟ ޢޭނަ ކަމެއް ގޯސް ކޮއް ކުރަންޔާ އެކަން ރަގަނޅުކުރަން ތިބި މީހުން ތީ . ޟިހާރު ތިބުނީ ގޮނޑި ގެއްލިދާނެތީ ބިރުގަންނަ ވާހަކަދޯ ... އަދިވެސް މަގުތަކައް ނުކުމެ ހަޅޭލައްވާތި ދީނޭ މިނިވަން ކަމޭ ކިޔާފަ..... ތީތި ކަޑއެ ސިދާ..އިސްތިއުފާ ދީ އަވަހައް..\nޑިސެމްބަރު 6, 2018 09:32\nތިހެން ވީމަ، ސިދާތާގެ އާއިލާ ނޫނީ ދަރިއެއްގެ ގަޔަށް ހޯރަ އިއްބެ ނޫނީ އެންމީހެއްވެސް އެރީއޯ، ދެން އެއެރި މިހަކު ރައީސް ދޫކޮއްލީމަ، ސިދާތާ އައް ތިހެން ބުނަން ކެރޭނެ ތަ؟؟؟\nޑިސެމްބަރު 6, 2018 12:30\nޝިދާާތާއަކީ ކޮންކަހަލަ އަންހެނެއްކަން އެންމެނަށް އެނގޭ!އެއީ ޖެންޑާގެ ހަލާކު!އެދާތަ އެތަނުން ބޭރު ކުރޭ! ޥާރަށް ހެއްވާ!\nޑިސެމްބަރު 6, 2018 16:49\nމިރައީސްގެ ނިންމެވުމަކީ އިލާހީ ނިންމެވުމަކީތަ.... ތިމަގާމުގައި ހުންނަ މީހަކު އެކަމާ އެއްޗެކޭ ބުނަންޖެހޭ.....\nޑިސެމްބަރު 6, 2018 23:53\nއާނއެކޭ، އަައެކޭ! އިބްތިހާލް މަރާލި މަންމަޔަށް ޖެންޑަރ މިނިސްޓަރުކަން ދޭން ރައީސް ނިންމެވިޔަސް އެކަމާ ނިކަމެތި ރައްޔިތުންނަކަށް އެއްޗެކޭ ނުކިޔޭނެ!!!! ލަދުކޮބާ އެކްސަލަންސީ މިނިސްޓަރ ސިދާތާ!\nޑިސެމްބަރު 7, 2018 21:11\nހޯރަ އިއްބެއާ ސިދާތާއާ އޮތް ސިއްރުގުޅުން މި ފަޅާއަރަނީބާ\nޑިސެމްބަރު 8, 2018 13:15\nބަލަ މީނައަށް އޯކޭ ނުވެ ވައްނާނީ ކޮންތާކަން ޢަބުދުﷲ ޝާހިދު ކޯފާވެދާނެތީވެސް ނުކުރޭނެ އްެއްޗެއް ބުނާކަން\nޑިސެމްބަރު 8, 2018 14:59\nމާދަން ރައީސް ބުނީމަ ބުދައްވެސް އަޅުކަން ކުރާނަންތޯ؟\nޑިސެމްބަރު 8, 2018 18:21\nކޮބާމިއޮންހާ ދުވަހުދެކެއްވި ވާހަކަ އުއްފަހަރުން ޕަޓަސް......\nޑިސެމްބަރު 8, 2018 19:50\nކޮންމެ ކަމެއް ކޮންމެ ގޮތަކަށް ދިއަޔަސް އޮންނާނީ ސަނާކިއުންތާ! ވަރަށް ސަޅި\nޑިސެމްބަރު 10, 2018 09:53\nސިދާތާގެ ދަރިއެއް ފަޅާފަ އެކަހަލަ ގޮތަކަށް ކުއްވެރިޔާ މިނިވަން ވެއްޖިއްޔާ ހަމަ ބުނާނީ އެހެންތަ؟\nޑިސެމްބަރު 11, 2018 14:01\nވަރަށްމަޖާ ވާހަކައެއް ތިޔަވިދާޅުވީ. ރައީސް ޔާމީނުވެސް ވެރިކަންކުރެއްވީ ރައްޔިތުން ދެއްވި މެންޑޭޓެއްގެ ދަށުން. ނަމަވެސް މެޑަމް ފާތުންނާއެކު އެއްދާންކުރާ ގޮތުގެ ވާހަކަވެސް ކަމަނާ ދިޔައީ ދައްކަމުން. އެއްޗެކޭ ނުބުނެވެނީކީ އެއްނޫން. މަގާމާ މިނިސްޓަރު ކަމުގެ ދަހިވެތިކަމުގަ އަނގަ އައްޕަނައަކަށްވީ. އައްޕަނަވެސް ކިތައްމެވަރަކަށް ތެޅިއަސް ނުބުނާނެ އެއްޗެއް ދެންހުރެފަ ލާނީ ހޮޑު\nޑިސެމްބަރު 11, 2018 16:06\nސާބަސް ތިޔަހެން މިނިސްޓަރުން ތިބެންވާނީ\nޑިސެމްބަރު 11, 2018 16:07\nމިހާރު އަހަރުމެންނަށް ޤަބޫލުކުރެވޭ އިބްތިގާލްގެ މަރުގެ މައްސަލާގައި މިކަމަނާ އިހްމާލުވެފައިވާކަން.\nޑިސެމްބަރު 11, 2018 22:19\nގާނޫނު ގެ މާނަ އޮޅުވާލައިގެން ހިންގާފައިވާ ޖަރީމާ އެއް ހޯރަ އިއްބެ ދޫކުރުން އެއީ. ގާނޫނު ބުނާގޮތުން މައާފް ނުކުރެވޭ ކުށަކަށް އެއްދުވަސްވެސް ކަނޑައެއްނުލެވޭނެ. އެންމެ ދުވަހެއްވެސް މައާފެއް ނުކުރެވޭނެ. ކޯޓުން ކޮށްފައިވާ މިފަދަ ހުކުމަކަށް ބަދަލުގެނޭނީ ކޯޓުން.\nޑިސެމްބަރު 12, 2018 03:06\nސިދާތާ ހޯރަ އިއްބޭ ޖަޅުން ނެރެންވީއިރު ގާނޫނެއް ނެއި ތިބޭފުޅުން ތިމަގާމަށް ގެންނަން މޭޑޭ ގައި މަގުމައްޗައް ނުކުމެ ޖާނުން ގުރުބާންވި ކުއްޖާ އަދިވެސް އޮތީޖަޅުގައި ނިކަމެތިވީމަ ދެއްތޯ މިގައުމުގެ މިވަރުގެ ކުއްވެރިޔެއް ނެއި ކިހާދެރަ މީތޯއިންސާފަކީ


ދިމާވި އާދަޔާ ޚިލާފް ޒުވާނާ (ސަތޭކަ ފަނަރަވަނަބައި) – Esfiya\nދިމާވި އާދަޔާ ޚިލާފް ޒުވާނާ (ސަތޭކަ ފަނަރަވަނަބައި)\nނައިޝާމެން މާލެ ދިޔުމުން އޭނާގެ އާއިލާ މީހުން އޭނާ ބަލާއައިސް ބަނދަރުމަތީގައި ތިއްބެެވެ.ނައިޝާ ހެޔޮހާލުގައި ހުރިތަން ފެނުމުން އެންމެންވެސް ވަރަށް ހިތްހަމަ ޖެހުނެވެ.ގެއަށްދެވުމާއެކު ނައިޝާމެން ކައިވެނި ކުރަން އުޅޭ ޚަބަރު އޭނާގެ ގޭމީހުންނަށް ދިނެވެ.އެޚަބަރު ލިބުމުން އެމީހުން ވަރަށް އުފާވިއެވެ.އަދި އައްކިޔުންނާ ނައިޝާއާ ދެމީހުންނަށް އެމީހުން ވަރަށް ހޫނު މަރުހަބާއެެއް ކިޔެވެ.ނައިޝާ މާލެ އަންނަންދެން ލަންކާއަށް ނުގޮސް މަޑުކުރި އޭނާގެ މައިންބަފައިން، ނައިޝާ ކައިވެނިކުރަންދެން އަނެއްކާވެސް ފުރުން މަޑުޖައްސާލިއެވެ.\nއަންނައުނުތައް ފަހާ ކައިވެންޏަށް ތައްޔާރުވެ، ވަރަށް ކުލަގަދަ ކައިވެނީގެ ހަފްލާއެއް ނައިޝާމެން ބޭއްވިއެވެ. އެކައިވެނި ޕާޓީއަށް ނައިޝާގެ އާއިލާއާއި، އައްކިޔުންގެ ބައްޕަގެ އިތުރުން ޔުދާއާ އޭނާގެ ކޮލެޖު ދެރަހުމަތްތެރިން ކަމުގައިވާ ކިޔާރާއާއި ފިރާޝާ އަދި އައްކިޔުންގެ ގާތް އެކުވެރިޔާ ޒަލަފްވެސް ބައިވެރިވިއެވެ.\nއެހެންރޭތަކާ ޚިލާފަށް މިރޭ ނައިޝާމެން ހާސްގުނަ ރީއްޗެވެ.ޕާޓީއަށް ދިޔަ އެންމެންވެސް ދެއްކީ އެދެމީހުންގެ ޗާލުވާހަކައެވެ.ހުދު ވެޑިން ޑްރެހުގައި ނައިޝާ ހުރިއިރު އޭނާގެ ރީތި ހަށިގަނޑަށް އިތުރު ފުރިހަމަކަމެއް ގެނެސްދޭ ކަހަލައެވެ.ކަޅުކުލައިގެ ކޯޓު ފަޓުލޫނު ލައިގެން ނައިޝާ ކައިރީގައިހުރި އައްކިޔުންގެ ގަޔަށްވެސް އެއަންނައުނު ވަރަށް ގުޅެއެވެ.ދެމީހުންގެ މޫނުމަތިން ހިނިތުންވުން މިރޭ އެންމެ ސިކުންތަކަށްވެސް ކެނޑޭގޮތެއް ނުވެއެވެ.ޕާޓީއަށް އަންނަ މެހެމާނުންނާ ސަލާމްކުރަން ކޮޅަށްހުރި ނައިޝާއާ އައްކިޔުން ދޭތެރެއަކުން އެކަކު އަނެކަކަށް ލޯބިން ފުރިގެންވާ ނަޒަރަކުން ބަލާލައެވެ.\nކާތަށިތަކަށް ކާއެއްޗެހި އަޅައިގެން އެންމެންވެސް ކާން އިށީނެވެ. ދައުވަތުދިން އެންމެން ހަމަވުމުން ކޮޅަށްހުރި ނައިޝާމެން ކާންތިބި ޒަލަފާއި ޔުދާމެންގެ ކައިރިއަށް ދިޔައެވެ.އައްކިޔުން ޔުދާމެންނަށް ޒަލަފް ތައާރަފް ކޮށްދިނެވެ.”ނައި ބުނެފަވާތީ ޒަލަފަކީ އައްކިޔުންގެ ބެސްޓީކަން އިނގޭ ކުރިންވެސް…އެކަމަކު ހަމަލޮލުން ފެނި ބައްދަލުވިމީ ފުރަތަމަ ފަހަރު” ޒަލަފާ ސަލާމްކުރަމުން ހިނިތުންވުމަކާއެކު ޔުދާ ބުނެލިއެވެ.\nޒަލަފްމެންނާ ހީހީފައި އަނގަތަޅަމުން ނައިޝާމެން ގެންދިޔައެވެ.ނައިޝާމެންނާ ވާހަކަ ދައްކަމުން ދިޔަ ޒަލަފް ދޭތެރެއަކުން ޔުދާއަށް ބަލައިލައެވެ.ޔުދާވެސް ދޭތެރެއަކުން ޒަލަފަށް ބަލައިލައެވެ.އެދެމީހުން އެކަކު އަނެކަކަށް މާވަރަކަށް ބަލާކަން ނައިޝާމެނަށްވެސް ފާހަގަވިއެވެ.އެންމެނާ އަނގަތަޅާލުމަށްފަހު ނައިޝާ އެމީހުންނާ އެކަހެރިވެލިއެވެ.އެވަގުތު ޔުދާ ނައިޝާގެ ކައިރިއަށް އައެވެ. “ކިހިނެއްވީ ވާވަރަށް ބެލިއްޖެތަ؟” ޔުދާ އައުމުން ޖޫސްފޮދެއް ބޯލުމަށްފަހު ނައިޝާ އޭނާއާ ދިމާކޮށްލިއެވެ.\n“ކޯއްޗަކަށް؟” ޔުދާ ނޭނގޭކަމަށް ހަދަމުން ބުނެލިއެވެ. “މޮޅޭދޯ ނޭނގޭކަމަށް ހަދަން…ނައި ދެކުނީމޭ ޒަލަފާ ޔޫއާ އެކަކު އަނެެކަކަށް ބަލަނިކޮށް” ސަމާސާވެެރި ގޮތަކަށް ނައިޝާ ބުނެލިއެވެ.ނައިޝާ އެހެންބުނެލުމާއެކު ޔުދާ ރަކިވިއެވެ. “އަސްލުތަ؟ ފާހަގަވާ ވަރަށްތަ ބެލުނީ؟” ޔުދާ ލަދުރަކިކޮށް ބުނެލިއެވެ.\n“ނޭނގެ ބެލިމީހަކަށްނު އެނގޭނީ” ނައިޝާގެ ތުންފަތްމަތީގައިވަނީ ސަމާސާވެެރި ހިނިތުންވުމެކެވެ. “އަސްލު ބުނާނަމަ…ޔުދާއަށްވެސް ނޭނގެ ޒަލަފާ ދިމާލަށް މާވަރަކަށް ބެލެނީ ކީއްވެކަމެއް…ތެދުތެދަށް ބުނާނަމަ މީ ޔުދާއަށް މިހެންވި ފުރަތަމަ ފަހަރު” ޔުދާ ލަދުރަކިގޮތަކަށް ޒަލަފާ ދިމާލަށް ބަލަންހުރެ ބުނެލިއެވެ.ނައިޝާވެސް ޒަލަފާ ދިމާލަށް ބަލައިލިއެވެ.އެވަގުތު އައްކިޔުންނާ ޒަލަފާ ތިބީ ކޮންމެވެސް ވާހަކަތަކެއް ދައްކާށެވެ.\nނައިޝާ އޭނާގެ ގޭމިހުންތިބި މޭޒުކައިރިއަށް ގޮސްލުމަށްފަހު، އައްކިޔުންގެ ގާތަށް ދިޔައެވެ. “ނައި އައްކި އެބައިން ވާހަކައެއް ބުނަންވެފަ” ނައިޝާ އައުމުން އައްކިޔުން ބުނެލިއެވެ. “އަައްކިއަށް ހީވަނީ ޒަލަފް ޔުދާދެކެ ގަޔާވެއްޖެކަންނޭނގެ..އަޅެ ނައިއަށް ފާހަގައެއްނުވޭތަ އެދެމީހުން މާވަރަކަށް އެކަކުއަނެކަކަށް ބަލާކަމެއް..ދެންމެ ޒަލަފް އައިސްް ހުސް ޔުދާއާ ބެހޭ ސުވާލުތައްކުރީ…ޔުދާއާ ނައިއާ ދިމާވަނީ ކިހިނެއްތޯއާ ޔުދާއަށް ކިތަށް އަހަރުތޯއާ” އައްކިޔުން ބުނެލިއެވެ.\n“ނައިވެސް އެހެންބުނެފައޭ މިއައީ ޔުދާ ކައިރި..އެދެމީހުން މާވަރަކަށް ބަލާތީ..ޔުދާ ބުނީ ނޭނގެއޯ ބެލެނީ ކީއްވެކަމެއް..މީއޭނަގެ ފުރަތަމަ ފަހަރޯ މީހަކަށް އެވަަރަށް ބެލެވޭ”ނައިޝާ ހިނިއައިސްފައި ބުނެލިއެވެ. “އައްކި ޒަލަފް ކައިރިބުނިން ޒަލަފް ބޭނުންވާ ސުވާލު ޔުދާއާ ކޮށްބަލާށޭ ލަދުނުގަނެ” އައްކިޔުން ބުނެލިއެވެ.\nޔުދާއާ ރަހުމަތްތެރިވާން ޒަލަފް ވަރަށް ބޭނުންވެއެވެ.އޭނައާ ވަކިން ވާހަކަދައްކާލެވޭނެ ފުރުސަތަކަށް ޒަލަފް ދިޔައީ ބަލަމުންނެވެ.ޔުދާއަށް ބަލަން ކަޅިޖަހާނުލާ އިން ޒަލަފަށް ޔުދާ ކާމޭޒުދޮށުންތެދުވެ ކާއެއްޗެހި ބަހައްޓާފައިވާ ބޮޑު މޭޒުތަކާ ދިމާލަށް ދިޔަތަން ފެނުނެވެ.ފުރުސަތު ގެއްލުވާލަން ބޭނުންނުވާތީ ވަރަށް ހިތްވަރާއެކު ޒަލަފް އިންތަނުން ތެދުވެ ޔުދާއާ ދިމާލަށް މިސްރާބުޖެހިއެވެ.ޔުދާއާ ގާތަށް ދިޔަވަރަކަށް ޒަލަފްގެ ހިތް ގަދައަށް ތެޅެމުންދިޔައެވެ.މަޑު ހިނގުމުގައި ހިނގާލައިފައިގޮސް ޔުދާއާ އަރާހަމަވުމުން ޒަލަފް ކަރުކެހިލިއެވެ.އެވަގުތު ކާއެއްޗެހި ތައްޓަށް އަޅަންހުރި ޔުދާ ފަހަތަށް ބަލައިލިއެވެ.އޭނާއަށް ޒަލަފް ފެނުމާއެކު ވަރަށް ލަދުގަތެވެ.\nޔުދާ ގާތަށްދިޔަ ޒަލަފް އައްކިޔުންނަށް ފެނިގެން ނައިޝާ ގައިގައި ކޮއްޓާލުމަށްފަހު އެމަންޒަރު އޭނާ ނައިޝާއަށް ދައްކާލިއެވެ.އެވަގުތު ވާހަަކަދައްކަން ތިބި ޒަލަފާ ޔުދާ ނައިޝާއަށް ފެނުނެވެ.\n“އެހެންވީމަ ޔޫއަށްވުރެ ޒަލަފް ބޮޑުވާނީ ދެއަަހަރުދޯ” ޔުދާއާ ވާހަކަދައްކަމުން ގޮސް ޒަލަފް އަހާލިއެވެ. “ހޫމް” ލަދުރަކި ގޮތަކަށް އެހެންބުނެ ކާންނެގި ތަށި ޔުދާ ބެހެއްޓިއެވެ. “ކީއްވެ ތިބެހެއްޓީ ޒަލަފް އައީމަތަ؟” ކާތަށި ބެހެއްޓުމުން ޒަލަފް އަހާލިއެވެ.ޒަލަފް އައުމުން ޔުދާއަށް ކާން އަޅާކަށްނުކެރުނެވެ.މުޅިމީހާވަނީ ހިތްއަވަސްވެ ފިނިވެފައެވެ.\n“ހާދަ ފިންޏޭ އަތް” ޔުދާގެ އަތުގައި ޒަލަފަށް ބޭއިޚްތިޔާރުގައި ހިފާލެވުނެވެ. “ފާސްޓޭދޯ” ޒަލަފް ޔުދާގެ އަތުގައި ހިފާލުމުން އެދެމީހުންނަށް ބަލަންހުރި ނައިޝާ އައްކިޔުންނަށް ބުނެލިއެވެ.ޒަލަފް ޔުދާގެ އަތުގައި ހިފުމުން ޔުދާގެ ހިތުގެ ތެޅުން އިހުނަށްވުރެ ގަދަވިއެވެ.ލަދުންގޮސް ވަށައިގެންވާ އެެންމެނަށް ޔުދާ ބަލައިލިއެވެ.އެވަގުތު އެދެމީހުންނަށް ބަލަން ހެވިފައިތިބި އައްކިޔުންނާ ނައިޝާ ޔުދާއަށް ފެނުނެވެ.ޔުދާ ނައިޝާމެންނާ ދިމާލަށް ބަލައިލުމުން ޒަލަފްވެސް އެދިމާލަށް ބަލައިލިއެވެ.އެވަގުތު އޭނައަށްވެސް އެމީހުން ފެނުނެވެ.\nއެމީހުން ބަލަންތިބުމުން ޒަލަފް އަވަަހަށް ޔުދާގެ އަތުން ދޫކޮށްލިއެވެ.އަދި ލަދުން ބޯކަހާލިއެވެ. “ސޮރީ” ޔުދާގެ އަތުގައި ހިފުމުން ލަދުރަކި ގޮތަކަށް ޒަލަފް ޔުދާއަށް ބުނެލިއެވެ.އެވަގުތު ނައިޝާ އާއި އައްކިޔުން ޔުދާމެންގެ ކައިރިއަށް އައެވެ.\n“މިދިމާލުންދޯ މާވަރަކަށް މާތަކެއް އެފޮޅުވަނީ އައްކީ؟” ޔުދާމެންނާ އަރާހަމަވުމަށްފަހު އެމީހުންނާ ދިމާކޮށްލުމުގެ ނިޔަތުގައި ހެވިފައިހުރެ ސަމާސާ ގޮތަކަށް އައްކިޔުންނަށް ނައިޝާ އަހާލިއެވެ.އެވަގުތު ލަދުންހުރި ޔުދާ ނައިޝާގެ އަތުގައި ހިފާ ފިތާލިއެވެ. “ހާދަގޯހޭ ނައި” ޔުދާ މަޑުމަޑުން ނައިޝާގެ ކަންފަތްބުޑުގައި ބުނެލިއެވެ. “ރަނގަޅު ދެން ގޯހެއްނޫން..އައްކިއާ ނައިގެ ދެ ބެސްޓީސްވެސް ފުރެންޑްވީމަ ދޯ” ނައިޝާ ސަމާސަ ވެރިގޮތަކަށް އައްކިޔުންނަށް ބުނެލިއެވެ\n“ނޫނޭ ވާ ފާސްޓު އިނގޭ ބުރޯ” ޒަލަފްގެ ކަންފަތްބުޑުގައި އައްކިޔުން ބުނެލިއެވެ. “ހޫނ ދިމާކުރަންފެށީދޯ އަނެކަކު” ލަދުންހުރެ ޒަލަފް އައްކިޔުންނަށް ބުނެލިއެެވެ.އަދި ހަތަރުމީހުންވެސް ހީހީފައި އަނގަތަޅަން ފެށިއެވެ.އަށެއްޖެހިއިރު ފެށި ޕާޓީ ރޭގަަނޑު އެގާރަޖެހިއިރު ވަރަށް އުފާލާއެކު އެމީހުން ނިންމާލިއެވެ.\nފުން އިހުސާސެކޭ 5


England World Cup Ah, Italy Playoff Ah – adduLIVE\nއިންގްލޭންޑް ވޯލްޑް ކަޕަށް، އިޓަލީ ޕްލޭއޮފަށް\nNov 16, 2021, 08:21 ހަސަން ރަޝީދު\nއަންނަ އަހަރު ގަތަރުގައި ބާއްވާ ފީފާ ވޯލްޑް ކަޕުން އިންގްލޭންޑް ޖާގަ ކަށަވަރުކުރިއިރު، ނޮދަން އަޔަލޭންޑާއި އެއްވަރުވެ އިޓަލީން ވޯލްޑް ކަޕްގެ ޖާގަ ހޯދަން ޕްލޭއޮފް ބުރުުގައި ކުޅެން ޖެހިއްޖެ އެވެ.\nވޯލްޑް ކަޕުން އިންގްލޭންޑް ޖާގަ ކަށަވަރުކުރީ ރޭ ސެންމެރީނޯގެ މައްޗަށް 0-10 އިން ކުރި ހޯދައިގެންނެވެ. މި މެޗުގައި ހެރީ ކޭން ހަތަރު ގޯލު ކާމިޔާބުކުރިއިރު އިންގްލޭންޑްގެ ގޯލުތައް ދެން ކާމިޔާބުކޮށްދިނީ ހެރީ މެގުއާ އާއި ސްމިތް ރޯ އާއި މިންގްސް އާއި ޓެމީ އަބްރަހަމް އާއި ސަކާއެވެ. މި މެޗުގައި ސެންމެރީނޯގެ ކުޅުންތެރިއެއްގެ އަތުން ބައިކޮޅަށް ވެސް ގޯލެއް ވަދެފައިވެއެވެ.\nގްރޫޕް އައިގެ އެއް ވަނަ އިންގްލޭންޑުން ހޯދީ 10 މެޗުން 26 ޕޮއިންޓާ އެކު އެވެ. ދެ ވަނަ ހޯދި ޕޮލެންޑަށް 10 މެޗުން 20 ޕޮއިންޓް ލިބުނުއިރު، އެ ޓީމު ކުޅޭނީ ޕްލޭއޮފް ބުރުގަ އެވެ.\nއިޓަލީ އަށް މޮޅެއް ހޯދައިގެން ވޯލްޑް ކަޕަށް ދެވެން އޮތް މެޗުން ރޭ ލަނޑެއް ނުޖެހި އެއްވަރުވިއިރު، އެ މެޗުގައި އެޓީމުގެ ފަރާތުން ފެނިގެން ގޮސްފައިވަނީ ވަރަށް އާދައިގެ ކުޅުމެކެވެ. އެގޮތުން މި މެޗުގައި ގޯލެއް ކާމިޔާބުކުރަން އެންމެ ރަނގަޅު ފުރުސަތެއް ލިބުނީ ނޮދަން އަޔަލޭންޑްގެ ކޯނާ ވޮޝިންޓަން އަށެވެ. ނަމަވެސް އޭނާ ފޮނުވާލި ހަމަލާ ގޯލުގެ ހުރަސް ރޮގުމަތިން އިޓަލީ ކުޅުންތެރިއަކު ވަނީ ދިފާއުކޮށްފައެވެ.\nއިޓަލީ ހިމެނުނު ގްރޫޕް ސީގެ އެއްވަނަ ހޯދައިގެން ވޯލްޑް ކަޕުން ޖާގަ ހޯދީ ސްވިޒަލޭންޑެވެ. ސްވިޒަލޭންޑުން ރޭ ވަނީ 4-0 އިން ބަލްގޭރިއާ ބަލިކޮށްފައެވެ.\nސްވިޒަލޭންޑަށް ގްރޫޕްގެ އެއް ވަނަ ލިބުނީ އަށް މެޗުން 18 ޕޮއިންޓާ އެކު އެވެ. ދެ ވަނައިގައި ނިންމާލި އިޓަލީ އަށް އަށް މެޗުން ވަނީ 16 ޕޮއިންޓް ލިބިފަ އެވެ.\nވޯލްޑް ކަޕް ބޭއްވުމަށް ހަމަޖެހިފައިވާ ގަތަރުގެ އިތުރުން މިހާތަނަށް މުބާރާތަށް ކޮލިފައިވެފައިވަނީ 11 ގައުމަކުންނެވެ. އެއީ ބްރެޒިލްގެ އިތުރުން ޖަރުމަނާއި ފްރާންސް، ޑެންމާކް، ބެލްޖިއަމް، ސްޕެއިން، ސާބިއާ އަދި ކްރޮއޭޝިއާ އާއި އިންގްލެންޑާއި ސްވިޒަލޭންޑެވެ.


BREAKING: Adeeb adhives nugenevey kamah fuluhun bunefi\nއަހްމަދު އަދީބު-- ފޮޓޯ: ސޯޝަލް މީޑިއާ\nއަދީބު އަދިވެސް ނުގެނެވޭ: ފުލުހުން\nބޮޑެތި މައްސަލަތަކެއްގައި ތުހުމަތު ކުރެވޭ ކުރީގެ ނައިބު ރައީސް އަހުމަދު އަދީބު ފިލައިގެން އިންޑިއާ އަށް ދިޔުމުން އެގައުމުގެ ސަލާމަތީ ބާރުތަކުން ހިފަހައްޓައި، ރާއްޖެ އަށް އަނބުރާ ފޮނުވާލުމުން ފުލުހުން އޭނާ ހައްޔަރު ކޮށްގެން ދޫނިދޫ އަށް ގެނައި ހަބަރު ފުލުހުން ދޮގުކޮށްފި އެވެ.\nބައެއް މީޑިއާތަކުން ފުލުހުންނާއި ހަވާލަދީ މިއަދު ހެނދުނު ރިޕޯޓު ކުރި ގޮތުގައި އަދީބު މިހާރު ހުރީ ދޫނިދޫގަ އެވެ.\nއެކަމަކު ފުލުހުންގެ ތަރުޖަމާނު އިޒްމިއާ ޒާހިރު މީޑިއާތަކަށް ދެންމެ ވިދާޅުވީ އަދީބު އަދިވެސް ނުގެނެވޭ ކަމަށެވެ. އަދި އަދީބު ގެނެވުނުހާ އަވަހަކަށް އެކަން އަންގަވާނެ ކަމަށް ވެސް ވިދާޅުވި އެވެ.\nއަދީބުގެ މައްޗަށް އިއްވާަަފައިވާ ޖަލުހުކުމްތައް ބާތިލް ކުރި ނަމަވެސް އޭނާގެ ޕާސްޕޯޓް އަދިވެސް އޮތީ ހިފަހައްޓައިފަ އެވެ. އަދި އޭނާ ބޭސްފަރުވާ އަށް އިންޑިއާ އަށް ވަޑައިގެންނެވީ ވެސް އެ ދަތުރަށް ޚާއްސަ ޓްރެވަލް ޑޮކިއުމަންޓެއްގަ އެވެ.\nއިންޑިއާ-ރާއްޖެ އަދީބުގެ ޝަރީއަތް ފުލުހުން


އެމްޑީޕީގެ ދާއިރާތަކުގެ އިންތިޚާބުގެ ވޯޓުލުން މާލޭގައި އޮންނާނީ އިމާދުއްދީން ސްކޫލުގައި ކަމަށް އެމްޑީޕީން ބުނެފި – Maldivian Democratic Party\nއެމްޑީޕީގެ ދާއިރާތަކުގެ އިންތިޚާބުގެ ވޯޓުލުން މާލޭގައި އޮންނާނީ އިމާދުއްދީން ސްކޫލުގައި ކަމަށް އެމްޑީޕީން ބުނެފި\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ދާއިރާތަކުގެ އިންތިޚާބުގެ ވޯޓުލުން މާލޭގައި އޮންނާނީ އިމާދުއްދީން ސްކޫލުގައި ކަމަށް އެޕާޓީން ބުނެފިއެވެ.\nއެމްޑީޕީން ހާމަކުރި ގޮތުގައި މާލެއާއި ރާއްޖޭގެ މީހުން ދިރިއުޅޭ ހުރިހާ ރަށެއްގައި 1 އޮކްޓޯބަރ 2010 ވާ ހުކުރު ދުވަހު ބާއްވާ ދާއިރާތަކުގެ އިންތިޚާބުގައި މާލޭގައި ވޯޓުލުމަށް އިމާދުއްދީން ސްކޫލުގައި، މާލެއާއި މާލޭގައި އުޅޭ އަތޮޅުތަކުގެ ރައްޔިތުންނަށް ވޯޓުފޮށިތައް ބަހައްޓާނޭ ކަމަށާއި، މިއިންތިޚާބު ބާއްވާ ދުވަހު މާލޭގައި ހުންނަ ރާއްޖޭގެ ކޮންމެ ހިސާބެއްގެ އެމްޑީޕީގެ މެންބަރަކަށް ވެސް ވޯޓުލާން ރަޖިސްޓްރީކުރުމަކާ ނުލާ އެމީހަކު ނިސްބަތްވާ ދާއިރާއަކަށް ވޯޓުލެވޭނޭ އިންތިޒާމް އިމާދުއްދީން ސްކޫލުގައި ހަމަޖެހިފައިވާނޭ ކަމަށް އެމްޑީޕީން ބުނެއެވެ.\nއެސްއެމްއެސް މެދުވެރިކޮށް ވޯޓުލަމުން ދަނިކޮށް ދިމާވި ޓެކްނިކަލް މައްސަލައަކާ ގުޅިގެން ކެންސަލްކުރުމަށްފަހު މިއަންނަ ހުކުރު ދުވަހު މެންދުރުފަހު 2.30 ން ފެށިގެން ރޭގަނޑު 7.30 އަށް ބާއްވާ ގޮތަށް ހަމަޖެހިފައިވާ މިއިންތިޚާބުގެ ވޯޓުލުން ހަމަޖެހިފައިވަނީ ރާއްޖޭގައި ބާއްވާ އެހެނިހެން އިންތިޚާބުތަކެކޭވެސް އެއްފަދައިން ވޯޓުކަރުދާހުގައެވެ. ނަމަވެސް މާލެފިޔަވައި، އެމީހަކު ރަށްވެހިވެފައިވާ ދާއިރާ ނޫން އެހެން ދާއިރާތަކުގައި އުޅޭ ފަރާތްތަކާއި ރާއްޖެއިން ބޭރުގައި އުޅޭ ފަރާތްތަކުގެ ތެރެއިން އެސްއެމްއެސް މެދުވެރިކޮށް ވޯޓުލުމަށް އެފަރާތްތަކުގެ ނަންބަރުތައް އެމްޑީޕީ ސެކްރެޓޭރިއަޓްގައި ރަޖިސްޓްރީކޮށްފައިވާ ފަރާތްތަކަށް، ހުކުރު ދުވަހު ބާއްވާ އިންތިޚާބުގައި ވެސް އެސްއެމްއެސް މެދުވެރިކޮށް ވޯޓުލެވޭނޭ ކަމަށް އެމްޑީޕީ އޮފީހުން ބުނެއެވެ.\nމިއިންތިޚާބު ބޭއްވުމަށް ވާންޖެހޭ އެންމެ ފަހުގެ ތައްޔާރީތައް އެމްޑީޕީ އޮފީހުގައި މިހާރު ވަމުންގެންދާ ކަމަށާއި، މިހާރު މިއިންތިޚާބުގެ ވޯޓުކަރުދާސް ހުރިހާ ޕްރޮވިންސަކަށް ފޮނުވާފައިވާނޭ ކަމަށް އެމްޑީޕީ އޮފީހުން ބުނެއެވެ.


Wang Yi ge dhathurufulhaa gulhigen baeh maguthah bandhu\nޔީގެ ދަތުރުފުޅާ ގުޅިގެން ބައެއް މަގުތައް ބަންދު\nޗައިނާގެ ސްޓޭޓް ކައުންސިލާ އަދި މިނިސްޓަރު އޮފް ފޮރިން އެފެއާޒް ވާންގް ޔީ ރާއްޖެއަށް ކުރައްވާ ރަސްމީ ދަތުރުފުޅުގައި މާލޭގައި ކުރިއަށްދާ ހަރަކާތްތަކާ ގުޅިގެން ބަންދު ކުރުމަށް ހަމަޖެހިފައިވާ މަގުތައް ފާހަގަކޮށްފައިވާ ޗާޓެއް\nޗައިނާގެ ސްޓޭޓް ކައުންސިލާ އަދި މިނިސްޓަރު އޮފް ފޮރިން އެފެއާޒް ވާންގް ޔީ ރާއްޖެއަށް ކުރައްވާ ރަސްމީ ދަތުރުފުޅުގައި މާލޭގައި ކުރިއަށްދާ ހަރަކާތްތަކާ ގުޅިގެން ބައެއް މަގުތައް ބަންދު ކުރަން ނިންމައިފި އެވެ.\nދިވެހި ފުލުހުންގެ ހިދުމަތުން މިއަދު ބުނީ ޗައިނާގެ ފޮރިން މިނިސްޓަރުގެ ދަތުރުފުޅާ ދިމާކޮށް ޖަނަވަރީ 8 ވަނަ ދުވަހުގެ 12:00 އިން ފެށިގެން ޗާޓުގައި ފާހަގަކޮށްފައިވާ ސަރަހައްދުތައް އެކި ވަގުތުތަކުގައި އާންމު ޓްރެފިކަށް ބަންދުކުރެވޭނެ ކަމަށެވެ. އަދި އެ ސަރަހައްދުތަކުގައި ހުރި ޕާކިން ޒޯންތަކުގައި ޕާކު ކުރުން މަނާ ކުރެވި އެ ޒޯންތައް ހުސްކުރުމަށް ހަމަޖެހިފައިވާތީ އެ ޒޯންތަކުގައި ހުރި އުޅަނދުތައް މާދަމާ ރޭގެ 8:00 ގެ ކުރިން ނަގައި ޒޯންތައް ހުސްކޮށް ދޭން އެދޭ ކަމަށެވެ.\nމީގެ އިތުރުން، ޗާޓުގައި ފާހަގަކޮށްފައިވާ ފަޅުގެ ސަރަހައްދުވެސް ބަންދުކޮށް އުޅަނދުތައް ހުސްކުރުމަށް ހަމަޖެހިފައިވާތީ އެ ސަރަހައްދުގައި ހުރި އާންމު ހުރިހާ އުޅަނދުތައް ޖަނަވަރީ 8 ވަނަ ދުވަހުގެ 6:00 ގެ ކުރިން ނަގައި ދިނުމަށްވެސް އެދިފައިވެއެވެ.\nވާންގް ޔީ ހުކުރު ދުވަހު ރާއްޖެ ވަޑައިގަންނަވާނީ ދެ ދުވަހުގެ ރަސްމީ ދަތުރުފުޅެއްގަ އެވެ.\nރާއްޖޭގައި ހުންނަ ޗައިނާގެ އެމްބަސީން މިއަދު ބުނީ ވާންގް ޔީގެ ދަތުރުފުޅުގައި ރައީސް އިބްރާހީމް މުހައްމަދު ސޯލިހާއި ބައްދަލު ކުރައްވާނެ ކަމަށެވެ. އަދި އދ. ގެ އާންމު މަޖިލީހުގެ ރައީސްގެ ގޮތުގައި ހުންނެވި ރާއްޖޭގެ ފޮރިން މިނިސްޓަރު އަބްދުﷲ ޝާހިދާއެކު ދެ ގައުމުގެ މެދުގައި ރަސްމީ މަޝްވަރާތައް ކުރިއަށްދާނެ ކަމަށެވެ.\nއެމްބަސީން ބުނީ މަޝްވަރާތަކުގައި ދެ ގައުމުގެ ގުޅުން އިތުރަށް ބަދަހި ކުރުމާ ގުޅޭގޮތުންނާއި ދެ ގައުމުގެ މަސްލަހަތު ހިމެނޭ ބައިނަލްއަގްވާމީ ގުޅުންތަކާ ގުޅޭގޮތުން ދެ ގައުމުގެ ވިސްނުންތައް ހިއްސާ ކުރާނެ ކަމަށެވެ.\nވަންގް ޔީގެ ދަތުރުފުޅުގައި ދިވެހި ސަރުކާރާ އެކު އެއްވެސް އެއްބަސްވުމެއްގައި ސޮއި ކުރުމަށް ހަމަޖެހިފައިވާ ކަމަކަށް ބުނެފައެއް ނުވެ އެވެ.\nމޯލްޑިވްސް ޕޮލިސް ސާވިސް ޗައިނާ ދިވެހި ރާއްޖެއާ ޗައިނާގެ ގުޅުން\nޗައިނާގެ ބޮޑު އެހީއެއް ދިވެހި ފުލުހުންނަށް


(26 ސެޕްޓެމްބަރ 2021 އާ ގުޅޭ)\nއޭނާގެ ދަރިފުޅު ނީރާގެ މައްޗަށް އަނިޔާވެރިވެދާނޭ ކަމާމެދު ޔަގީންނުވެފައެވެ. މިވާ ގޮތެއް ނުބަލާ ހުރެގެން އެއްގޮތަކަށް ވެސް ނުވާނޭ ލަމްހާގެ ޟަމީރު ބުންޏެވެ.\nރޭގެ ބާކީބައިގަ ލަމްހާ ލޮލުފިޔަ ޖަހާނުލައެވެ. ނިދިފިލާ ދިޔައީއެވެ. ފިކުރުތައް ހިތާއި ސިކުނޑިއަށް ބާރުބޮޑުކުރަން ފެށުމުންނެވެ. އަނިޔާކުރުމަކީ އީހާނު ކޮށްފާނޭ ކަމެއްކޭ ލަމްހާގެ ހިތެއް ނުބުނެއެވެ. އެކަމަކު ނީރާގެ އުޅުމަށް އައި ބަދަލުތައް ލަމްހާގެ ހިތަށް އުނދަގޫކުރާއިރު އެކުއްޖާއަށް ކޮންމެވެސް ކަމެއް ވެއްޖެކަން ޔަގީނެވެ. ދިމާވިކަމެއް ދިމާވެގެން އެ އުޅެނީ ކައިވެންޏަށްފަހުކަން ލަމްހާގެ ޟަމީރު ވެސް އެއްބަސްވެއެވެ. ކައިވެނީގެ ކުރީގަ ނީރާއަކީ އޭނާ ގެންގުޅެ ބޮޑުކުރި ލޯބިލޯބި އަންހެން ދަރިފުޅެވެ. އެ އާއިލާގެ ދިރުމެވެ. އެ ދިރުން އެ ގޭތެރެއިން ފަނޑުވަމުން ދާތަން ލަމްހާ ދުށްޓެވެ. އަބަދު ސުވާލު އުފެދިފައި ހުރުމަށްވުރެ މިވާގޮތެއް ހޯދާ ބެލުން މުހިންމުވީ އަދިކިރިޔާއެވެ.\nފަތިސް ނަމާދުކޮށްލައިގެން ލަމްހާ ކޮޓަރިން ނުކުތީއެވެ. އާންމުކޮށް ބޯ ކޮފީގެ ބަދަލުގައި ބާބޫނާސައިތަށްޓެއް ހަދާލީ ލިބިފައިވާ ހާސްކަން ކުޑަވޭތޯއެވެ. ހޫނު ސައިތަށި ހިފައިގެން ބެލްކަންޏަށް ލަމްހާ ނުކުމެ ހުރިއިރު ދުނިޔެ މަތި އަލިނުވެއެވެ. އެކަމަކު ދެން ގިނައިރެއްނުވެ އަލިވާން ފަށާނެކަން އެނގެއެވެ. ސުޖާއު ގެއަށް އައިކަން އެނގުނީ ލަމްހާގެ ކައިރީ ހުއްޓިލީމައެވެ.\n"ރޭގަ ކިހިނެއްވީ؟. ދެ ފަހަރަކު އަހަންނަށް ހޭލެވުނުއިރު ވެސް ލަމް ނުނިދާ." އަނބިމީހާގެ ކޮނޑުގައި އަތްއަޅުވާލައި ގާތްކޮށްލަމުން ސުޖާއު އަހާލިއެވެ.\n"މި ވިސްނަނީ އީހާނާއި ނީރާއާ މެދު. އެ ކުދީންގެ ކައިވެންޏާމެދު." ފިރިމީހާގެ ގައިގާ ލެނގިލައިގެން ހުރެ ލަމްހާ ބުންޏެވެ.\n"އަހަރެން ވެސް ތިކަމާ ވިސްނަން. އީހާނު އެކުރި ކަންތަކުން. ދެބަސްވުމެއް ހިނގާއިރަށް އަމިއްލަ ހަށިގަނޑަށް ގެއްލުން ދޭކަށް ނުވާނެ. އޭރު ދިމާވި ގޮތުން މަރުވާން އުޅުނަސް މިހާރު އީހާނު ހުރީ ހަމަޖެހިފައޭ ހީކޮށްގެން ހުރީ. އަނެއްކާ ނީރާ ދެކެ އޭނާ ލޯބިވާކަން ޔަގީން."\n"އީހާނު ރަނގަޅުނަމަ ނީރާއަށް ބަދަލުތަކެއް އަންނާނެތަ؟ ނީރާގެ އުޅުން ސުޖާއަށް ފާހަގައެއް ނުވޭތަ؟ އަހަރެމެން ހީކުރާ ގޮތާ ހިލާފަށް ކަންތައްތައް އޮވެދާނެތީ އެންމެ ބިރުގަންނަނީ. އީހާނާއި ނީރާއާ ދެމެދު ގާތްކަމެއް އޮތްއިރު އަހަރެންނަށް އެކަން ފާހަގައެއްނުވި. އަބަދު އެކުދީންނާއެކު ގޭގައި އިންނަ މީހެއް އަހަންނަކީ. ކައިވެނި އިއުލާންކުރުމުން ގަބޫލުކުރަން ދަތިވީ އެހެންވެ. އެކަމަކު އެކުދީންނަށް ވެސް ކައިވެންޏަކީ ކޮބާކަން އެނގޭނެ. އަހަރެން ހީކޮށްގެން މިހުންނަނީ ދެކުދީންގެ ދެމެދުގައި އޮތް ގާތްކަމަކީ ލޯބިކަމުގަ." ލަމްހާއަށް ބުނެލެވުނެވެ.\nބެލްކަނީގައި ދެމަފިރިންގެ މަޝްވަރާތައް ކުރިއަށް ދިޔައެވެ. ނީރާއާ ވާހަކަދައްކަން ލަމްހާ ގަސްދުކުރުމުން އެކަމާ ސުޖާއު ވެސް އެއްބަސްވިއެވެ. ނީރާގެ އިހްސާސްތައް ފާޅުކުރުން ހުއްޓާލާފައިވާކަން އެ ދެމީހުންނަށް ފާހަގަވެފައި އޮތީމައެވެ. ވާހަކައިގަ ތިބެ ދެމަފިރިން ގޭތެރެއަށް ވަނެވެ. ދުވަހުގެ މަސައްކަތްތަކަށް ލަމްހާ ތައްޔާރުވެލިއެވެ.\nހެނދުނު ދިހައެއް ޖަހައި ދިޔައިރު ވެސް ކޮޓަރިން އީހާނާއި ނީރާ ނުނިކުތެވެ. އެ ކުދީންގެ އިންތިޒާރުގައި ހުރި ލަމްހާއަށް އިތުރަށް މަޑެއް ނުކުރެވުނެވެ. އޭނާ އައިސް އީހާނުގެ ކޮޓަރީގައި ޓަކި ދޭތާ އިރުކޮޅެއް ފަހުން ދޮރު ހުޅުވާލިއެވެ. ރަޖާގަނޑު އޮޅާލައިގެން ދޮރާ ނިވާވާނޭ ގޮތެއް ހުރެ އީހާނު ބޯދިނެވެ. އެ މޫނުގައިވީ ނިދީގެ އަސަރެވެ.\n"އަދިވެސް ނިދަނީތަ؟. އެއޮތްގެން އެގާރަ ޖަހަނީ. ނީރާގެ މަސައްކަތެއް ނެތީތަ؟" ލަމްހާ ވާހަކަދެއްކިއެވެ.\n"އިރުކޮޅަކުން މި ނުކުންނަނީ." އީހާނު ބުންޏެވެ.\n"ނީރާ ކޮބާ؟ މަންމަގެ ކޮޓަރިއަށް އަންނަން ބުނެބަލަ." ލަމްހާއަށް ފަނޑުއަލިކަން ވެރިވެފައި އޮތް އެ ކޮޓަރި ތެރެ ފެންނަ ގޮތެއް ނުވިއެވެ. އީހާނު ދޮރު ހުޅުވާފައި ހުރީ ކޮޓަރިތެރެ ފެންނަ ވަރަށްވުރެ ކުޑަކޮށެވެ. ފަހަތަށް ބަލާލައިފަ ނީރާ ހޭނުލާކަން އީހާނު ބުނެލިއެވެ. ދަރިފުޅުގެ މޫނަށް ބަލަން ލަމްހާ ހުރީ ފަރުވާތެރިކަމާއެކުއެވެ. އެ މޫނުން އޭނާއަށް ތަފާތެއް ނުފެނުނެވެ. ރޭގައި ކަމެއް ހިނގިކަމުގެ އެއްވެސް އަސަރެއް ނެތެވެ. ސުވާލު ގިނަނުކޮށް ލަމްހާ ހިނގައިގަތީއެވެ.\nމެންދުރު ނީރާއާއެކު އީހާނު ކޮޓަރިން ނުކުތެވެ. ބަދިގޭގައި އިން ލަމްހާއަށް އެއިން ކުއްޖަކާ ވާހަކަދައްކާނޭ ފުރުސަތެއް ނުލިބުނެވެ. ތެޅެމުންފޮޅެމުން ނީރާ މައިދޮރުން ނުކުމެގެން ދިޔައިރު އޭނާގެ ފަހަތުން އީހާނު ނުކުންނަނީއެވެ. ނީރާ ތައްޔާރުވެގެން ހުރި ގޮތުންނާއި އެ ގަޑީގައި އޭނާ ދާނީ އެސޯސިއޭޝަނަށްކަން ލަމްހާއަށް އެނގެއެވެ. ނުކައިތޯ ދަނީ ލަމްހާ އަހާލިއެއް ކަމަކު ނީރާގެ ފަރާތުން ޖަވާބެއް ނާދެއެވެ. އީހާނު ގެއަށް އައިސްކަން ކާނީ ބުނީ ދޮރުން ނުކުންނަމުންނެވެ.\nއީހާނު އެނބުރި އަންނަން ދެން ލަމްހާ ސިޓިންރޫމުގައި އިނެވެ. ދަރިފުޅު އައުމުން ކާމޭޒާ އޭނާ ކައިރިވެލީ ތަށިތަކުގެ މަތިތައް ނަގާށެވެ. ޖޫސްތަށްޓެއް އީހާނަށް އަޅައިދީފައި ލަމްހާ ވެސް މޭޒުދޮށުގައި އިށީނެވެ. އީހާނު ކާންފެށި އިރު ލަމްހާއަށް ދަރިފުޅާއި ނަޒަރު ވަކިކޮށެއް ނުލެވުނެވެ.\n"އީހާން..." ވާހަކައެއް ދައްކަން އުޅޭ ފަދައިން ލަމްހާ ގޮވާލިއެވެ. ނަމަވެސް ދައްކަން ގަސްދުކުރާ ވާހަކައާ މެދު ލަމްހާއަށް ޔަގީން ނުވާ ކަހަލައެވެ.\n"މަންމަ ކަމަކުތަ ނީރާ ހޯދީ. ލަސްވެގެން ނީރާ އުޅުނީމަ އަހަރެން ވެސް ހަނދާންނެތް ބުނާކަށް." އީހާން ވާހަކަދެއްކިއެވެ.\n"ދެކުދީންގެ މެދުގައި މައްސަލައެއް ޖެހިގެންތަ ތިއުޅެނީ." ލަމްހާ އަހާލިއެވެ.\n"ނޫން. ހުރިހާކަމެއް އޯކޭ. ކީއްވެ މައްސަލަ ޖެހެންވީ." އީހާނު މިހެން ބުނެލިއިރު އޭނާގެ އަޑާއި ހަރަކާތަށް ވެސް ބަދަލެއް ނާދެއެވެ. ލަމްހާ ހައިރާންވާން ޖެހުނީ އެހެންވެއެވެ. ހުރިހާކަމެއް ރަނގަޅުނޫންކަން ލަމްހާއަށް ނޭނގޭނަމަ އީހާނުގެ ބަސް އޭނާއަށް ގަބޫލުކުރެވުނީހެވެ.\n"މަންމަ ހާސްނުވެބަލަ. ނީރާ ރައްޓެހިންނާއެކު ގޮސް ކާނެ. އަދި ހަނދާން ނެތިފަ މިއިނީ. މިރޭ ފުރަން މިއުޅެނީ."\n"ކޮންތާކަށް؟ ދެމީހުންތަ؟" ލަމްހާއަށް ވަގުތުން އަހާލެވުނެވެ.\n"ތަންކޮޅެއް ކުރީން އަހަރެމެން ދިޔައިމެންނު ފަޅުރަށަކަށް. އެ ރަށަށް ދާންވެގެން. އަހަންނާއި ނީރާ ތަނަކަށް ގޮސްނުލާތާ ކިހާ ދުވަހެއް މިވަނީ. އެކަމަކު ދެމީހުން އެކަންޏެއްނޫން. އޭރު ދިޔަ ހުރިހާ އެންމެން މިދަތުރުގަ ދޭ. މިފަހަރު ތަންކޮޅެއް ގިނަ ދުވަހަށް. ތިން ދުވަހަށޭ ކިޔަނީ، ޔަގީނެއްނުވޭ. ބޭބެ ކައިރީ ބުނެލާތި." އީހާނު ބުންޏެވެ.\nއަޖައިބުވެފައި ލަމްހާއަށް އިނދެވުނީއެވެ. ޔަގީނުން ވެސް އެ ދަތުރުގެ ކުރީން އޭނާއަށް ނީރާއާ ވާހަކަދައްކާނޭ ފުރުސަތެއް ނުލިބޭނެކަން ޔަގީންވިއެވެ. ހަވީރު ނީރާ ގެއަށް އަންނަ ގޮތަށް އީހާނާއި ދެ މީހުން ތައްޔާރުވާނީ އެ ބުނާ ދަތުރަށްކަން އެނގޭތީއެވެ. އެހެންވިޔަސް ލަމްހާ ވަނީ ހިތް އަވަސްވެފައެވެ. ފާޑަކަށް އޭނާ ހިތްބިރުގަންނަނީއެވެ. އީހާނާއި ނީރާ އޭނާގެ ލޮލަށް ނުފެންނަ ހިސާބަށް ދާން އުޅޭތީއެވެ. ވެގެން އުޅޭ ގޮތެއް ނުހޯދިގެން އުޅެނިކޮށް އެ ދެމަފިރިން އޭނާއަށް ނުފެންނަ ހިސާބަށް ފޮނުވާކަށް ހިތް އެއްބަހެއްނުވެއެވެ. އެކަމަކު ފާޅުގައި އީހާނު ކައިރީ ނުދާށޭ ނުބުނެވޭނެއެވެ. އެކަމަށް ރަނގަޅު ސަބަބެއް ލަމްހާ ދައްކަން ޖެހޭނެތީއެވެ.\nކަންތައްވީ ވެސް ލަމްހާ ހީކުރި ފަދައިންނެވެ. ނީރާއާ ވާހަކަދައްކާލާނޭ ވަގުތެއް ނުލިބުނެވެ. އޭނާ ދައްކަން އުޅެނީ ވަރަށް މުހިންމު ވާހަކައެކެވެ. އެކަމަށް ވަގުތާއެކު ނީރާ ހަމަޖެހިފައި އިނުން ވެސް މުހިންމެވެ. ސުޖާއުއާއެކު ކާރުގައި ލަމްހާ ވެސް އައެވެ.\n"މަންމަ ހީވަނީ އަލަށް ނީރާ ތަނަކަށްދާތީ އުޅޭހެން." ނީރާގެ ގައިގާ މަންމަ ފިރުމާ ބައްދާލެއް ގިނަކަން ފާހަގަވެ އީހާނަށް ބުނެވުނެވެ.\n"ދަރިފުޅު ގުޅައްޗޭ މަންމައަށް. ކޮންމެ އިރަކު ގުޅިޔަސް މަންމަ ފޯނު ނަގާނަން. ކަމެއް ދިމާވެއްޖެއްޔާ ބުނައްޗޭ." ކަންބޮޑުވުން އެކުލެވިފައިވާ އަޑަކުން ލަމްހާއަށް ބުނެވުނެވެ.\n"މަންމާ، އެންމެން އަރައިފި." ލާންޗަށް ނޭރިފައި ހުރި އީހާނު ބުންޏެވެ. ލަމްހާ ފަހުފަހަރަށް ނީރާގެ ބޮލުގައި ބޮސްދީފައި ފިރުމާލިއެވެ. އީހާނާއެކު ނީރާ ގޮސް ލާންޗަށް އަރަންދެން ސުޖާއުއާއެކު ލަމްހާ ބަލަން ހުއްޓެވެ. ލަމްހާގެ ޢަމަލުތައް ތަފާތުކަން ފާހަގަވީ ހަމައެކަނި އީހާނަށް އެކަންޏެއް ނޫނެވެ. ނީރާ ވެސް އިނީ ހައިރާންކަމެއްގެ ތެރޭގައެވެ. މަންމައަށް ވީގޮތެއް ނޭނގިފައެވެ.\n"ލަމް، ހާސްނުބެލަ." ކާރަށް އަރަން ދަމުން ސުޖާއު ބުންޏެވެ. އަނގައިން ނުބުނެ ސުޖާއުއާއެކު އައިސް ލަމްހާ ކާރަށް އެރިއެވެ. އޭނާ ވާހަކަދެއްކީ ދެނެވެ. ކުރީ ރޭގައި ނުނިދުނީ ކީއްވެކަން ލަމްހާ ކިޔާދިނެވެ. ރޮމުންރޮމުން ކޮޓަރިން ނުކުތް ނީރާ ކޮޓަރި ބުޑަށް ވެއްޓުނުތަން އޭނާ ދުށީމޭ ބުންޏެވެ. އީހާނު އޭނާ ނަގައިގަނެގެން ކޮޓަރިއަށް ވެއްދި ގޮތް ވެސް ލަމްހާ ކިޔާދިނެވެ. އަދި އީހާނު ހުރިހާ ކަމެއް ރަނގަޅޭ ބުނީތީ އެކަމާ އަޖައިބުވާކަން ލަމްހާ ހާމަކުރިއެވެ. ކަމެއްނުވެ އޭނާގެ އަންހެން ދަރިފުޅު ނުރޯނޭ ލަމްހާއަށް ބުނެވުނެވެ.\nލައިޒަލްގެ ކޮނޑުގައި ބޯ އަޅާލައިގެން އުޝާ އިނެވެ. އަވިއައިނުން ދެ ޒުވާނުންގެ ލޯ ފޮރުވާލެވިފައިވާއިރު ދެ މީހުންގެ ނަޒަރު ވެސް ހުއްޓިފައި ހުރީ ނީރާއަށެވެ. ލާންޗުން ބޭރަށް ނަޒަރު ހުއްޓާލި ގޮތަށް ނީރާ އިނެވެ. ހިޔާލަކަށް ގެއްލިފައި އިން މީހަކު ފަދައިންނެވެ. ލައިޒަލްގެ ކޯކަށިގަނޑު ވާންވެލިއެވެ. މީހަކު ނުބުންޏަސް އޭނާއަށް ނީރާގެ ހާލު ރަނގަޅެއްނޫންކަން އެނގެނީއެވެ. ހަމައެއާއެކު ހިތުގައި ޝަކުވާވިއެވެ. އެހާލުގައި އުޅޭންވެގެން ނީރާ ދިޔައީ އަމިއްލައަށް ވީމައެވެ. އެހެންވިޔަސް ހިތުގައިވީ ލޯބި ނަފުރަތަކަށް ބަދަލެއް ނުވެއެވެ. ނީރާގެ މައްޗަށް އެ ހިތް އަދިވެސް ހަމްދަރުދީ ވެއެވެ.\nކުރީން ހުރިހާ އެކުވެރީން އައި ދަތުރު ހެންނެއް މިފަހަރު ނުވިއެވެ. ރަށުގައި އެމީހުން ނޫން ބަޔަކު ނެތެވެ. އެންމެން ތިބެން ނިންމީ ތުނޑީގައެވެ. ވަށައިގެން އަނދިރިކަން ނޫނީ ނުވެއެވެ. ހަތަރު ޓެންޓު ޖެހިއެވެ. ވާރޭ އަތުވެދާނޭތީ އެކަމަށް ތައްޔާރުވެފައި ވެއެވެ. އެއް ޓެންޓުގައި ގެނައި ސާމާނުތައް ބެހެއްޓުމަށްފަހު ދެން ހުރި ޓެންޓުތަކުން އެބަޔަކު ބޭނުން ޓެންޓެއް ނެގިއެވެ. ބިގަރުތަކުން ޓެންޓުތައް ކައިރި އަލިވެފައި އޮތެވެ. ހުރިހާ ތައްޔާރީތައް ނިންމާލެވުމުން ގެނެސްފައި ހުރި ކޮފީ ދަޅު ކޭސް ކަނޑާލައި ކޮންމެ މީހަކަށް ދަޅެއް އީހާނު ދިނެވެ. ލެއްޕޭ ގޮތަށް ހުރި ކުދި ގޮނޑިތައް ނެރެ ވަށްބުރެއްހެން ޔަމާނު އަތުރާލިއެވެ.\n"ކަނޑައިދޭންވީތަ؟" ނީރާގެ ކަނާއަތް ފަރާތުގައި ހުރި ގޮނޑީގައި އައިސް އިށީން ލައިޒަލް އަހާލިއެވެ. ކޮފީ ދަޅު ހިފަހައްޓާލި ގޮތަށް ނީރާ އިނީމައެވެ. އެވަގުތު ނީރާގެ އަނެއް ފަރާތުގައި އިން އީހާނު ބޯއަރިކޮށް ލައިޒަލްއަށް ބަލާލިއެވެ. އެ ދަތުރުގައި ފުރަތަމަ ފަހަރަށް ނީރާގެ ނަޒަރު ލައިޒަލްއާ އަމާޒުވެލިއެވެ. ނޫނެކޭ ބުނާ ފަދައިން ނީރާ ބޯހޫރާލީ މަޑުމަޑުންނެވެ. ލައިޒަލް އޭނާގެ ކައިރީ އިށީނީތީ ވެސް ނީރާ އިނީ ފިނިވެފައެވެ.\n"ބޭބްސް، ގެނޭ ކަނޑައިދޭނަން." ނީރާގެ އަތުން އީހާނު ދަޅު ނެގިއެވެ. އެވަގުތު އުޝާ އައިސް ލައިޒަލްގެ ގާތުގައި އިށީނދެއްޖެއެވެ. ނީރާ ތެދުވެގެން ހިނގައިގަތީއެވެ. ރާޅުޖަހާ ފަށާ ދިމާއަށެވެ. ދަޅު ކަނޑައިދީގެން އެ ހިފައިގެން ނީރާ ފަހަތުން އީހާނު އައެވެ.\nނިދަން ޓެންޓުތަކަށް އެންމެން ވަންނަންދެން ހެން އީހާނު އުޅުނީ ނީރާ ގޮވައިގެންނެވެ. އުޝާ ވެސް ލައިޒަލްއާ ދުރަށް ފިޔަވަޅެއް ނާޅައެވެ. ރިދާއާއި ޔަމާނަށް އެ ދެބައިމީހުން ޖަހާ ސަކަރާތް ފެންނައިރު ވެސް ނުފެންނަ ކަމަށް ހެދުނެވެ.\nއީހާނު ނިދާ ހަރުވިއިރު ވެސް ނީރާއަކަށް ނުނިދުނެވެ. ސްލީޕިން ބޭގު ތެރެއިންނުކުމެ ޓެންޓު ހުޅުވާލައި ބޭރަށް ނީރާ ނުކުތެވެ. އޭނާއަށް ޖެހިގެން ހުރި ޓެންޓުގެ ބޭރުގައި އިން ލައިޒަލް ފެނުނީ ދެނެވެ. އަތުގައި އޮތް ފޯނަށް ނީރާ ބަލާލިއެވެ. މެންދަމުން އަލިވެ ތިނެއް ޖަހައިފިއެވެ. އެނބުރި ވަންނަން ނީރާ އުޅުނު ހިނދު ލައިޒަލް ގޮވާލިއެވެ. މަޑުކުރުމާއެކު ލައިޒަލްއަށް ނީރާ ބަލާލިއެވެ. އޭނާ އިންތަނުން ތެދުވެ ނީރާއާ ދިމާއަށް އައެވެ.\n"ނުނިދަންތަ؟" ލައިޒަލް އަހާލިއެވެ.\n"ލައިޒަލް ވެސް ހޭލާއެއްނު." ނީރާ ބުންޏެވެ.\n"އައި މިސްޑް ޔޫ." ފޮރުވުމެއްނެތި ލައިޒަލް ބުނެލިއެވެ. ނީރާ ވެސް ހަމަ އެ މޭރުމުން ބުނާ ހިތް ވިއެވެ. އެކަމަކު ލައިޒަލްއަށް ހަގީގަތެއްނެތް ހުވަފެނެއް ދައްކަން ބޭނުންނުވީއެވެ. ލައިޒަލް އައުމަށް އިޝާރާތް ކުރުމުން އޭނާއާއެކު ނީރާ ހިނގައިގަތެވެ. ޖަހާފައި ހުރި ގޮނޑިތަކުން ގޮނޑިއެއްގައި ދެ މީހުން އިށީނެވެ. ނީރާއާ ކުރިމަތިވާނޭހެން ލައިޒަލް ގޮނޑި އަނބުރާލިއެވެ. ނީރާގެ މޫނަށް އިރުކޮޅަކު ބަލަން އިނދެފައި ކަންފަތް ކައިރިން ވެއްޓިފައި އޮތް އިސްތަށިކޮޅު ކަންފަތުގެ ވޮށީގެ ފަހަތަށް ލައްވާލިއެވެ. އެހިނދު ލައިޒަލްގެ އަތުގައި ނީރާ ހިފެހެއްޓިއެވެ. އެހާމެ އަވަހަށް ލައިޒަލްގެ އަތުން ދޫވެސް ކޮށްލައިފިއެވެ. އަމިއްލަ އަތަށް ލައިޒަލް ބާލުމަށްފަހު ނީރާއަށް ބަލާލިއެވެ.\n"ނުވޭތަ މިސްއެއް... ބޭނުމެއްނުވޭތަ އަހަންނަށް... މިއަތުގެ ތެރޭ ނީރާ ވީއިރު، އެއީ އަހަރެންގެ އެންމެ އުފާވެރި ހަނދާންތައް. ތީ އަހަރެންގެ މީހަކަށް ވާނޭ ހީކުރިން. ތިހަށިގަނޑުގައި ބީހޭނެ ހަމައެކަނި މީހަކީ އަހަރެންނަށްވާން އެދެވުނު. އެކަމަކު އެ ވަގުތުތައް މިއަދު މިވަނީ ހަމައެކަނި ހަނދާންތަކަށްވެފައި."\nނީރާއަށް ބުނާނެ އެއްޗެއް ނޭނގިފައި އިނީއެވެ. އިސްޖަހާލުމުން އޭނާގެ ދަތްދޮޅީގައި ހިފައި އެ މޫނު ލައިޒަލް އުފުލާލިއެވެ. ނަޒަރު ސީދާކުރާށޭ ބުނާ ފަދައަކުންނެވެ. އެތައް ދުވަހެއްގެ ވަކިވުމަށްފަހު ދެ ހިތް ބައްދަލުވީ ފަހަރު މޫނު އަނބުރާނުލާން ލައިޒަލް އެދޭ ފަދައެވެ.\n"ލައިޒަލް..." ބާރު އަޑަކުން އުޝާ ގޮވާލިއެވެ. ސިހިފައި ލައިޒަލްގެ އަތް ދަތްދޮޅިއާ ދުރަށްލީ ނީރާއެވެ. އޭނާ ނިކަން އަވަހަށް ތެދުވެއްޖެއެވެ. ލައިޒަލް އިން ގޮތަށް އިނީތީ ނީރާ ހައިރާންވިއެވެ.\n"ޔޫ ޝުޑް ގޯ." ނީރާ ބުނެލިއެވެ. މާނަވީ ބެލުމަކާއެކު ލައިޒަލް ބަދަލުކޮށްލީ ލުއި ހިނިތުންވުމެކެވެ.\n"އެހެން އަންހެނެއްގެ ކައިރިއަށް އަހަރެން ފޮނުވާލަނީތަ؟ ނީރާއަށް ކެތްވޭތަ އަހަރެން އެހެން އަންހެނަކަށް ލޯބިކުރަން." ލައިޒަލްގެ އަޑު މަޑު ވިޔަސް ނީރާއަށް އިވުނެވެ.\n"ޝީ އިޒް ޔޯ ވައިފް." ނީރާ ބުންޏެވެ. ލައިޒަލް ހިތިގޮތަކަށް ހީނލީއެވެ.\n"އައި ވިޝް އައި ކުޑް ހޭޓް ޔޫ ޓު ޑެތް." ލައިޒަލްގެ ދެ ލޮލުގައިވި ރިހުން ނީރާގެ ހިތް ރޮއްވާލިއެވެ. އަވަސްއަވަހަށް ނީރާ އެނބުރި ހިނގައިގަތީ ދުރަށެވެ. އޭރު އުޝާ އައިސް ލައިޒަލްގެ ގާތުގައި ހުއްޓިއްޖެއެވެ.\n"އެހާ ބާރަށް ގޮވުމުގެ ބޭނުމަކީ ކޮބާ؟" ލައިޒަލް ތެދުވަމުން ވާހަކަދެއްކީ ކައިރީގަ ހުރި އުޝާއާއެވެ.\n"ބިރުގަތީ... ހުވަފެނެއް ފެނުނީ. ހޭލެވުނުއިރު ލައިޒަލް ވެސް ނެތް." އުޝާ ހާމަކުރީ އެއްބައެވެ. އޭނާ ބިރުގަތީ ހުވަފެނެއް ފެނިގެނެއްނޫނެވެ. ހޭލެވުނު އިރު ލައިޒަލް ނެތްކަން އެނގުމުން ނީރާއާ ދެމީހުން ބައްދަލުވަނިއްޔޭ ހިތަށް އެރީއެވެ. ޓެންޓުން ނުކުތް ވަގުތު ފެނުނީ ވެސް ހީކުރި މަންޒަރެވެ. ލައިޒަލް އިން ގޮތުން ނީރާގެ ތުންފަތުގައި ބޮސްދޭން އުޅެނީއޭ ސިފަކުރެވުނީއެވެ. އެހާބާރަށް ގޮވާލެވުނީ ބޭއިޚްތިޔާރުގައެވެ.\nހެނދުނު އެންމެން ނުކުމެ އުޅުނުއިރު ނީރާ އޮތީ ޓެންޓުގައެވެ. ރޭގައި ލައިޒަލްއާއި ނީރާ ބައްދަލުކުރިކަން އެނގެނީ ހަމައެކަނި އުޝާއަށެވެ. އޭނާއަށް ހިމޭނަކުން ނުހުރެވުނެވެ. ޔަމާނާއެކު ލައިޒަލް އެއްފަރާތްވެލި ވަގުތު ބަލާފައި އުޝާ އައީ އީހާނުގެ ކައިރިއަށެވެ.\n"ނީރާ ނިދަނީތަ؟" އުޝާ އަހާލިއެވެ.\n"ސައިބޯހިތް ނެތޭ ކިޔާފަ އޮތީ." އީހާނު ބުންޏެވެ.\n"ހީކުރީ ރޭގަ ހޭލާ އުޅުނީމަ ނިދި ހަމަކުރަން އޮތީއޭ." އުޝާ ފެށީ ދުރުންނެވެ.\n"ނީރާ ހޭލާ އުޅުނުކަމެއް އުޝާއަށް ކިހިނެއް އެނގެނީ."\n"އަހަންނަށް ހޭލެވިގެން ނުކުތްއިރު ލައިޒަލްއާ ދެމީހުން ތިބީ އެތިބަ ގޮނޑިތަކުގަ. ނޭނގެ ކިހާއިރަކުން ފެށިގެން ކަމެއް. އަހަރެން ފެނިގެން ނީރާ ހުރީ ރުޅިއައިސްފަ. ވާހަކައެއް ވެސް ނުދެއްކި. ވަރަށް ހެއްވާ މީހެއް. އަހަރެންދެކެ ކޮންރުޅިއެއް އަންނާކަށް. އަހަރެން އަޑުއެހިން ލައިޒަލްއާ ހެދިއޭ ނީރާ އުޅެނީ. އީހާނަށް ހަމަ ޝައްކެއް ވެސް ނުވޭތަ؟. ތި ދެމީހުން އަނެއްކާ އޯކޭތަ؟" އުޝާ ހީވީ އީހާނު އެ ސުވާލު ނުކޮށްގެން ހުރީ ހެންނެވެ. މަގްސަދު ހާސިލުވެއްޖެކަން އުޝާއަށް ބުނެދިނީ އީހާނުގެ މޫނުގެ ކުލަވަރު ބަދަލުވެލިތަން ފެނިއެވެ.\n"އެކަހަލަ ގުޅުމެއް އެމީހުންގެ މެދުގައި ނޯވޭ. އުޝާ ތިދައްކަނީ އަހަރެންގެ އަނބިމީހާގެ ވާހަކަ. އަހަންނަށް އޭނާ އެނގޭ. ނީރާއަކީ އަހަރެންގެ މީހެއް. އޭނާ އަހަންނާ ވަތްކެއް ނުވާނެ. ބޭވަފާތެރިއެއް ވެސް ނުވާނެ. އުޝާ ހާސްވާންޖެހޭ ސަބަބެއްނެތް." އީހާނު ވެސް ހަގީގަތް ފަސްއަޅާ ފޮރުވަން މަސައްކަތް ކުރީއެވެ.\nބައްދަލުކުރަން ބޭނުންވިޔަސް ލައިޒަލްއަށް ނީރާއާ ކައިރިވެލައި ވާހަކަދައްކާނޭ ފުރުސަތެއް ނުލިބެއެވެ. އީހާނުގެ އަމަލުތައް އެއްދަރަޖަ މައްޗަށް ޖައްސާލައިފަ ވާކަހަލައެވެ. ނީރާ ގަޔާނުވިޔަސް އެންމެންގެ ކުރިމަތީ އޭނާގެ ގައިގާ ބައްދާ މޫނުގައި ބޮސްދީ ހަދަނީއެވެ. ރުޅިގަނޑު އެތެރެއަށް ހިންދާލުން ފިޔަވައި ލައިޒަލްއަށް ކުރެވޭނެ ކަމެއްނެތެވެ. ލައިޒަލް ބަލާލައިފިނަމަ އީހާނުގެ ކަންތައް ވަކިން ބޮޑުވެއެވެ.\nމޫދަށް އެރިގެން އެންމެން އުޅުނުއިރު އެއްފަހަރު ނީރާގެ އަތުގައި ލައިޒަލް ހިފާލިއެވެ. ލޮނުގަނޑުގެ ތެރެއިން ދެއަތް ގުޅުނުކަމުގެ ހިލަން ނީރާއަށް ނޫނީ ނުވެއެވެ. އޭނާ ލައިޒަލްއަށް ބަލާނުލި ނަމަވެސް ލައިޒަލްގެ އަތާ އަތް ވަކިކޮށެއް ނުލިއެވެ. އެ އަތުގައި ހިފާލެވުމުން ވެސް ތަފާތު ހިތްހަމަޖެހުމެއް ނީރާއަށް ލިބުނު ފަދައެވެ. އެ ހިތްހަމަޖެހުމާ އެއްވަރުގެ ތަކުލީފު ވެސް އެ ހިތަށް ލިބިގެންދިޔައެވެ. އަތުން ދޫކޮށްލުމަށް އިނގިލިތައް ހުޅުވާލައި ނީރާ އެނބުރިލިއެވެ. ލައިޒަލް އެ އަތަށް ވާންކޮށްލީ ނުދާށޭ ބުނާފަދައިންނެވެ.\n"މީ ރަނގަޅު ގޮތެއްނޫން." ނީރާ މިހެން ބުނެ ބޮލުން އިޝާރާތްކުރީ އުޝާއަށެވެ.\nނީރާ އުޅުނީ ވިސްނައިގެންނެވެ. އޭނާއާ އުޝާ ދެއްކި ވާހަކަތައް ހަނދާނެއް ނުނެތެވެ. ލައިޒަލްއަކީ މިހާރު އޭނާގެ ފިރިމީހާކަމާއި، މީހެއްގެ ފިރިއަކާ އެކަހެރިވުމަކީ ލަދުހަޔާތެއްނެތް އަންހެނަކު ނޫނީ ނުކުރާނޭ ކަމެއްކަން އުޝާ ބުނިފަހުންނެވެ. ފިރިމީހާ އެ ލަފުޒުގެ ފުރިހަމަ ބާރު މިއަދު އުޝާއަށް ލިބިފައި ވެއެވެ. އެ ފިރިމީހާއާއެކު އެއްވެސް ގުޅުމެއް ނެތަސް އެކަން އޭނާ ދުނިޔެއަށް ވަންހަނާ ކުރެއެވެ. އެންމެންގެ ލޯތަކާއި ގަނޫނީ ގޮތުން ވެސް އެއީ އޭނާގެ ފިރިމީހާއެވެ. ކައިވެނީގެ ކުރީން ލައިޒަލްއާ އޭނާ ވީ އެއްބަސްވުމުގެ މަތީ ދެމި ހުރުމުގެ ވިސްނުމެއް އުޝާގެ ނެތެވެ. ލައިޒަލްގެ ދިރިއުޅުމަށް ނީރާ އަންނާކަށް އޭނާ ފުރުސަތެއް ނުދޭނެއެވެ. މި ދަތުރަކީ ނީރާއަށް ޓަކައި ލައިޒަލް ރޭވި ރޭވުމެއްކަން އުޝާ ދެނަހުއްޓެވެ. ލައިޒަލް އަދިވެސް ބޭނުންވެގެން އުޅެނީ ނީރާއެވެ. އެކަމަކު އޭނާއަށް އެކަންވިޔަ ނުދޭނެ މީހަކީ އުޝާއެވެ.\nދަތުރުގެ އެންމެ ފަހު ރެއެވެ. ޓެންޓުތަކާއި ތަންކޮޅެއް ދުރުގައި ބޮޑު އަލިފާންގަނޑެއް ޖަހާފައި ހުއްޓެވެ. ޔަމާނު ދައްކަމުންދިޔަ ވާހަކައަށް ލައިޒަލްއަށް ސަމާލުކަމެއް ނުދެވުނެވެ. އީހާނުގެ އުނގުގައި ނީރާ އިނީ ތެދުވަން ބޭނުންވެފައެވެ. ނަމަވެސް އޭނާގެ އުނަގަނޑުގައި ދެއަތް ވަށާލައިގެން އީހާނު އިނީ ދޫކޮށްނުލާށެވެ. ރިދާ އިނދެފައި އީހާނަށް ބަހަކުން ޖަހާލިއެވެ. އެވަރަށް ހިފަހެއްޓިޔަސް މިލްކުނުވާނޭ ރިދާ ބުނެލިއެވެ. އީހާނު ޖަހާލީ ހިނިގަނޑެކެވެ. މިލްކުގައިވާ އެއްޗެއް އަމިއްލައަށް ދޫކޮށްލިއްޔާ ނޫނީ އެހެން މީހަކަށް ނުލިބޭނެކަން އީހާނު ބުނެލީ ޔަގީންކަމާއެކުއެވެ. އެ ވާހަކަތަކުން އަސަރެއް ކުރިކަމުގައި ލައިޒަލް ނުހެދުނެވެ. ނީރާގެ ކަންފަތު ފޫޅުގައި އީހާނު ދަތް އަޅާލިއެވެ. ކަނދުރާގައި ބޮސްދިނެވެ. ނުރުހުންވެ ނީރާ ގެނައި ހަރަކާތުން ގޮނޑިއާއެކު އީހާނާއި ނީރާ ވެއްޓުނީއެވެ. އަވަސްއަވަހަށް ނީރާ ތެދުވެގެން ދާން އުޅުނު ވަގުތު އޭނާގެ ފިޔަވަޅު މަޑުޖެހުނީ އީހާނު އެންމެންގެ ތެރޭ ހާމަކޮށްލި ވާހަކައިންނެވެ. މަޑު އާހެއް ނީރާގެ އަނގައިން ނުކުތްއިރު އޭނާއަށް އެނބުރި ބަލާލެވުނީ ލައިޒަލްއަށެވެ. އިސްޖަހާލައިގެން ހަރަކާތެއް ނުކޮށް ލައިޒަލް އިނެވެ. އީހާނު އެ ބަސްތައް އެ އިއްވާލީ ގަސްދުގައިކަން ނީރާއަށް މިހާރު ބުނަން އެނގެއެވެ. އަމާޒުކުރީ ލައިޒަލްއަށްކަން ޔަގީން ވެއެވެ. އަތްދަމާފައި އީހާނުގެ އަނގަމަތީ ޖަހަން ނީރާ ބޭނުންވިއެވެ. އުފާފާޅުކޮށް ވާހަކަދެއްކި މީހަކަށްވީ ހަމައެކަނި އުޝާއެވެ. އައިގަދަ ރުޅިން ނީރާ ރޫރޫ އަޅާލިއެވެ. އެ ގަދަ ރުޅީގެ އާވިން ދެ ލޮލަށް ކަރުނަ ވެސް ޖަމާވެއްޖެއެވެ. ހަރުކޮށް ހިނގާފައި ޓެންޓާ ދިމާއަށް ނީރާ ހިނގައިގަތެވެ. ވަކި ހިސާބަކުން އޭނާ ދުއްވައިގަތީއެވެ. (ނުނިމޭ)


Raajjege nan fenana baaru gadha photo!\nރާއްޖޭގެ ނަން ފެންނަ ބާރު ގަދަ ފޮޓޯއެއް\nރެއާލްގެ ކޯޗް ޒިދާން ސެލްޓަގެ ކުޅުންތެރިޔާގެ އަތުގައި ހިފަނީ\nރާއްޖެ އިޝްތިހާރު ކުރަން އަބަދުވެސް މަސައްކަތް ކުރެ އެވެ. އިއްޔެ ރޭ ސްޕެނިޝް ލީގުގައި ސެލްޓަ ވީގޯ އާއި ރެއާލް މެޑްރިޑް ކުޅުނު މެޗުގައި ދުނިޔޭގެ މީޑިޔާއަށް ދޫވެގެން ދިޔަ ފޮޓޯ ގަނޑެއް ވެގެން ގޮސްފައިވަނީ ގިނަ ބައެއްގެ ސަމާލުކަން ހޯދި ފޮޓޯ ގަނޑަކަށެވެ.\nސްޕެނިޝް ލީގުގެ އެއް ވަނާގައި އޮތް ރެއާލް އިން ރެލިގޭޝަންގެ ތުން ފަތްމަތިން އަރައިގަނެވޭތޯ ސެލްޓަ ވީގޯ އެއްވަރު ކުރި މެޗުގައި ރެއާލްގެ ކޯޗް ޒިނެދިން ޒިދާން ވަނީ އެ ޓީމުގެ ބެންޗު ކައިރިއަށް ދިޔަ ސެލްޓާގެ ކުޅުންތެރިޔާގެ އަތުގައި ހިފައްޓާފަ އެވެ.\nސެލްޓަ ވީގޯގެ ޑިފެންޑަރު ޖޯސަފް އައިދޫގެ އަތުގައި ޒިދާން އެލި ގަނެގެން އޮތްއިރު، އެ ޓީމުގެ ޖާޒީގައި ޖަހާފައި ހުރި "ވިޒިޓް މޯލްޑިވްސް" ގެ އިސްތިހާރު ރީތިކޮށް ފެންނަން ހުރެ އެވެ. މި ފޮޓޯ ގަނޑު ސްޕޭންގެ ނޫސްތަކުގައި ހާއްސަކޮށް ވީގޯ ސިޓީގެ ގިނަ ނޫސްތަކާއި ޓީވީތަކުން ދައްކާފައިވެ އެވެ. އެހެންވެ މި ފޮޓޯ ވެގެން ދިޔައީ ގިނަ ބަޔަކު އަޅައިގަތް ފޮޓޯ އަކަށެވެ. މެޗުގެ ހާލަތާއި ދެ ޓީމުގެ ޓޭބަލްގެ ރޭންގައި އޮތް ތަފާތު މަގާމުން ތަފާތު ގޮތަކަށް މާނަ ކުރެވުނު ނަމަވެސް ދިވެހިންނަށް މި ފޮޓޯ ގަނޑު ހާއްސަ ވަނީ ރާއްޖޭގެ ނަން ފެންނާތީ އެވެ. ވިޒިޓް މޯލްޑިވްސް ނަމުންނެވެ.\nރެއާލްގެ ކެސެމީރޯ (ވ) ބޯޅަ ފޮނުވާލަން މަސައްކަތް ކުރާއިރު ސެލްޓަގެ ސްމޯލޯފް\nރާއްޖޭގެ ނަން ދުނިޔޭގެ ސަމާލު ކަމަށް ގެނައުމަށް، ސެލްޓަ ޖޯޒީގައި އިޝްތޮހާރު ޖަހަން ތިން އަހަރަށް ކޮންމެ އަހަރަކު ރާއްޖެއިން އަހަރަކު ގާތްގަނޑަކަށް 13 މިލިއަަން ރުފިޔާ ހަރަދު ކުރެ އެވެ.\nޓޫރިޒަމް ސެލްޓަ ވީގޯ\nރާއްޖޭގެ އިޝްތިހާރު ސެލްޓަވީގޯގެ ޖޯޒީއަށް


Mainbafain dhera nuvumah edhi hohalhaigai thibi kudhin sitee eh fonuvaifi | Mihaaru\nހޮހަޅައިގައި ތިބި ކުދިން ވީޑިއޯ މެސެޖެއްގައި އެ މީހުން އަމިއްލަ އަށް ތައާރަފް ވަނީ. --ފޮޓޯ:އޭއެފްޕީ\nމައިންބަފއިން ދެރަނުވުމަށް އެދި ހޮހަޅައިގައި ތިބި ކުދިން ސިޓީއެއް ފޮނުވައިފި\n07 ޖުލައި 2018 - 16:28 1 comment\nބެންކޮކް (ޖުލައި 7) - މައިންބަފައިންނާއި އާއިލާގެ މީހުން ދެރަނުވުމަށް އެދި ތައިލެންޑުގެ ހޮހަޅައިގައި ތާށިވެފައި ތިބި ކުދިން އަސަރުގަދަ ސިޓީއެއް ފޮނުވައިފި އެވެ.\n"މަންމަމެން ބައްޕަމެން ދެރަނުވޭ. އަހަރެމެން މިތިބީ ވަރަށް ހިތްވަރުގައި،" އެއް ކުއްޖެއްގެ ސިޓީގައިވެ އެވެ. އެ ކުއްޖާގެ ސިޓީގައި ޖޯކަކަށް ދެން އެދިފައި ވަނީ ޓީޗަރު މާގައިން ހޯމްވޯކް ނުދިނުމަށެވެ.\nއެ ކުދިންނާ އެކު ހޮހަޅަ އަށް ވަން ފުޓުބޯޅަ ކޯޗު ވަނީ 12 ކުދިންގެ ބެލެނިވެރިންގެ ކިބައިން މައާފަށް އެދި ސިޓީއެއް ފޮނުވައިފަ އެވެ. ނަމަވެސް ޖަވާބުގައި ބެލެނިވެރިން ފޮނުވި ސިޓީގައި ވަނީ އެ މީހުން އެއްގޮތަކަށް ވެސް ކޯޗު ކުށްވެރި ނުކުރާ ކަމަށް ބުނެފަ އެވެ.\nހޮހަޅައިގައި ތިބި ކުދިން އަތުން ލިޔެފައިވާ ސިޓީ ބެލެނިވެރިންނަށް އިއްޔެ ހަވާލުކުރީ އިނގިރޭސި ޑައިވަރުންނެވެ. ނަމަވެސް ތައި ނޭވީ ސީލުން އެ ސިޓީތައް އާއްމު ކުރީ މިއަދު އެވެ.\n"އަހަރެންނާ މެދު ހިތާމަ ނުކުރޭ. އަހަރެންގެ ހާލު ރަނގަޅު،" ވަނަމެއްގެ ގޮތުގައި ޕޮންގް ބޭނުންކުރާ ކުއްޖެއްގެ ސިޓީގައި ލިޔެފައިވެ އެވެ.\n"މަންމަ އާއި ބައްޕަ ދެކެ ނިކް ވަރަށް ލޯބިވޭ. އަހަރެންނަށް ހޮހަޅައިން ނުކުމެވިއްޖެ ނަމަ ތައި ބާބެކިއު ގެނެސް ދެއްޗެ،" އެހެން ކުއްޖެއްގެ ސިޓީގައި ލިޔެފައިވެ އެވެ.\nހޮހަޅައިގައި ތިބި ކުދިން އެ ކުދިންގެ ބެލެނިވެރިންނަށް ފޮނުވި ސިޓީއެއް. --ފޮޓޯ:އޭއެފްޕީ\nކޯޗު އެކަޕޯލް ޗަންޓަވޮންގެ ސިޓީގައި، ހުރިހާ ކުދިންގެ ބެލެނިވެރިންނާ މުޚާތަބްކޮށް ވަނީ ހޮހަޅައިގައި ތިބި އެންމެންގެ ހާލު ވެސް ރަނގަޅު ކަމަށް ބުނެފަ އެވެ. އަދި ރެސްކިއު ޓީމުން އެ މީހުންނާ މެދު ކަންތައް ކުރަމުން ދަނީ ވަރަށް ރަނގަޅަށް ކަމަށް ބުނެފައިވެ އެވެ.\n"އަޅުގަނޑަށް ވެވުނު އެންމެ ރަނގަޅަކަށް މި ކުދިންނަށް ކަންތައް ކޮށްދޭނެ ކަމަށް ވައުދުވަން. އަދި ތިޔަ ހުރިހާ ބެލެނިވެރިންގެ ކިބައިން އަހަރެން މައާފަށް އެދެން،" ކޯޗުގެ ސިޓީގައި ބުނެފައިވެ އެވެ.\nބެލެނިވެރިން ފޮނުވި ސިޓީތަކުގައި ވަނީ އެ މީހުން އެއްގޮތަކަށް ވެސް ރުޅި ނާންނަ ކަމަށް ކޯޗު ގާތު ބުނުމަށް ކުދިންގެ ކިބައިން އެދިފަ އެވެ.\nހޮހަޅައިގެ ތެރޭގައި ފޯނުލައިނެއް ގާއިމްކޮށްގެން މުއާސަލާތު ކުރަން ކުރަމުންދާ މަސައްކަތް އަދި ކާމިޔާބުވެފައެއް ނުވެ އެވެ.\nފުޓުބޯޅަ ޕްރެކްޓިސް ނިންމާލުމަށް ފަހު އުމުރުން 11-16 އަހަރާ ދެމެދުގެ 12 ކުދިންނާއި 25 އަހަރުގެ ކޯޗު ހޮހަޅަ އަށް ވަނީ ޖޫން 24 ވަނަ ދުވަހު އެވެ. ނަމަވެސް އެ މީހުން ހޮހަޅައަށް ވަން ފަހުން ވިއްސާރަވެ ހޮހަޅައިގެ ތެރޭގައި ފެންބޮޑުވެ އެނބުރި އާދެވޭނެ ގޮތެއް ނެތި ތާށިވީ އެވެ. ނުވަ ދުވަސް ފަހުން އެ ކުދިން ހޯދީ އިނގިރޭސި ވިލާތުގެ ދެ ޑައިވަރެކެވެ.\nއޭގެ ފަހުން ހޮހަޅައިގައި ތިބި ކުދިންނަށް ކާނާ އާއި ބޭސް ދަނީ ފޯރުކޮށްދެމުންނެވެ. އެ ކުދިން ތިބި ޗެމްބަރުގެ އޮކްސިޖަން ލެވެލް ދަށްވާތީ މިހާރު ވަނީ އޮކްސިޖަން ހޮޅިއެއް އަޅައިފަ އެވެ.\nކުދިންނަށް އެހީ ފޯރުކޮށްދޭން އުޅުނު ތައި ނޭވީގެ ކުރީގެ ޑައިވަރަކު މަރުވުމުން އިތުރު ކަންބޮޑުވުންތަކެއް ވަނީ އުފެދިފަ އެވެ.


Kuluhudhufushee kulhi himaayai kuran govaalaifi\nކުޅުދުއްފުށި ކުޅީގެ އޭރިއަލް ފޮޓޯއެއް -- ފޮޓޯ: އަވަސް\nހދ. ކުޅުދުއްފުށީ ކުޅިން ބާކީ އޮތް ބައި ހިމާޔަތް ކުރަން ހިއުމަން ރައިޓްސް ވޮޗްއިން ރާއްޖޭގެ ސަރުކާރަށް ގޮވާލައިފި އެވެ.\nހިއުމަން ރައިޓްސް ވޮޗުން މިހެން ބުނެފައި ވަނީ މޫސުމަށް އަންނަ ބަދަލުތަކުން ކުރާ އަސަރު ކުޑަ ކުރަން ކުޅި އާއި ފާ އަދި ޗަސްބިންތައް ހިމާޔަތްކޮށް ބެލެހެއްޓުމަށް ގޮވާލާ ނެރުނު ނޫސް ބަޔާނެއްގަ އެވެ. އެ ބަޔާނުުގައި ކުޅުދުއްފުށީ ކުޅީގެ ބާކީ އޮތް ބައި ހިމާޔަތް ކުރަން ގޮވާލާފައި ވެއެވެ.\nމި ބަޔާނުގައި ބުނެފައިވަނީ މިހާރުން މިހާރަށް ރާއްޖޭގެ ރަށްރަށުގައި ދިރިއުޅޭ ފަރާތްތައް، ފެންބޮޑުވުމާއި އަދި ރަށް ގިރުމުގެ އިތުރު ކާރިސާތަކުން ސަލާމަތް ކުރުމަށް، ކުޅިތަކާއި ގަސްގަހާގެހި ހިމާޔަތް ކުރުމަށް ސަރުކާރަށް ގޮވާލަ ކަމަށެވެ.\nމި ބަޔާނުގައި ބުނެފައިވަނީ ރާއްޖޭގެ އުތުރުގައި އޮންނަ ކުޅުދުއްފުށީގައި އެއާޕޯޓެއް ތަރައްގީ ކުރަން އެރަށުގެ ކުޅީގެ ބޮޑު ބައެއް މީގެ ކުރިން ހިއްކާފައިވާ ކަމަށާއި ކުޅުދުއްފުއްޓަށް ސިޓީއެއްގެ ދަރަޖަ ލިބުމާއެކު ތަރައްގީގެ ނަމުގައި ކުޅީގެ ބާކީ ދިރުން އިތުރަށް ހަލާކު ކޮށްލުމަށް އިދާރާތަކުން ތައްޔާރުވަމުންދާ ކަމަށެވެ.\nހިއުމަން ރައިޓްސް ވޮޗްގެ އޭޝިއާ އެސޯސިއޭޓް ޑައިރެކްޓަރު ޕެޓްރީޝިއާ ގޮޒްމަން ވިދާޅުވީ ސަރުކާރުން ކުޅިތައް ހަލާކު ކޮށްލައިފިނަމަ، ރާއްޖޭގެ ރައްޔިތުން ދިރިއުޅެމުން އަންނަ އިތުރު ރަށްތަކެއް ނުރައްކަލުގެ ތެރެއަށް ވެއްޓި، ފެންބޮޑުވުމާއި އިތުރު ކާރިސާތަކަށް މަގުފަހިވެގެންދާނެ ކަމަށެވެ.


ޅ.ހިންނަވަރަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފި\nބުރާސްފަތި ،16 އޯގަސްޓް 2018 / 11:00\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ޅ.ހިންނަވަރު ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ހައްޔަރުކޮށްފިއެވެ. މި މައްސަލައިގައި ހައްޔަރުކޮށްފައިވަނީ 26 އަހަރުގެ ދިވެހި ފިރިހެނެކެވެ. މި މީހާ ހައްޔަރުކޮށްފައިވަނީ ޅ.ހިންނަވަރަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން އޯގަސްޓް 15 ވަނަ ދުވަހުގެ 17:00 ހާއިރު ހިންނަވަރު … ތަފްސީލް\nފުލުހުން ތަޙުޤީޤް ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދަނީ\nބުދަ ،15 އޯގަސްޓް 2018 / 14:40\nޑްރަގް އެންފޯސްމަންޓް ޑިޕާޓްމަންޓުން ތަޙުޤީޤު ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލަތަކާ ގުޅިގެން ހޯދަމުންދަނީ މާލެ، މއ.ގުލްބަކާގެ، އަޙްމަދު ޒިޔާން (41އ) އާއި ތ.ތިމަރަފުށި، ބިސްގެ، ޢަލީ ލިޝާމް (28އ) އަދި ސ.ހިތަދޫ، ހާލަމް، އަމްޖަދު އަޙްމަދު (37އ) އެވެ. ވީމާ މި ތިން މީހުންނާގުޅޭ އެއްވެސް މަޢުލޫމާތެއް ލިބިފައިވާނަމަ … ތަފްސީލް\nއެކްޓިންގ ކޮމިޝަނަރ އޮފް ޕޮލިސް ޢަބްދުﷲ ނަވާޒް ސްޕެޝަލިސްޓް އޮޕަރޭޝަންސް ޑިޕާޓްމަންޓްގައި މަސައްކަތްކުރައްވާ ފުލުހުންނާ ބައްދަލުކުރައްވައިފިއެވެ. މިއަދު ހަވީރު އިސްކަންދަރު ބިލްޑިންގ މަލްޓިޕާޕަސް ހޯލުގައި ބޭއްވި މި ބައްދަލުވުމުގައި އެކްޓިންގ ކޮމިޝަނަރ އޮފް ޕޮލިސް ޢަބްދުﷲ ނަވާޒް ދެއްކެވި ވާހަކަފުޅުގައި ސްޕެޝަލިސްޓް އޮޕަރޭޝަންސް ޑިޕާޓްމަންޓްގައި މަސައްކަތްކުރާ ފުލުހުންނަކީ މުހިންމު މަސައްކަތްތަކެއްކުރައްވާ ބައެއްކަން ފާހަގަކުރެއްވިއެވެ. އަދި މަސައްކަތްތަކުގައި އަބަދުވެސް … ތަފްސީލް\nޕޮލިސް އެކަޑަމީން މުޅިން އަލަށް ފަރުމާކޮށްގެން ހިންގި ފަސްޓް ލައިން މެނޭޖްމަންޓް ކޯހުގެ ފުރަތަމަ ބުރު ނިންމައި ދަސްވެނިވި ބައިވެރިންނަށް ލިޔުން ދިނުމުގެ ރަސްމިއްޔާތު ބާއްވައިފިއެވެ. މިއަދު ހެނދުނު އިސްކަންދަރު ބިލްޑިންގ މަލްޓިޕާޕަސް ހޯލުގައި ބޭއްވި ރަސްމިއްޔާތު ޝަރަފްވެރިކޮށްދެއްވައި ދަސްވެނިންނަށް ލިޔުން ހަވާލުކޮށްދެއްވީ އެކްޓިންގ ކޮމިޝަނަރ އޮފް ޕޮލިސް ޢަބްދުﷲ ނަވާޒްއެވެ. މިރަސްމިއްޔާތުގައި އެކްޓިންގ ކޮމިޝަނަރ … ތަފްސީލް\nމަސްތުވާތަކެތިކަމަށް ޝައްކުކުރެވޭ އެއްޗެއްހުރި ރަބަރު ޕެކެޓުތަކަކާއެކު ދެމީހަކު ފުވައްމުލަކުން ހައްޔަރުކޮށްފި\nހޯމަ ،13 އޯގަސްޓް 2018 / 11:49\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ޏ. ފުވައްމުލައް ޕޮލިސް ސްޓޭޝަނުން ހިންގި ދެއޮޕަރޭޝަނެއްގައި މަސްތުވާތަކެއްޗާއެކު ދެމީހަކު ހައްޔަރުކޮށްފިއެވެ. މިއޮޕަރޭޝަންތަކުގައި ހައްޔަރުކޮށްފައިވަނީ 18 އަހަރުން ދަށުގެ ކުއްޖަކާއި 30 އަހަރުގެ މީހެކެވެ. މީގެތެރެއިން 18 އަހަރުންދަށުގެ ކުއްޖާ ހައްޔަރުކޮށްފައިވަނީ ރަށުތެރެ ޕެޓްރޯލް ކުރަމުންދިޔަ ފުލުހުންނަށް އެކުއްޖާގެ ޢަމަލުތައް ހުރިގޮތުން ތުހުމަތުކުރެވިގެން އޮގަސްޓް މަހުގެ 11 ވަނަ ދުވަހުގެ ފަތިހު … ތަފްސީލް\nހޯމަ ،13 އޯގަސްޓް 2018 / 11:29\nފުލުހުންގެ އިކޮނޮމިކް ކްރައިމް ޑިޕާޓްމަންޓުން ތަޙުޤީޤު ކުރަމުންދާ ދެ މައްސަލައަކާ ގުޅިގެން ދެ މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލަތަކާ ގުޅިގެން ހޯދަމުންދަނީ ށ.ގޮއިދޫ، ދޫރެސް، އިބްރާހީމް ރިޔާޟް (36އ) އާއި ސ.މަރަދޫ، މައިޒާން، މުޙަައްމަދު ފަރުޞީދު (40އ) އެވެ. ވީމާ މި ދެމީހުންނާގުޅޭ އެއްވެސް މަޢުލޫމާތެއް ލިބިފައިވާނަމަ އިކޮނޮމިކް ކްރައިމް ޑިޕާޓްމަންޓުގެ ނަމްބަރު 9790048 އަށް … ތަފްސީލް\nހއ. އަތޮޅު ތަޢުލީމީ މަރުކަޒުގެ ޓްރެފިކް މޮނީޓަރުންނަށް މަޢުލޫމާތު ދިނުމުގެ ސެޝަންތަކެއް ކުރިއަށް ގެންގޮސްފި\nހޯމަ ،13 އޯގަސްޓް 2018 / 11:28\nހއ. އަތޮޅު ތަޢުލީމީ މަރުކަޒުގައި ހިންގި ޓްރެފިކް މޮނީޓަރސް ޕްރޮގްރާމްގެ ބައިވެރިންނަށް މަޢުލޫމާތު ދިނުމުގެ ސެޝަންތަކެއް ހއ. ދިއްދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ. ދިއްދޫ ޕޮލިސް ސްޓޭޝަނާއި ހއ. އަތޮޅު ތަޢުލީމީ މަރުކަޒު ގުޅިގެން އޮގަސްޓް 12 ވަނަ ދުވަހު އެސްކޫލުގެ ޓީޗަރސް ރިސޯސް ސެންޓަރުގައި ކުރިއަށް ގެންދިޔަ މިސެޝަންތަކަކީ ޓްރެފިކް މޮނީޓަރުންގެ މަސައްކަތްތައް … ތަފްސީލް\nމަސްތުވާތަކެއްޗާއެކު މީހަކު ކ. ހިންމަފުށިން ހައްޔަރު ކޮށްފި\nހޯމަ ،13 އޯގަސްޓް 2018 / 9:16\nމަސްތުވާ ތަކެއްޗާއި ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ކ.ހިންމަފުށި ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ހައްޔަރު ކޮށްފިއެވެ. މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މަޢުލުމާތަކާއި ގުޅިގެން ހިންގި މިއޮޕަރޭޝަންގައި ހައްޔަރުކޮށްފައިވަނީ 25 އަހަރުގެ ދިވެހި ފިރިހެނެކެވެ. ހިންމަފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން، އޮގަސްޓް 10 ވަނަ ދުވަހުގެރޭ … ތަފްސީލް\nއުމުރުން ދުވަސްވީ މީހުން ދިރިއުޅޭ ގޭގެއަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ހުޅުމީދޫގައި ފަށައިފި\nހޯމަ ،13 އޯގަސްޓް 2018 / 9:15\nއައްޑޫސިޓީ ހުޅުމީދޫގައި ދިރިއުޅޭ އުމުރުން ދުވަސްވީ އެކަނިވެރިންގެ ގޭގެއަށް ޒިޔާރަތްކޮށް ހާލުއަހުވާލު އޮޅުންފިލުވައި މަޢުލޫމާތު ދިނުމުގެ ޕްރޮގްރާމެއް ހުޅުމީދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ. އޮގަސްޓް 11ވަނަ ދުވަހުން ފެށިގެން ސިލްސިލާކޮށް ކުރިއަށް ގެންދިިއުމަށް ހަމަޖެހިފައިވާ މިޕްރޮގްރާމްގެ ތެރެއިން، ހުޅުދުއާއި މީދޫގައި އުމުރުން ދުވަސްވީ އެކަނިވެރިން ދިރިއުޅޭ ހުރިހާ ގެއަކަށް ޒިޔާރަތްކޮށް މަޢުލޫމާތު ދިނުމަށް ހަމަޖެހިފައިވެއެވެ. … ތަފްސީލް\nއާދިއްތަ ،12 އޯގަސްޓް 2018 / 12:02\nއަމީނީމަގު ގަލޮޅު ޕޮލިސް ސްޓޭޝަން ކުރިމަތިން ވެރިއަކު ނެތް ފައިސާތަކެއް ފެނިގެން ފުލުހުންގެ ބެލުމުގެ ދަށަށް ގެނެވިފައިވާތީ، އެތަކެތީގެ ވެރިފަރާތް ހޯދުމުގެ މަސައްކަތް ފުލުހުން ދަނީ ކުރަމުންނެވެ. ިމިފައިސާތައް ފެނިފައިވަނީ އޮގަސްޓް މަހުގެ7ވަނަ ދުވަހުގެ މެންދުރުގެ ވަގުތެއްގައި އަމީނީ މަގު ގަލޮޅު ޕޮލިސް ސްޓޭޝަން ކުރިމަތިންނެވެ. ވީމާ މިފައިސާތަކުގެ ވެރިފަރާތުން ފުލުހުންގެ ޖެނެރަލް އިންވެސްޓިގޭޝަން … ތަފްސީލް


Pakistange miskitheiga dhin bomuge hamalaa aa gulhigen haarijee...\nޕާކިސްތާނުގެ މިސްކިތެއްގަ ދިން ބޮމުގެ ޙަމަލާއާ ގުޅިގެން ޚާރިޖީ ވަޒީރު ތަޢުޒިޔާ މެސެޖެއް ފޮނުއްވައިފި\nދިވެހިރާއްޖެއިން ޓެރަރިޒަމްގެ ހުރިހާ އަމަލަކާއި ދެކޮޅުކަން ހާމަކުރައްވާ، މިސްކިތަކަށް ދިން މި ނުރައްކާތެރި ހަމަލާ ކުށްވެރިކުރައްވާ ކަމަށް މިނިސްޓަރ ވިދާޅުވި\nޓެރަރިޒަމާއި ދެކޮޅަށް ބައިނަލްއަގްވާމީ މުޖުތަމައުއާއި ގުޅިގެން ދިވެހި ސަރުކާރުން މަސައްކަތް ކުރާނެ ކަމުގެ ޔަގީންކަން މިނިސްޓަރ ޝާހިދު ދެއްވި\nމަރުވި ފަރާތްތަކުގެ އާއިލާތަކަށް ތައުޒިޔާ ރައްދުކޮށްދެއްވުމަށްވެސް މިނިސްޓަރ ޝާހިދު އެދިވަޑައިގެންނެވި\nކ. މާލެ | 11 ޖެނުއަރީ 2020 | ހޮނިހިރު 22:49 | 2,077\nފޮރިން މިނިސްޓަރ އަބްދުﷲ ޝާހިދު- ޕާކިސްތާނަށް ތައުޒިޔާގެ މެސެޖެއް ވަނީ ފޮނުއްވާފައި - ފޮރިން މިނިސްޓްރީ\nޕާކިސްތާނުގެ ގުއެޓާގެ މިސްކިތަކަށް ދިން ބޮމުގެ ޙަމަލާއެއްގައި ބަޔަކު މަރުވުމާއި ގުޅިގެން ޚާރިޖީ ވަޒީރު ޢަބްދުﷲ ޝާހިދު ޕާކިސްތާނުގެ މިނިސްޓަރ އޮފް ފޮރިން އެފެއަރޒް މަޚްދޫމް ޝާހް މަޙްމޫދް ގުރައިޝީއަށް ތަޢުޒިޔާގެ މެސެޖެއް ފޮނުއްވައިފި އެވެ.\nފޮރިން މިނިސްޓްރީން ބުނީ މިނިސްޓަރ ޝާހިދުގެ ތަޢުޒިޔާ މެސެޖުގަ، ޕާކިސްތާނުގެ ހުޅަނގު ދެކުނުގައި އޮންނަ ގުއެޓާގެ މިސްކިތެއްގައި އެއްޗެއް ގޮއްވާލުމާއި ގުޅިގެން، މިސްކިތުގައި އެވަގުތު ތިބި ކުށެއް ނެތް އެތައް ބަޔަކު މަރުވި ޚަބަރު އެއްސެވީ ފުން ހިތާމަޔާއެކުގައި ވިދާޅުވިކަމަށެވެ. އަދި ދިވެހިރާއްޖެއިން ޓެރަރިޒަމްގެ ހުރިހާ ޢަމަލަކާއި ދެކޮޅުކަން ހާމަކުރައްވާ، މިސްކިތަކަށް ދިން މި ނުރައްކާތެރި ޙަމަލާ ކުށްވެރިކުރައްވާ ކަމަށް ވިދާޅުވި ކަމަށެވެ.\nމީގެއިތުރުން ޓެރަރިޒަމާއި ދެކޮޅަށް ބައިނަލްއަޤުވާމީ މުޖުތަމަޢާއި ގުޅިގެން، ދިވެހި ސަރުކާރުން މަސައްކަތް ކުރާނެ ކަމުގެ ޔަޤީންކަންވެސް މިނިސްޓަރ ޝާހިދު ދެއްވި އެވެ. ޕާކިސްތާނަށް ދިމާވެފައިވާ ހިތާމައިގެ މިދަނޑިވަޅުގައި ދިވެހިރާއްޖެއިން ޕާކިސްތާނުގެ ސަރުކާރާއި ރައްޔިތުންނާއި އެކުގައިވާކަމަށް މިނިސްޓަރ ޝާހިދުގެ މެސެޖުގައި އިތުރަށް ވިދާޅުވެފައިވާކަމަށް ފޮރިން މިނިސްޓްރީން ބުނެއެވެ. އަދި މަރުވި ފަރާތްތަކުގެ ޢާއިލާތަކަށް ތަޢުޒިޔާ ރައްދުކޮށްދެއްވުމަށްވެސް މިނިސްޓަރ ޝާހިދު އެދިވަޑައިގެންފައިވެއެވެ.\nޕާކިސްތާނުގެ މިސްކިތަކަށް ދިން ބޮމުގެ ޙަމަލާގައި ފުލުހުންގެ އިސް އޮފިސަރަކާއި، ޢާންމުންގެ 8 މީހަކު ވަނީ މަރުވެފަ އެވެ. ހުކުރު ދުވަހު ދިން މި ޙަމަލާއާއި ގުޅޭގޮތުން އެ ޤައުމުގެ ފުލުހުން ބުނީ، ޙަމަލާ ދީފައިވަނީ އެ ޤައުމުގެ ހުޅަނގު ދެކުނުގެ ޞަރަޙައްދަކަށް ކަމަށާއި، ޙަމަލާދީފައިވަނީ މިސްކިތުގައި މީހުން ނަމާދަށް ތިބި ވަގުތެއްގައި ކަމަށެވެ.\nމި ޙަމަލާގެ ސަބަބުން މިސްކިތުގެ އިމާމުވެސް މަރުވެފައިވާއިރު، 20 މީހަކަށް ވަނީ އެކިވަރުގެ އަނިޔާތައް ލިބިފައެވެ. އަދި އޭގެ ތެރެއިން ބައެއް މީހުންގެ ވަރަށް ނާޒުކު ޙާލަތެއްގައި ތިބިކަމަށް ރިޕޯޓުތައް ބުނެއެވެ.


Asaasee beys nulibey nama fiyavalhu alhanee | Hurihaa.mv\nފާމަސީތަކުން އަސާސީ ބޭސް ނުލިބޭނަމަ ފިޔަވަޅު އަޅަނީ\nPublished on 05 Nov 2021, 19:41\nފަސީމަސިސްޓަކު މީހަކަށް ބޭސްދޫކުރަނީ. އަސާސީ ބޭސް ނުހުންނަ ފާމަސީތަކާ ދެކޮޅަށް ފިޔަވަޅު އަޅަން ވަނީ ނިންމާފައި.\nކޮންމެހެން ވެސް ބޭނުންވާ ބޭސް ނުވަތަ ފާމަސީތަކުގައި ހުންނަން ޖެހޭ އަސާސީ ބޭސް މެދުނުކެނޑި ލިބޭނެ ގޮތްތައް ހަމަޖައްސާފައި ބެހެއްޓުމަށް ހެލްތް މިނިސްޓްރީން އިލްތިމާސްކޮށްފި އެވެ.\nހެލްތު މިނިސްޓްރީން އިއްޔެ ކުރި އިއުލާނެއްގައި ބުނީ ފާމަސީ ގައި ހުންނަން ޖެހޭ އަސާސީ ބޭސް ލިސްޓަކީ އަބަދުވެސް މެދު ނުކެނޑި މީހުންނަށް ބޭނުންވާ ކޮންމެ ވަގުތެއްގައި ފަސޭހަ ކަމާ އެކު ފާމަސީ ތަކުގައި ކޮންމެހެން ލިބެން ހުންނަން ޖެހޭ ބޭސްތަކެއް ކަމަށެވެ.\nއަދި މި ބޭސްތައް މެދުނުކެނޑި ފޯރުކޮށްދެވޭ ގޮތަށް އިންތިޒާމް ކުރުމަށް ހެލްތް މިނިސްޓްރީއިން ވަނީ އިލްތިމާސް ކުރައްވާފަ އެވެ.\nހެލްތް މިނިސްޓްރީއިން އިތުރަށް ބުނީ ރައްޔިތުންނަށް ބޭނުންވާ އަސާސީ ބޭސްތައް ލިބެން ޖެހޭ ވަގުތުތަކުގައި ނުލިބި، އެންމެ އެކަށޭނަ ގޮތުގައި ފަރުވާ ނުލިބޭތީ އާންމުންނާއި ހިދުމަތް ދޭ ފަރާތްތަކުގެ ޝަކުވާ މިނިސްޓްރީއަށް ލިބެމުންދާ ކަމަށާއި ވީމާ އަސާސީ ބޭސް މެދު ނުކެނޑި ރައްޔިތުންނަށް ފޯރުކޮށްދިނުމަށް ފާމަސީތަކަށް އިލްތިމާސް ކުރާ ކަމަށެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ)ގައި ރަޖިސްޓްރީ ކޮށްގެން ހިންގަމުން ގެންދާ ހުރިހާ ފާމަސީތަކުގައި ހީރަސް ކޮށްފައިވާ ލިސްޓްގައި ހިމެނޭ ބޭސްތައް މެދުނުކެނޑި ލިބޭނެ ގޮތް ހަމަޖެއްސުމަށް މިނިސްޓްރީން ފާމަސީތަކަށް އަންގާފައިވާއިރު އަސާސީ ބޭސް، ފާމަސީ ތަކުގައި ލިބެން ހުންނަ މިންވަރު ދެނެގަތުމަށްޓަކައި ކޮންމެ ތިން މަހަކުން އެއް މަހު ފާމަސީގައި ލިބެންހުރި އަސާސީ ބޭހުގެ ސްޓޮކް ރިޕޯޓް ބާކީ ހުރިވަރު އެނގޭ ގޮތަށް އެމްއެފްޑީއޭ އަށް ލިޔުމުން ހުށަހެޅުމަށްވެސް ފާމަސީތަކަށް ވަނީ އަންގަފަ އެވެ.\nލިސްޓްގައި ހިމެނޭ ބޭހުގެ އިތުރުން އެޕްރޫވްޑް ޑްރަގް ލިސްޓްގައި ހިމެނޭ ޕްރިސްކްރިޕްޝަން އޮންލީ މެޑިސިން (ޕީއޯއެމް) އާއި، އޯވަ ދި ކައުންޓާ މެޑިސިން (އޯޓީސީ)، ފާމަސީތަކުގައި ބެހެއްޓުމުގެ ފުރުސަތު އޮންނާނެ ކަމަށް ވެސް ހެލްތް މިނިސްޓްރީގެ އިއުލާނުގައި ވަނީ ބުނެފަ އެވެ.\nއެމްއެފްޑީއޭއިން އެކުލަވާލާފައިވާ އަސާސީ ބޭހުގެ ލިސްޓްގައި 258 ބޭހެއް ހިމެނެ އެވެ. މި ލިސްޓް އަޕްޑޭޓްކޮށް، ޕަބްލިޝްކޮށްފައިވަނީ މިދިޔަ ހޯމަ ދުވަހު އެވެ.\nއަސާސީ ބޭހުގެ ލިސްޓަކީ ސިއްހީ ދާއިރާ ތަޖުރިބާކާރުންގެ ފަންނީ ލަފަ އާއި އިރުޝާދާއެކު ވޯލްޑް ހެލްތް އޮގަނައިޒޭޝަންގެ އެސެންޝިއަލް މެޑިސިން ލިސްޓް ނަމޫނާ އަކަށް ބަލައިގެން ރާއްޖޭގެ ސިއްހީ ހާލަތަށް ރިޔާއަތްކޮށް، ކޮންމެ ދެ އަހަރުން އެއް އަހަރު އަޕްޑޭޓްކޮށް، ޕަބްލިޝް ކުރާ ލިސްޓެކެވެ.\nމޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) ހެލްތު މިނިސްޓްރީ ހެލްތު ޕްރޮޓެކްޝަން އެޖެންސީ (އެޗްޕީއޭ) ރާއްޖެ މިއަދު ސިއްހަތު\nއަބޫ ޣުރައިބު6months ago\nތިޔަ ބޭސް ފިހާރަތަކުން އަސަޔާއި، ސީ އާއި ގުޅޭ ބޭސްތައް ލިބެން ހުރުމަށްވުރެ ބޮޑު މައްސަލައެއް ބުނެދެވިދާނެ. އެއީ އެތަންތަނުގައި ފާރުމަތިސްޓުންނަށް ތިބޭ ލުއިޅާފަތި މީހުން، އެތަންތަނުގައި ތިބެގެން އެތަންތަނަށް އަންނަ ކޮންމެ ކަސްޓަމަރެއްގެ އަތުން އެ ގަންނަތަކެތީގެ ބިލަށް އަރާ އަގުގެ އިތުރަށް ފަހެއްކަރުފިޔާ ނަގަމުން ގެންދާ މައްސަލަ. މި ޤައުމުގައި ބިދޭސީމީހަކު އިންނަ ކައުންޓަރަކަށް ދިވެއްސަކު ދިޔައިމަ ދިވެހިމީހާއަތުން އަސްލުއަގަށްވުރެ އިތުރަށް ފައިސާނުނަގާ ފާރުމަސީއެއް، ބޯކޮށާތަނެއް، ނެތް.


އެމް.ޑީ.ޕީ ޕާރލަމެންޓްރީ ގްރޫޕްގެ މެމްބަރ އަލްޙާން ފަހުމީއަށް ދިން މަރުގެ ޙަމަލަ ކުށްވެރިކުރުން – Maldivian Democratic Party\nދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ ޕާރލަމެންޓްރީ ގްރޫޕުގެ މެމްބަރ، ފޭދޫ ދާއިރާގެ ރައްޔިތުންގެ މަޖިލީހުގެ މެމްބަރ، އަލްޙާން ފަހުމީ ރޭގައި “ބްރޭކް ވޯޓާރސް” ނަމަކަށް ކިޔާ ކެފޭއެއްގައި އިތުރު ބޭފުޅުންތަކާއެކު އިންނަވަނިކޮށް ބަޔަކު މީހުން އެތަނަށް ވަދެ އަލްޙާން ފަހުމީގެ ބުރަކަށިކޮޅަށް ތޫނު އެއްޗަކުން ޙަމަލާދީ ވަރަށް ބޮޑަށް ޒަޙަމްކޮށްލާފައިވާތީ، އެ ނުރައްކާތެރި ޢަމަލު އެމް.ޑީ.ޕީ ޕާރލަމެންޓްރީ ގްރޫޕުން އެންމެ ހަރު އަޑުން ކުށްވެރިކުރަމެވެ.\nއެމް.ޑީ.ޕީ ޕާރލަމެންޓްރީ ގްރޫޕުން ދެކޭގޮތުގައި އަލްޙާން ފަހުމީއަށް ރޭގައި ދިން ޙަމަލާއަކީ ބަޔަކު މީހުން ކުރިން ގަސްތުގައި ރާވައިގެން ދީފައިވާ މަރުގެ ޙަމަލާއެކެވެ. އަދި މި ނުރައްކާތެރި ޙަމަލާގެ ސަބަބުން ޢަލްޙާން ފަހުމީގެ ޙާލުކޮޅު ވަރަށް ކްރިޓިކަލްވެ، އޭޑީކޭ ހޮސްޕިޓަލުގައި އެޑްމިޓްކޮށް ފަރުވާދިނުމަށްފަހު ރޭގެ ވަގުތެއްގައިވަނީ އިތުރަށް ފަރުވާކުރުމަށްޓަކައި ރާއްޖެއިން ބޭރަށް ގެންގޮސްފައިކަން ފާހަގެކުރެވެއެވެ.\nރައްޔިތުންގެ މަޖިލީހުގެ މެމްބަރުންނަށް އަމާޒުކޮށް ގިނަ ބައެއްގެ ކުރިމަތީގައި ހާމަކަން ބޮޑުގޮތެއްގައި އެއްވެސް ޖެހިލުމެއްނެތި މިފަދަ ނުރައްކާތެރި މަރުގެ ޙަމަލާތައް ދޭދިނުމަކީ އެމް.ޑީ.ޕީ ޕާރލަމެންޓްރީ ގްރޫޕުން ނުހަނު ކަންބޮޑުވާކަމެކެވެ. އަދި އެއީ ރައްޔިތުންގެ މަޖިލީހުގައި މިނިވަންކަމާއެކު މަސައްކަތްކުރުމަށް ހުރަސްއަޅައި ބިރުދެއްކުމުގެ ގޮތުން ހިންގާ ޖަރީމާތަކެއްގެ ގޮތުގައި ދެކެމެވެ. ހަމައެއާއެކު މިކަމުން ވެސް އެގެނީ މުޖުތަމައުގައި އަމަންއަމާންކަން ގެއްލިފައިވާ މިންވަރާއި އަދުއިންސާފު ގެއްލިފައިވާ މިންވަރެވެ.\nއަލްޙާން ފަހުމީއަކީ އެމް.ޑީ.ޕީ ޕާރލަމެންޓްރީ ގްރޫޕުގައާއި ރައްޔިތުންގެ މަޖިލީހުގައި ވަރަށް ޖެހިލުންކުޑަ އަދި ހިތްވަރުގަދަ ގޮތެއްގައި ކަންކަމާމެދު ވަކާލާތުކުރައްވަމުން ގެންދަވާ ޒުވާން ޕޮލިޓިޝަނެކެވެ.\nއަލްޙާން ފަހުމީއަށް ރޭގައި އެ ނުރައްކާތެރި މަރުގެ ޙަމަލާދިން ފަރާތްތައް ހޯއްދަވައި، ރަނގަޅު ތަޙްޤީޤެއް ހިންގަވައި، އެފަރާތްތަކަށް ޙައްޤު އަދަބު ދެއްވުމަށް އެމް.ޑީ.ޕީ ޕާރލަމެންޓްރީ ގްރޫޕުން ގޮވާލަމެވެ. އަދި އެމް.ޑީ.ޕީ ޕާރލަމެންޓްރީ ގްރޫޕުން މިކަން ހިނގާގޮތް ގާތުން ބަލަމުންދާނޭކަމުގައި ވެސް ދަންނަވަމެވެ. އަލްޙާން ފަހުމީއަށް އަވަސް ޝިފާއަކަށް އެދި ދުޢާކުރަމެވެ.\n2 ޖެނުއަރީ 2014\nބަޔާން ނެރުނީ: އެމް.ޑީ.ޕީ ޕާރލަމެންޓްރީ ގްރޫޕްގެ ލީޑަރ އިބްރާހިމް މުޙައްމަދު ޞާލިޙް


ސީޝެލްސްގެ ދަތުރުފުޅަށްފަހު ރައީސްގެ ދެކަނބަލުން ރާއްޖެ ވަޑައިގެންފި | Jazeera\tސީޝެލްސްގެ ދަތުރުފުޅަށްފަހު ރައީސްގެ ދެކަނބަލުން ރާއްޖެ ވަޑައިގެންފި - Jazeera\nސީޝެލްސްގެ ދަތުރުފުޅަށްފަހު ރައީސްގެ ދެކަނބަލުން ރާއްޖެ ވަޑައިގެންފި\nޢަލީ ޔާމީން August 5, 2019 44 views0\nމީގެ އިތުރުން ސީޝެލްސްގެ ރައީސް ވަނީ މިއަހަރުން ފެށިގެން ކޮންމެ އަހަރަކު މެރިޓައިމް ދާއިރާއިން ސީޝެލްސްގައި މަތީ ތައުލީމު ހާޞިލުކުރުމަށް4ސްކޯލަރޝިޕްގެ ފުރުޞަތު ރާއްޖެއަށް ދެއްވާނެކަންވެސް ހާމަކުރައްވާފައެވެ.\nމި ދަތުރުފުޅުގައި ސީޝެލްސްގެ ސަރުކާރާއެކު ކުޅިވަރުގެ ދާއިރާއިން ވެވުނު އެއްބަސްވުމަކީ އެ ދާއިރާއިން ރާއްޖެއަށް ފަހިފުރުޞަތުތަކެއް ފަހިވެގެންދާނެ އެއްބަސްވުމެކެވެ. މި އެއްބަސްވުމުގެ ދަށުން ދެޤައުމުގެ މެދުގައި ކުޅިވަރުގެ ތަޖްރިބާކާރު ފަންނުވެރިންނާއި ކުޅިވަރުގެ ސިޔާސަތު އެކަށައެޅުމުގެ ތަޖުރިބާކާރު ފަރާތްތަކާއި ކޯޗުންގެ އެހީތެރިކަން އެއްޤައުމުން އަނެއް ޤައުމަށް ދިނުމާއި ތަމްރީނު ޕްރޮގްރާމްތައް ހިންގުން ފަދަ ކަންކަން ހިމެނުމަކީ 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސްއަށް ތައްޔާރުވުމަށް ލިބިގެންދާ ފުރުޞަތެއްވެސް މެއެވެ.